Miaharu 1.6 milian fathuruveringe amaazu haasilkureveyne: ministar mausoom Miaharu 1.6 milian fathuruveringe amaazu haasilkureveyne: ministar mausoom\nމިއަހަރު 1.6 މިލިއަން ފަތުރުވެރިންގެ އަމާޒު ހާސިލްކުރެވޭނެ: މިނިސްޓަރ މައުސޫމް\nހުކުރު 13 މެއި 2022 | އަޒުލާ\nދިވެހި ފަތުރުވެރިކަމަށް ބައިގަރުނު ފުރޭ ފަތުރުވެރި ކަމުގެ ރަން އަހަރަށް ސަރުކާރުން ހިފާފައިވާ ތިން އަމާޒުގެ ތެރެއިން 1.6 މިލިއަން ފަތުރުވެރިން ގެނައުމުގެ އަމާޒަށް ވާސިލްވޭވޭނެ ކަމަށް ޓޫރިޒަމް މިނިސްޓަރ އަބްދުﷲ މައުސޫމް ވިދާޅުވެއްޖެއެވެ.\nސަރުކާރުން މިއަހަރު ކަނޑައެޅީ3ޓާގެޓެއް ކަމަށެވެ. އެއީ 1.6 މިލިއަން ފަތުރުވެރިންނާއި، 1.7 މިލިއަން ފަތުރުވެރިންގެ ޓާގެޓެއްގެ އިތުރުން 1.8 މިލިއަން ފަތުރުވެރިންގެ ޓާގެޓެކެެވެ.\nޓޫރިޒަމް މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން ޓޫރިޒަމް މިނިސްޓަރ ޑރ. އަބްދުﷲ މަޢުސޫމް ވިދާޅުވީ ހަނގުރާމައިގެ ސަބަބުން ކުރިން ލަފާކުރި އަދަދަށްވުރެ ރާއްޖެއަށް އަންނަ ފަތުރުވެރިންގެ އަދަދު ވަރަށް ބޮޑަށް ދަށަށްގޮސްފައިވާ ކަމަށެވެ.\nމިނިސްޓަރ ވިދާޅުވީ ހަނގުރާމަ ހުއްޓި ރާއްޖެއަށް އަންނަ ފަތުރުވެރިންގެ އަދަދުތައް އަހަރުގެ ކުރިއަށް އޮތް ދުވަސްތަކުގައި އިތުރުވެގެންދާނެ ކަމަށް އުއްމީދުކުރެވޭ ކަމަށެވެ. އަދި މިއަހަރަށް ފަތުރުވެރިން އަންނާނެ އަދަދުތައް އަންދާޒާ ކުރިއިރު ޗައިނާއިން ރާއްޖެއަށް މިއަހަރުގެ ފަހު ކުއާޓަރުގައި ފަތުރުވެރިން އަންނާނެ ކަމަށް ލަފާކޮށްފައިވާ ކަމަށެވެ.\nއަހަރުގެ މިހާތަނަށް ރާއްޖެއަށް 621633 ފަތުރުވެރިން ޒިޔާރަތްކޮށްފައިވާއިރު، މިއީ 2019ވަނަ އަހަރުގެ މި މުއްދަތުގައި ރާއްޖެއަށް ޒިޔާރަތްކުރި ފަތުރުވެރިންގެ އަދަދާއި އަޅާ ބަލާއިރު 8.7 އިންސައްތަ ދަށް އަދަދެކެވެ.\nމިނިސްޓަރ ވިދާޅުވީ ހަނގުރާމަ ހުއްޓި ރާއްޖެއަށް އަންނަ ފަތުރުވެރިންގެ އަދަދުތައް އަހަރުގެ ކުރިއަށް އޮތް ދުވަސްތަކުގައި އިތުރުވެގެންދާނެ ކަމަށް އުއްމީދުކުރެވޭ ކަމަށެވެ. މިނިސްޓަރ ވިދާޅުވީ މިހާރު އެންމެ ފާހަގަކޮށްލެވޭ އެއް ކަމަކީ ރާއްޖެއަށް އަންނަ ފަތުރުވެރިން ރާއްޖޭގައި ހޭދަކުރާ ޗުއްޓީގެ މުއްދަތު އިތުރުވެފައިވުން ކަމަށެވެ. އެވްރެޖް ޑިއުރޭޝަން އޮފް ސްޓޭ އިތުރުވުމަކީ ފަތުރުވެރިކަމުން ލިބޭ އާމްދަނީ އިތުރުވުމަށް މަގުފަހިވާ ކަމެއް ކަން މިނިސްޓަރ ފާހަގަކުރެއްވިއެވެ.\nމިއަހަރު ރާއްޖެއިން ފަތުރުވެރިކަމުގެ ރަން އަހަރާއި ގުޅިގެން ގިނަ ހަރަކާތްތަކެއް ރާވާފައިހުރި ޓޫރިޒަމް މިނިސްޓްރީން ގެންދަނީ ދުނިޔޭގެ އެކި ކަންކޮޅުތަކުގައި ރާއްޖޭގެ ފަތުރުވެރިކަން އިސްތިހާރުކުރުމަށް ބޮޑެތި ހަރަކާތްތަކެއް ހިންގަމުންނެވެ.


Nasheed ah dhin Hamala: Gina baivaru suvaaluthah adhives nukoh!\nހައެއް ފަހެއްގެ ހަމަލަ: ގިނަ ބައިވަރު ސުވާލު ހުރީ ނުކޮށް!\nޕާލިމަންޓަރީ އިންކްއަރީ ހިންގާ 241 ކޮމެޓީގެ ތިން މެންބަރުން: މެއި ހައެއްގެ ހަމަލާގެ ފުނަށް ދާން ގިނަ މަސައްކަތްތަކެއް ކުރަންޖެހޭ -- އަވަސް ފޮޓޯ\nރަ އްޔިތުންގެ މަޖިލިހުގެ ރައީސް، ރައީސް މުހައްމަދު ނަޝީދަށް އަމާޒުކޮށް ދިން ހަމަލާ، "ހައެއް ފަހެއްގެ ހަމަލާ" އަށް މިހާރު މަހަކަށް ވުރެ ގިނަ ދުވަސްވީ އެވެ. ފުލުހުން ގެންދަނީ އެ ހަމަލާގެ ފުނަށް ދާން ތަހުގީގު ކުރަމުންނެވެ. ހަމަލައާ ގުޅުން ހުރި މީހުންތަކެއް ހައްޔަރު ކޮށްގެން ގެންގުޅޭތާ ވެސް ދުވަސްތަކެއް ވެއްޖެ އެވެ. ފުލުހުން ބުނާ ގޮތުގައި ހައްޔަރު ކުރި މީހުން ނިސްބަތް ވަނީ "ހަރުކަށި ފިކުރަ" ށެވެ. އަދި އެއީ ރާވައިގެން ދިން ހަމަލާއެކެވެ. އަދި އެ ހަމަލާ ދޭން ފަންޑުކުރި މީހުން ނޭނގޭ ކަމަށް ވެސް ޕޮލިހުން ބުނެފި އެވެ. މިހާތަނަށް އައިއިރުވެސް ނޭނގޭ އެތައް ކަމެއް އެބަހުއްޓެވެ. މިފަދަ ހައްސާސް ވަގުތެއްގައި މިއީ އެ ކަންވާނެ ވެސް ގޮތެވެ.\nނަމަވެސް އިނގޭ އެއްކަންތައް އެބައޮތެވެ؛ އެއީ، މި ހަމަލާގެ ކުޑަ ދުވަސްކޮޅެއް ކުރިން މިފަދަ ހަމަލާއެއް ދޭން އުޅޭ ކަން ރައްޔިތުންގެ މަޖިލިހުގެ ހުޅުދޫ ދާއިރާގެ މެންބަރު އިލްޔާސް ލަބީބަށް އެނގިފައި އޮތް ކަމެވެ. އެ ބޭފުޅާއަށް މިފަދަ މައުލޫމާތެއް އެންގުނު ގޮތަކީ ކޮބައި ކަމެއް އަދި ބޭރަކަށް ނާދެ އެވެ.\nއިލްޔާސް ލަބީބު ފޯނުން ގުޅުއްވާ އެ ވާހަކަ ޑިފެންސް މިނިސްޓަރު މަރިޔާ ދީދީ އާއި ހިއްސާ ކުރެއްވި ކަމަށް ވެއެވެ. ސުވާލަކީ، އިލްޔާސް ލަބީބަކީ ރައީސް ނަޝީދުގެ ވަރަށް އަރިސް ބޭފުޅަކަށް ވެފައި ސިދާ ރައީސް ނަޝީދައް ބަޔަކު ހަމަލާއެއް ދޭން ރާވަމުން ދާކަން އެނގުމުން، އޭނާ މިކަން ރައީސް ނަޝީދުގެ އަރިހުގައި ވިދާޅުވިތޯ އެވެ؟ ޕާލިމެންޓްރީ ގުރޫޕާއި އެމްޑީޕީގެ އިސް ލީޑަރުންނާއި މަޖިލިސްގެ އިސްވެރިން ގާތު އެވާހަކަ ދެންނެވިތޯ އެވެ؟\nރައީސް ނަޝީދަށް ހެޔޮ އެދޭ ޕާޓީގެ ލީޑަޝިޕްގައި އުޅުއްވާ ބޭފުޅެއްގެ ހައިސިއްޔަތުން އޭނާ ކޮއްލައްވާ އެންމެ ވަޓްސްއަޕް މެސެޖަކުން އެކަން ޕާޓީގެ ހުރިހާ މެންބަރުންގެ ސަމާލު ކަމަށް އެކަން ގެނެވޭނެ ކަން ޔަގީނެެވެ. މަޖިލިހަށް ކުއްލި މައްސަލައެއް ހުށައެޅުމުގެ އިހްތިޔާރު ވެސް އޮންނާނެ އެވެ. އެކަންކަން ނުކުރީ ކީއްވެ ހެއްޔެވެ؟\nފުލުހުން ބުނާ ގޮތުން ނަމަ މިފަދަ ޓެރަރިސްޓް ހަމަލާއެއް ދޭން އުޅޭ ކަމުގެ މައުލޫމާތު ލިބިފައެއް ނެތެވެ. ޓެރަރިޒަމް މާނަ ކުރުމުގެ ގާނޫނުގައިވާ ގޮތަށް މެންބަރު އިލްޔާސް ލަބީބް އެ ވާހަކަ ފުލުސް އިދާރާއާ ހިއްސާ ނުކުރީ ކީއްވެ ހެއްޔެވެ؟\nމިފަދަ ނުރައްކާތެރި ރޭވުމެއްގެ މައުލޫމާތު ލިބުމުން އެކަން އެންމެ ފޯނު ކޯލަކުން އެފަދަ މެންބަރަކު ނިންމަވާ ލެއްވުމަކީ ވަރަށް ޒިންމާދާރުކަން ކުޑަ ގޮތެކެވެ. މިއީ އެއްވެސް ހަމައަކުން ގަބޫލުވެސް ކުރެވޭނެ ކަމެއް ނޫނެވެ. މެންބަރު އިލްޔާސް ލަބީބާއި މިކަމާ މެދު ރަނގަޅު ފެންވަރެއްގައި ސުވާލު ކުރެވެން ޖެހޭނެ އެވެ. ޕާޓީގެ ތެރެއިން އަދި ވަކިން ހާއްސަކޮށް ރައްޔިތުންގެ މަޖިލީހުގެ ތެރެއިން އޭނާ މި ކަމަށް ޖަވާބުދާރީ ކުރެވޭނެ އިންތިޒާމްތައް ހަމަޖެހިފައި ހުންނާނެކަން ޔަގީނެވެ. ގާނޫނީ ނަޒަރަކުން ވިސްނާއިރު ޓެރަރިޒަމްގެ އަމަލެއްގެ މައުލޫމާތު ލިބި އެކަން ފުލުހަށް ނާންގާ ހުރުމަކީ ވަރަށް ބޮޑު ކުށެކެވެ.\nރައީސް ނަޝީދަށް ހަމަލާ ދިން ސަރަހައްދުގައި ފުުލުހުންގެ ފޮރެންސިކް ޓީމެއް ހަރަކާތްތެރި ވަނީ\nނަމަވެސް، ފެންނަ ފެނުމަށް މެންބަރު އިލްޔާސް ލަބީބް ވަނީ މި ހުރިހާ ކަމަކުން ރެކިވަޑައިގަންފަ އެވެ. އޭނާގެ ޒިންމާވާން ޖެހޭ ކަމެއް ޖަވާބުދާރީ ވާންޖެހޭ ކަމެއް ނެތް ފަދަ ވެފައި ވެއެވެ. ރައީސް ނަޝީދަށް އެތައް ޒަހަމްތަކެއް ލިބިވަޑައިެގން އެތައް ގަޑިއިރުތަކެއްގެ ސާޖަރީތަކެއް ކުރަމުން ދިޔަ އިރު، މާ ކުރިން އެ ހަމަލާ ހުއްޓުވޭނެ ފަދަ ހަމަ އެކަނި މައުލޫމާތު އޮތް ފަރާތް ގެންދަވަނީ މިކަމުގެ ޒިންމާ އެހެން ބޭފުޅުން ނަންގަވަން ޖެހޭނެ ކަމަށް ވިދާޅުވެ، މި ކަމުން "ރެކި" ވަޑައިގަންނަވަމުންނެވެ.\nރައީސް ނަޝީދަށް ދިން ހަމަލާގައި ޒަހަމްތަކެއް ލިބިވަޑައިގެން އެޑީކޭ ހޮސްޕިޓަލްގައި ފަރުވާ ހޯއްދަވަމުން ގެންދަވާކަން އެނގިވަޑައި ގަތުމާއި އެކު މިނިސްޓަރު މަރިޔާ އެތަނަށް ވަޑައިގަތެވެ. އެވަގުތު އެކަމަނާގެ އިސްތިއުފާއަށް އެތަނުގައި ތިބި ބަޔަކު ގޮވަން ފެށި އެވެ. ހަމަ އެގޮތަށް، ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހާއި ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލު އެތަނަށް ވަޑައިގަތުމުން ވެސް އިސްތިއުފާއަށް ގޮވަމުން ދިޔައެވެ. އެކަމަކު ރައީސް ނަޝީދައް އަމާޒުކޮށް ޓަރަރިސްޓް ހަމަލާއެއް ދޭން އުޅޭކަމުގެ މައުލޫމަތު ލިބި އެކަން އަންގަން ޖެހޭ ފަރާތްތަކަށް ނާންގާ، "ރެކި" ވަޑައިގެން ހުންނެވި މެންބަރު އެހިސާބުން ފެށިގެން ބަތަލަކަށް ވެގެން ދިޔައީ އެވެ. އެކަމާ ހޭވެސް އަހާލާނެ މީހަކު ނެތެވެ.\nޑިފެންސް މިނިސްޓަރު މާރިޔާ ދީދީ\nދިވެހި ތާރީހުގައި ވެސް ފުރަތަމަ ފަހަރަށް ކަނބަލަކު ދިފާއީ ވަޒީރުގެ މަގާމާއި ހަވާލުވެލެއްވުން ވެގެން ދިޔައީ ދިވެހި ހުރިހާ އަންހެނުންނަށް ލިބުނު ފަހުރަކަށެވެ. އެކަމަކު ހައެއް ފަހެއްގެ ހަމަލާއަށް ސޯޝަލް މިޑިޔާގައި ވެސް މިނިސްޓަރު މާރިޔާގެ އިސްތިއުފާއަށް ގޮވުން ގިނަ ކުރި އެވެ. އެކަމަކު އެކަމަނާގެ އިސްތިއުފާއަށް މިގޮވަން ފެށީ ފިރިހެނަކު ކުރަން ޖެހޭ ކަމެއް އޭނާ ނުކުރުމުންނެވެ. މިއީ، ދިވެހި ހުރިހާ އަންހެނުންނަށް ދެރައެއް ކަމަށް ނޫނީ ވާނެ ގޮތެއް އެބައޮތް ހެއްޔެވެ؟\nއެންމެ ފާހަގަ ކުރެވޭ އެއްކަމަކީ ޝޯޝަލް މީޑިޔާގައި މިނިސްޓަރު މާރިޔާގެ އިސްތިއުފާއަށް ގޮވަމުންދާ މީހުންގެ ތެރޭގައި އަންހެނުން ބާރުވެރި ކުރުމަށާއި އަންހެނުން ކުރި އެރުވުމާއި ތަރައްގީއަށް މަސައްކަތް ކުރާ ކަމަށް ވަކާލާތުކުރާ ބަޔަކުވެސް ޝާމިލްވާތީ އެވެ. އެއިން އެކަކަށް ވެސް މެންބަރު އިލްޔާސް ލަބީބުގެ ކުށެއް ނުވަތަ އިހްމާލެއް ނުފެނުނެވެ. ނޫނީ އެއީ ފިރިހެނަކަށް ވުމުން އޭނާ އާއި ސުވަލުކޮއްލަން ފަސް ޖެހުނީ އެވެ!\nސިފައިން ބަލަހައްޓަމުން ދަނިކޮށް ޓެރަރިސްޓުންތަކެއް ރާވައިގެން ދިން ހަމަލާއެއްގައި ބޮޑެތި އެތައް ޒަހަމްތަކެއް ރައީސް ނަޝީދަށް ލިބިގެން ދިޔަކަމީ ވަރަށް ވެސް ހިތާމަ ހުރި ކަމެކެވެ. އެކަންތައް ވީގޮތް އަވަހަށް ރަނގަޅަށް ތަހުގީގުކޮށް، ބައެއްގެ އިހުމާލު ވާނަމަ އެކަން ރަނގަޅު ކުރަންޖެހެ އެވެ. އެބަޔަކާއި މެދު އެމްއެންޑީއެފާއި ކަމާގުޅޭ އެހެން އިދާރާތަކުން ވެސް އަވަސް ފިޔަވަޅު ތަކެއް އަޅަން ޖެހެއެވެ.\nއިންޓެލިޖެންސް ފެއިލްވީތޯ ނޫނީ ހަގީގަތުގައި ވެސް ސެކިއުރިޓީ ބްރީޗްވިތޯ ދެނެގަންނަން ވެސް ޖެހެއެވެ. މިކަންކަން ކުރަން ޖެހޭނީ ޒިންމާދާރުކަމާއި ވިސްނުންތެރިކަމާއި އެކުގައެވެ. ސިޔާސީ ސްޓަންޓްތަކެއްގެ ގޮތުގައި ނުވަތަ ސައުންޑް ބައިޓްތަކެއްގެ ގޮތުގައި އެއްވެސް ހެއްކެއް ނެތް އިލްޒާމްތަކެއްގެ ގޮތުގައި އިނގިލި ދިއްކޮއްގެނެއް ނޫނެވެ.\nމިއާއެކު، މެންބަރު އިލްޔާސް ލަބީބް ވެސް، އޭނާގެ އަމަލްތަކާއި ވިސްނުންފުޅުގެ ފުރިހަމަ ތަފްސީލްތައް ރައްޔިތުންގެ ކުރިމަތީގައި ބުނެ ދެއްވަން ޖެހޭނެ އެވެ. ހިނގައިގެން މި އުޅެނީ ވަރަށް ވެސް ބޮޑު ކަމެކެވެ. ކުޑަކަމެކޭ ހިތާ ރައްޓެއްސަކަށް ކޮއްލެވި އެންމެ ފޯނުކޯލަކުން ކަންކަން ނިންމާ ލައްވައިގެން ހުންނެވުމަކީ މެންބަރު އިލްޔާސް ލަބީބް ފަދަ ސިޔާސީ ގޮތުން ތޫނުފިލި އަދި ތައުލީމީ ބޭފުޅުން ކަންކުރަން ޖެހޭ ގޮތް ކަމަށް ރައްޔިތުން ގަބޫލެއް ނުކުރާނެ އެވެ. އިލްޔާސް ލަބީބް ވާހަކަ އާއި ނުލާ ތަހުގީގު ފުރިހަމަ ވާނެ ގޮތް އެއީ ނެތް ގޮތެކެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު އެމްއެންޑީއެފް ޓެރަރިޒަމް އީވާ އަބްދުﷲ ހިިސާން ހުސައިން ނަޝީދަށް އަމާޒު ކުރި ހަމަލަ ޕޮލިޓިކްސް އެމްޑީޕީގެ ކޯޅުން


Bengaluru FC akee Sarahadhuge Emme Varugadha Team, Jehilumeh Nuvey: Asadulla\nނޫސްވެރިންގެ ބައްދަލުވުމުގައި އަސަދުﷲ---\n4 އޭޕްރީލް 20170ކޮމެންޓް\nބެންގަލޫރު އެފްސީއަކީ ސަރަހައްދުގެ އެންމެ ގަދަ ޓީމް، ޖެހިލުމެއް ނުވޭ: އަސަދުﷲ\nއިންޑިއާގެ ބެންގަލޫރު އެފްސީ އަކީ ވަރުގަދަ ޓީމެއްކަން އެނގޭ ކަމަށާއި އެހެން ނަމަވެސް އޭއެފްސީ ކަޕުގައި މިއަދު އެ ޓީމާ ދެކޮޅަށް މާޒިޔާ ނުކުންނަ އިރު ޖެހިލުމެއް ނުވާ ކަމަށް މާޒިޔާގެ ކެޕްޓަން އަސަދުﷲ ޢަބްދުﷲ ބުނެފިއެވެ.\nއޭއެފްސީ ކަޕުގައި މާޒިޔާއާ ބެންގަލޫރު ވާދަކުރާ މެޗު ފަށާނީ ހަވީރު4ޖަހާއިރުއެވެ. ބެންގަލޫރަކީ އޭއެފްސީ ކަޕްގެ އެންމެ ފަހުގެ ރަނަރަޕް ޓީމެވެ.\nމެޗާ ބެހޭ ގޮތުން ވާހަކަ ދައްކަމުން އަސަދުﷲ ބުނީ، މިއަދުގެ މެޗަށް މާޒިޔާ ފުރިހަމައަށް ތައްޔަރުވެފައިވާ ކަމަށެވެ.\nމީގެ ކުރިން ދެ ފަހަރު ބެންގަލޫރު އެފްސީއާ ދެކޮޅަށް ކުޅެ، ދެ މެޗުންވެސް ބަލިވެފައިވިޔަސް އެކަމުގެ އެއްވެސް އަސަރެއް މިއަދުގެ މެޗަށް ނުކުރާނެ ކަމަށް އަސަދުﷲ ބުންޏެވެ. މި ދެ ޓީމް ކުރިން ބައްދަލުކޮށްފައިވަނީ 2015 ވަނަ އަހަރުގެ އޭއެފްސީ ކަޕްގައެވެ.\n"މާޒިޔާ މި ދިޔަ އަހަރުތަކާ އަޅާ ބަލާއިރު މި އަހަރު މާ ބޮޑަށްވެސް ރަނގަޅުވާނެ. ބޭރު ކުޅުންތެރިންނާ އެކު ރަނގަޅު ޓީމެއް މިއޮތީ ހަދާފައި. މަސައްކަތް ކުރާނީ މިއަދުގެ މެޗުން މޮޅުވާން"\nޤައުމީ ޓީމްގައިވެސް މުހިއްމު ދައުރެއް އަދާކުރާ އަސަދުﷲ ވަނީ މި އަހަރު މިހާތަނަށް ކްލަބުގައި އޭނާ ކުޅުން ކޮންމެ މެޗެއްގައިވެސް ލަނޑު ޖަހާފައެވެ. މީގެ ތެރޭގައި ރަށުން ބޭރުގައި ބަންގްލަދޭޝްގެ އަބަހާނީ ޔުނައިޓެޑް ކޮޅަށް އޭއެފްސީ ކަޕްގައި ޖެހި ލަނޑުވެސް ހިމެނެއެވެ. މިއަދުގެ މެޗުން މާޒިޔާ ބަލިވުން ނޫން އެހެން ކޮންމެ ނަތީޖާއެއް ނުކުތަސް ގްރޫޕްގެ އެއްވަނަ މަގާމު މާޒިޔާއަށް ދިފާޢު ކުރެވޭނެއެވެ.\nއޭއެފްސީ ކަޕްގައި މާޒިޔާ ހިމެނޭ ގްރޫޕުގެ ކޮންމެ ޓީމެއްވެސް އެއް މެޗު ކުޅެފައިވާއިރު، ރަށުން ބޭރުގައި ހޯދި މޮޅާއި އެކު މާޒިޔާ އޮތީ ގްރޫޕުގެ އެއްވަނަ މަގާމުގައެވެ. ދެވަނައިގަ ބެންގަލޫރު އޮތް އިރު ތިންވަނައިގަ އޮތީ އިންޑިޔާގެ މޯހަން ބަގާންއެވެ. އަދި ފުލުގައި އޮތީ ޑާކާ އަބަހާނީއެވެ.\nމާޒިޔާ ސްޕޯރޓްސް ކުޅިވަރު އޭއެފްސީ ކަޕް ރާއްޖެ ކުޅިވަރު ފުޓްބޯޅަ


Anti-Islam march in German city!\nޖަރުމަނުގައި މުސްލިމުންނާ ދެކޮޅު ބޮޑު އެއްވުމެއް\nހުޅަނގުގެ ގައުމުތަކުގައި މުސްލިމުންގެ އާބާދީ އިތުރުވަމުންދާތީ އެކަމާ ހިތްހަމަނުޖެހޭ މީހުން ހަގީގަތުގައި ވެސް ވަރަށް ގިނަ އެވެ. ޖަރުމަންގެ އިރުމަތީ ބިތުގައި އޮންނަ ޑްރެސްޑެން ސިޓީގައި އިއްޔެ މުސްލިމުންނާ ދެކޮޅަށް ބޭއްވި ބޮޑު ހިނގާލުމަކީ ވެސް އޭގެ ހެއްކެކެވެ.\n"ހުޅަނގުގައި މުސްލިމުން ވަޒަންވެރިނުވުމަށް" ގޮވާލައި ބޭއްވި މި އެއްވުމުގައި ގާތްގަނޑަކަށް 15،000 މީހުން ބައިވެރިވި އެވެ. މި އެއްވުމާ ދެކޮޅަށް ވެސް ގިނަ އަދަދެއްގެ ބަޔަކު ނުކުމެފައިވެ އެވެ. އެމީހުންގެ އަދަދު 5،000 އަށް ވުރެ މައްޗަށް އަރާ ކަމަށް އޮފިޝަލުން ވިދާޅުވެފައިވެ އެވެ.\nނަމަވެސް ދެ ބައި މީހުންގެ މެދުގައި އެއްވެސް ކަހަލަ ކުރިމަތިލުމެއް ނުހިނގާ ކަމަށްވެ އެވެ.\nމުސްލިމުންނާ ދެކޮޅަށް ބޭއްވި މުޒާހަރާ އަކީ "ޕެޓްރިއޮޓިކް ޔޫރަޕިއަންސް އެނގެއިންސްޓް ދަ އިސްލާމިޒޭޝަން އޮފް ދަ ވެސްޓް" ނަމަކަށް ކިޔާ ޖަމާއަތަކުން އިންތިޒާމުކޮށްގެން ކުރިއަށް ގެންދިޔަ ދެކޮޅުވެރިކަމުގެ ހަރަކާތެކެވެ.\nމި އެއްވުމަށް ގިނަ އަދަދެއްގެ ބަޔަކު ނުކުތީ މިފަދަ އެއްވުމަކާ އެކު ގައުމު ހަމަނުޖެހުންގަނޑެއްގެ ތެރެއަށް ވައްޓާނުލުމަށް ޖަރުމަނުގެ ޗާންސެލާ އެންޖެލާ މާކެލް ގޮވާލައްވާފައި ވަނިކޮށެވެ. މާކެލް ވަނީ ހަރުކަށި ހިޔާލުގެ މީހުންގެ ދަލުގައި އެއްވެސް ބަޔަކު ނުޖެހުމަށް އޭނާގެ ރައްޔިތުންނަށް ގޮވާލައްވައިފަ އެވެ.\n"ސުލްހަވެރިކަމާ އެކު އެއްވެ އުޅުމުގެ މިނިވަންކަން ޖަރުމަނުގައި އޮންނާނެ. އެކަމަކު އެހެން ގައުމުތަކުން އަޅުގަނޑުމެންގެ ތެރެއަށް އަންނަ މީހުންނާ ބެހޭ ގޮތުން ދޮގު ވާހަކަ ފަތުރައި ހަމަނުޖެހުމަށް ހިތްވަރު ދޭ މީހުންނަށް ފުރުސަތެއް ނުލިބޭނެ،" މާކެލް ވިދާޅުވެފައިވެ އެވެ.\nމުޒާހަރާގެ ބައިވެރިންގެ އެންމެ އަޑުގަދަކޮށްފައި ވަނީ އިމިގްރޭޝަނާ ބެހޭ ގަވާއިދުތައް ހަރުކަށިކޮށް އެހެން ގައުމުތަކުގެ މީހުންނަށް ޖަރުމަނުގެ ދޮރާށިތައް ބަންދުކުރުމަށެވެ. އަދި އިސްލާމީ ޝަރީއަތަށް ޖަރުމަނުގައި ފުރުސަތު ނުދިނުމަށް ވެސް ގޮވާލާފައިވެ އެވެ.\nމުސްލިމުންނާ ދެކޮޅު ބޮޑު އެއްވުމެއް ޖަރުމަނުން ފެނިގެން ގޮސްފައިވާއިރު ސީރިއާ އާއި އިރާގުގެ ރެފިއުޖީންނާ އެކު ޖަރުމަނުގައި ވަނީ މުސްލިމުންގެ މައްސަލަ ބޮޑު މައްސަލައަކަށް މިފަހުން ވެފަ އެވެ. ހަމަނުޖެހުންތަކާ ގުޅިގެން މުސްލިމު ގައުމުތަކުން ޖަރުމަނުގެ ހިމާޔަތް ހޯދުމަށް އަންނަ މީހުން އިތުރުވަމުން އަންނައިރު މުސްލިމުންގެ އާބާދީ ބޮޑުވަމުން ދިއުމަކީ ޖަރުމަނުގެ ގިނަ ބަޔަކު ކަންބޮޑުވާ ކަމެކެވެ.


Elections Commission : Elhi athakah Maru | #Dhiislam\nފޮޓޯ / ސަން\nއިލެކްޝަންސް ކޮމިޝަން: އެޅި އަތަކަށް މަރު!\n3 months ago |0comment| December 5, 2017\nދިވެހިރާއްޖޭގެ މަޝްރަހަށް އިންގިލާބެއް ގެނުވި، ފްލޯ ކްރޯސިންގެ ޙުކުމަކީ، މިއަދާ ހަމައަށް ވެސް ބަހުސެއްގެ ތެރޭގައިވާ ކަމެކެވެ. ސްޕްރީމް ކޯޓުގެ ނަންބަރު 2017/SC-C/17 ޙުކުމާއެކުގައި އުފެދިގެން ދިޔަ ނުތަނަވަސްކަމަށް އިތުރު ހައްލެއް ހޯދުމަށް، އެކޯޓުގެ ނަންބަރު 2017/SC-SJ/09 އަމުރުން، ކުރީ ޙުކުމުގެ އަޙްކާމުތައް އިތުރަށް ކަށަވަރުކޮށްދެއްވާފައިވީ ނަމަވެސް، ކުރެވެމުންދިޔަ ބަހުސަކަށް ނިމުމެއް އައިސްފައެއްނުވެއެވެ. ސިޔާސީ ވާދަވެރިކަމާ އެކު ގޮނޑީގެ މައްސަލައިގައި، ސަރުކާރާއި އިދިކޮޅު ފަރާތްތަކުން ‘ގެއްލޭ ނުގެއްލޭ’ގެ ޒުވާބަކަށް ވެއްޓިފައިވާ ދަނޑިވަޅެއްގައި، ބައެއް މެންބަރުން ގޮނޑި ގެއްލިއްޖެ ކަމަށް، އިލެކްޝަންސް ކޮމިޝަނުން ކަނޑައެޅިއެވެ. އެ މައްސަލަ ބައްލަވާ ސުޕްރީމް ކޯޓުގެ ނަންބަރު 2017/SC-C/19 އާއި 2017/SC-C/20 އާއި 2017/SC-C/21 ޤަޟިއްޔާތަކުން، ޤާނޫނީ ޙައްލެއް އޭގެ ކުރީން ދެވިފައިވާ މައުޟޫޢަކަށް ވާތީ، އިތުރު ޙުކުމެއްކުރާން ނުޖެހޭނެ ކަމަށް ކަނޑައެޅުއްވާ،މައްސަލަ ނިމިގެން ދިޔައެވެ.\nކޮންމެހެނަކަސް، ދައްކަން މި އުޅެނީކީ، ސްޕްރީމް ކޯޓުގެ ޙުކުމް ކޮށްފައިވަނީ ރަނގަޅަށް ނުވަތަ ގޯސްކޮށޭ ބުނެ ދެފަރާތުން ކުރަމުންދާ ޒުވާބުގެ ވާހަކައެއް ނޫނެވެ. އަދި ސްޕްރީމް ކޯޓުގެ ޙުކުމުން ރައްޔިތުންގެ މަޖިލީހުގެ މެންބަރުންތަކެއްގެ ގޮނޑި ގެއްލިއްޖެތޯ ނުވަތަ ނޫންތޯ، ކުރެވޭ ބަހުސްގެ ވާހަކައެއްވެސް ނޫނެވެ. އަޅުގަނޑުގެ ޤާބިލުކަން ތަންދިން މިންވަރުން، މިފަހަރު އިންސާފުކޮށްލާނީ، އިލެކްޝަންސް ކޮމިޝަނުން، މެންބަރުންގެ ގޮނޑި ގެއްލިއްޖެކަމަށް ކަނޑައެޅި ގޮތުގެ މައްޗަށެވެ.\nރައްޔިތުންގެ މަޖިލީހަށް ނިސްބަތްވާ ތުލުސްދޫ ދާއިރާގެ ޢިއްޒަތްތެރި މެންބަރު މުޙައްމަދު ވަޙީދާއި ވިލިނގިލީ ދާއިރާގެ ޢިއްޒަތްތެރި މެންބަރު ސަޢުދު ޙުސައިނާއި މަޑުއްވަރީ ދާއިރާގެ ޢިއްޒަތްތެރި މެންބަރު މުޙައްމަދު އަމީތުގެ އިތުރުން ދިއްދޫ ދާއިރާގެ ޢިއްޒަތްތެރި މެންބަރު މުޙައްމަދު ޢަބްދުއްލަޠީފުގެ ގޮނޑި ގެއްލިފައިވާކަމަށް 2017 ޖުލައި 19 ވަނަ ދުވަހު އިލެކްޝަންސް ކޮމިޝަނުން ނިންމަވާ، އެކަން މަޖިލީހަށް ވަނީ އަންގާފައެވެ. މުޅި ސިޔާސީ މަޝްރަޙު ބަދަލުވެގެން ގޮސް، މައްސަލަ އިންތިހާއަށް އިތުރުވެގެންދިޔަ ސަބަބަކަށް މި ނިންމުން ވަނީ ވެފައެވެ.\nސިޔާސީ ޕާޓީ ބަދަލުކުރުމުން ގޮނޑި ގެއްލޭނެ ކަމަށް ބުނެ، 2017 ޖުލައި 13 ވަނަ ދުވަހު، ސްޕްރީމް ކޯޓުން ކުރެއްވި ޙުކުމުން، ރައްޔިތުންގެ މަޖިލީހުގެ މެންބަރުންގެ ގޮނޑި ގެއްލޭނެ ގޮތްތަކެއް ވަރަށް ސާފު ޢިބާރާތުން ބަޔާންކޮށްދެއްވާފައިވެއެވެ. އަދި އެ ޙުކުމްތައް ހިނގާނީ އެ ތާރީޚުން ފެށިގެން ފަހަށްކަމުގައި ވެސް ސްޕްރީމް ކޯޓުން ކަނޑައަޅުއްވާފައިވެއެވެ. ޚިޔާލު ތަފާތުވުން އުފެދިފައިވަނީ، މެންބަރުން އޭގެ ކުރީގެ ތާރީޚެއްގައި ވަކިވެފައިވާ ކަމަށް އެ މެންބަރުން ވަކާލާތުކުރާ ހިސާބުންނެވެ. އެހެންކަމުން، ބަހުސަކަށް ވެފައިވަނީ، ސްޕްރީމް ކޯޓުގެ ޙުކުމުން، މި ދަންނަވާ މެންބަރުންގެ ގޮނޑިތައް ގެއްލޭނެތޯއެވެ؟ ޖަވާބަކީ، އެއްބަޔަކަށް ‘އާނއެކެވެ’ ކަމަށްވާއިރު، އަނެއްބަޔަކަށް ‘ނޫނެކެވެ’ އެވެ. އެހެންކަމުން، މި ދެ ޙާލަތަށް ވެސް ރިޢާޔަތްކޮށް، މަޢުޟޫޢަށް އިންސާފުކުރަމާ ތޯއެވެ.\nފުރަތަމަ ޙާލަތަކީ، ގޮނޑި ނުގެއްލޭނެކަމަށް ބުނާ ފަރާތްތަކުގެ ޙާލަތެވެ. ސްޕްރީމް ކޯޓުގެ ޝަރީޢަތުގައި މެންބަރުންގެ ފަރާތުން ދެއްކެވި ވާހަކަތަކުން، ޤާއިމުކުރެއްވި ޙުއްޖަތަކީ، ޕާޓީއިން ވަކިވުމަށް 2017 ޖުލައި 13 ގެ ކުރީން ސިޓީ ފޮނުވިކަމަށާއި، ސްޕްރީމް ކޯޓުގެ އަޙްކާމްތައް ހިނގަން ފަށާނީ އެ ދުވަހުން ފެށިގެން ކަމުން، މެންބަރުންގެ ގޮނޑި ގެއްލޭނެ ތަނެއް ނެތްކަމުގައެވެ. މި ވާހަކަތަކަށް ބަލާއިރު، ސްޕްރީމް ކޯޓުގެ ޙުކުމްއަށް ޢަމަލުކުރާން ފަށާނީ އެ ޙުކުމް ކުރި ތާރީޚުން ފެށިގެން ފަހަށްކަމަށް ޚުދު ސްޕްރީމް ކޯޓުން ނިންމަވާފައިވުމުން، ފްލޯ ކްރޯސިންގެ ޙުކުމުގެ ކުރީން، މެންބަރުން އިސްތިޢުފާގެ ސިޓީ ޕާޓީއަށް ހުށަހަޅުއްވާފައިވުމުން، ސިޓީ ހުށަހެޅުއްވި ތާރީޚުގައި ޕާޓީއިން ވަކިވެގެންދާނެއެވެ. އަދި ޕީޕީއެމްގެ އަސާސީ ޤަވާޢިދުގައި އެ ގޮތަށް ބަޔާންކޮށްފައިވުމަކީ ވެސް، އެބޭފުޅުންގެ ޙުއްޖަތަށް އިތުރު ބާރެއް ލިއްބައިދޭ ކަމެކެވެ. އެހެންކަމަށްވާ ނަމަ، އެ މެންބަރުންގެ ގޮނޑިތައް ގެއްލޭނެ ގޮތެއް ނޯންނާނެއެވެ.\nމި ޙާލަތުގައި، އާދެ! ޕީޕީއެމްއިން ވަކި ކުރި މެންބަރުންގެ ގޮނޑި ނުގެއްލޭ ގޮތަށް، ސްޕްރީމް ކޯޓުގެ ނަންބަރު 2017/SC-C/17 ޙުކުމާއި އެކޯޓުގެ ނަންބަރު 2017/SC-SJ/09 އަމުރު މާނަކޮށްފި ނަމަ، އިލެކްޝަން ކޮމިޝަނުން އެ ވަނީ ޤާނޫނާ ޚިލާފު ޢަމަލެއްކޮށްފައެވެ. އެއީ، ޤާނޫނު އަސާސީގެ 77 ވަނަ މާއްދާ އާއި ސްޕްރީމް ކޯޓުގެ ނަންބަރު 2017/SC-C/17 ޙުކުމުގައި ބަޔާންކޮށްފައިވާ ގޮތުގެ މަތީން، ހުސްވެފައިނުވާ ގޮނޑިއެއް، ހުސްވެއްޖެ ކަމަށް ކަނޑައެޅުމެވެ. އިލެކްޝަންސް ކޮމިޝަންގެ އިޚްތިޞާޞްއިން ބޭރުން ނިންމުމެއް ފައިސަލާކޮށްފައެވެ. އަދި ޚިޔާލު ތަފާތުވެފައިވާ ދަނޑިވަޅެއްގައި، އިލެކްޝަންސް ކޮމިޝަނުން އެފަދަ ނިންމުމެއް ނިންމެވުމަކީ ޤާނޫނު އަސާސީގެ 74 ވަނަ މާއްދާއިން، ސްޕްރީމް ކޯޓަށް އެކަނި، ޚާއްޞަވެ، މުޠްލަޤަށް ދެވިފައިވާ ބާރެއް، ޤާނޫނާ ޚިލާފަށް އިލެކްޝަންސް ކޮމިޝަނުން ބޭނުންކުރުމެވެ. މިހިސާބަށް މި ވާހަކަ ކުރުކޮށްލަމާތޯއެވެ.\nދެން އޮތީ، ދެ ވަނަ ޙާލަތެވެ. އާދެ، ގޮނޑި ގެއްލޭކަމަށް ދެކެވޭ ވާހަކައެވެ. މި ވާހަކައިގައި ވެސް ޙުއްޖަތެއް އެބައޮތެވެ. އެއީ، ފްލޯކޮރޯސިންގ ޙުކުމުގައި ބަޔާން ކުރައްވާފައިވާ އިޖުރާޢަތުގެ ވާހަކައެވެ. ޙުކުމުގައި ވާގޮތުން ނަމަ، މެންބަރަކު ޕާޓީ ބަދަލުކޮށް، ގޮނޑި ގެއްލޭނީ، އެ މެންބަރަކު ޕާޓީއިން ވަކިވާ ޙާލަތުގައި ނުވަތަ ޕާޓީއިން އެ މެންބަރަކު ވަކިކުރާ ޙާލަތުގައި، އެކަން އިލެކްޝަންސް ކޮމިޝަންގެ ފަރާތުން މަޖިލީހަށް އަންގާ ހިސާބުންނެވެ. މިއީ، ނުހަނު ސާފު ޢިބާރާތުން، ޙުކުމުގައި ތަރުތީބުކޮށްފައިވާ އިޖުރާޢަތެކެވެ. އެހެންކަމުން، ކުރީން ފާހަގަކުރި މެންބަރުން ޕާޓީއިން ވަކިވިކަން އިލެކްޝަންސް ކޮމިޝަންގެ ފަރާތުން ރައްޔިތުންގެ މަޖިލީހަށް އެންގި ތާރީޚުކަމުގައިވާ 2017 ޖުލައި 19 ވަނަ ދުވަހުގައި، އެ މެންބަރުންގެ ގޮނޑިތައް ގެއްލޭނެއެވެ.\nމި ޙާލަތަކީ، ހަމަ އަދި އިލެކްޝަންސް ކޮމިޝަނަށް ހިންދަމާލައި، ހަމަޖެހިލެވެން އޮތް ޙާލަތެއް ނޫނެވެ. ނުރައްކާ އިންތިހާއަށް ބޮޑު ޙާލަތެކެވެ. އިޚްތިޞާޞްއިން ބޭރުން، ކަމެއްގެ މައްޗަށް ފައިސަލާ ކުރުމާ ޚިލާފަށް، ޤާނޫނު އަސާސީގައި ސާފު އަކުރުން، ޙަވާލުކުރެވިފައިވާ މަސްޢޫލިއްޔަތު އަދާކުރަން ޖެހޭ ޙާލަތެވެ. ޤާނޫނު އަސާސީގެ ހަތް ވަނަ ބާބު އެކީ އެކައްޗަކަށް ލިޔެވެން ޖެހުނު އަސްލަށް، ރުޖޫޢަވާންވީ ޙާލަތެވެ. ޤާނޫނު އަސާސީގެ 170 ވަނަ މައްދާގެ (ނ) ނަގާ ކޮޅަށް ޖަހަން ޖެހޭ ޙާލަތެވެ.\n“ޤާނޫނުގައި ބަޔާންކޮށްފައިވާ މުއްދަތުގެ ތެރޭގައި އިންތިޚާބުތަކާއި ރައްޔިތުންގެ ޚިޔާލު ހޯދުމުގެ އާންމު ވޯޓުތައް ނެގުމާއި އެ ވޯޓުތަކުގެ ނަތީޖާ އިޢުލާންކުރުން” ޤާނޫނު އަސާސީ 170 (ނ)\nމިއީ، އިލެކްޝަންސް ކޮމިޝަންގެ އެއް މަސްއޫލިއްޔަތެވެ. މި މަސްއޫލިއްޔަތު އަދާކުރެވެން އޮތީ، އެ މާއްދާގެ އެހެން އަކުރުތަކެއްގައި ބަޔާންކޮށްފައިވާ އެހެނިހެން މަސްއޫލިއްޔަތުތަކެއް އުފުލައިގެން ނަމަވެސް، ހަމައެކަނި މި މާއްދާ ޒިކުރުކޮށްލަން ޖެހުނީ ދެ ސަބަބަކާ ހުރެއެވެ. ފުރަތަމައީ، މިއީ އިލެކްޝަންސް ކޮމިޝަންގެ އެންމެ މައިގަނޑު މަސްއޫލިއްޔަތުކަމަށް ވެފައި،ބާކީ ހުރި މަސްއޫލިއްޔަތުތަކަކީ، މި މަސްއޫލިއްޔަތު އަދާކުރުމަށް މި މާއްދާއަށް ތަބާވާން ޖެހޭ މަސްއޫލިއްޔަތުތަކަކަށްވުމެވެ. ދެވަނައީ، މާތީގައިވާ ޢިބާރާތުގައި ދަށުރޮނގުދަމާފައިވާ ލަފުޒެވެ. އާދެ، މުއްދަތުގެ ވާހަކައެވެ.\nސްޕްރީމް ކޯޓުގެ ނަންބަރު 2017/SC-C/17 ޙުކުމުގައި، ސިޔާސީ ޕާޓީ ބަދަލުކޮށްގެން ގޮނޑި ގެއްލުމުން، އިންތިޚާބެއް ބާއްވަން ޖެހޭ މުއްދަތު ބަޔާންކޮށްފައެއް ނެތެވެ. އެހެންކަމުން، ޙުކުމުން ގޮނޑި ގެއްލޭ ޙާލަތުގައި ވެސް ޢަމަލު ކުރާން ޖެހޭނީ، ޤާނޫނު އަސާސީގައި ބަޔާންކޮށްފައިވާ ގޮތުގެ މަތީން، ޤާނޫނު އަސާސީގައި ބަޔާންކޮށްފައިވާ މުއްދަތުގެ ތެރޭގައެވެ. ވީމާ، ޤާނޫނު އަސާސީގެ 78 ވަނަ މާއްދާއަށް ކަޅިއެއް އެއްލަމާތޯއެވެ.\n“ރައްޔިތުންގެ މަޖިލީހުގެ މެންބަރަކު މެންބަރުކަމުން ވަކިވުމުގެ ސަބަބުން ހުސްވާ ގޮނޑިއަށް އެ ގޮނޑި ހުސްވި ތާރީޚުން ފެށިގެން ފަސްދޮޅަސް ދުވަހުގެ ތެރޭގައި މެންބަރަކު އިންތިޚާބުކުރާންވާނެއެވެ. ނަމަވެސް ކުރިއަށް އޮތް ޢާންމު އިންތިޚާބާ ދެމެދު އޮތީ ހަމަސްދުވަސް ނުވަތަ އެއަށްވުރެ ކުރު މުއްދަތެއްކަމުގައި ވާނަމަ އެ ހުސްވި ގޮނޑިއަކަށް މެންބަރަކު އިންތިޚާބުކޮށްގެން ނުވާނެއެވެ.”\nރައްޔިތުންގެ މަޖިލީހުގެ މެންބަރުންތަކެއް، ޕާޓީއިން ވަކި ވެއްޖެކަމަށް އިލެކްޝަންސް ކޮމިޝަނުން 2017 ޖުލައި 19 ވަނަ ދުވަހު ރައްޔިތުންގެ މަޖިލީހަށް އަންގާފައިވުމުން، މެންބަރުންގެ ގޮނޑިގެއްލޭނީ އެދުވަހުގައެވެ. އެހެންކަމަށް ވާނަމަ، ޤާނޫނު އަސާސީގައިވާ ގޮތުގެ މަތީން އިންތިޚާބެއް ބާއްވާ، 60 ދުވަހުގެ ތެރޭގައި މެންބަރުން އިންތިޚާބުކުރާންވާނެއެވެ. މާނައަކީ،60 ދުވަސް ހަމަވާ ތަރީޚުކަމުގައިވާ 2017 ސެޕްޓެމްބަރ 17 ވީ އާދީއްތަ ދުވަހުގެ ކުރީން، ރައްޔިތުންގެ މަޖިލީހުގެ ތުލުސްދޫ ދާއިރާގެ ގޮނޑިއާއި ވިލިނގިލީ ދާއިރާގެ ގޮނޑިއާއި މަޑުއްވާރީ ދާއިރާގެ ގޮނޑީގެ އިތުރުން ދިއްދޫ ދާއިރާގެ ގޮނޑީގެ އިންތިޚާބު ބާއްވާ، އެ ދާއިރާތަކަށް މެންބަރުން ތިބޭންވާނީ އިންތިޚާބުކުރެވިފައެވެ. ނަމަވެސް، އަދާހަމައަށް، 138 ދުވަސް ފާއިތުވެގެން ދިޔައިރުވެސް، އިންތިޚާބުގެ ހިލަމެއް ވެސް ނެތެވެ. ސުވާލަކީ އިންތިޚާބެއް ބާއްވަން ނުޖެހޭ ފަދަ ޙާލަތަކީތޯއެވެ؟ މަޖިލީހުގެ މެންބަރެއްގެ ގޮނޑި ގެއްލި، އިންތިޚާބަކަށް ދާން ނުޖެހޭނެ ގޮތް ވެސް ޤާނޫނު އަސާސީގައި އެވަނީ ބަޔާންވެގެންނެވެ. އެއީ، އާންމު އިންތިޚާބާ ދޭތެރޭ ހަ މަސްދުވަސް ނުވަތަ އެޔަށްވުރެ ކުރު މުއްދަތެއް އޮތުމެވެ. ޖުލައި މަހުން ފެށިގެން ގުނުމުން، އާންމު އިންތިޚާބާ ދޭތެރޭގައި ވެސް ގާތްގަނޑަކަށް ވިއްސަކަށް މަސް އޮންނާނެއެވެ.\nއާދޭހެވެ! ހިތްޕުޅަށް ތިޔަ އަރައިވަޑައިގަތީ ހެޔޮކޮށެވެ. 2017 ޖުލައި 13 ވަނަ ދުވަހު، ސުޕްރީމް ކޯޓުން ކުރި ނަންބަރު 2017/SC-C/17 ޤަޟިއްޔާގެ ޙުކުމް ކޮންމެ ގޮތަކަށް މާނަކުރިޔަސް، ޔަޤީންވާ އެއްކަމެއް އެބައޮތެވެ. އެއީ، އިލެކްޝަންސް ކޮމިޝަނުން ޤާނޫނާ ޚިލާފުވުމެވެ. އިދިކޮޅު ފަރާތްތަކުން ހަރު އަޑުން ގޮވަމުންދާ ގޮތަށް، ޙުކުމުން ގޮނޑި ނުގެއްލޭކަމުގައިވާނަމަ، މެންބަރުންތަކެއްގެ ގޮނޑި ގެއްލިއްޖެކަމަށް އިލެކްޝަން ކޮމިޝަނުން ނިންމި ނިންމުން ޤާނޫނާ ޚިލާފެވެ. ސަރުކާރުން ވަކާލާތުކުރާ ގޮތަށް، ޙުކުމުން މެންބަރުންގެ ގޮނޑި ގެއްލިއްޖެކަމުގައިވީ ނަމަވެސް، އިލެކްޝަންސް ކޮމިޝަނުން އިންތިޚާބު ބާއްވަން ޖެހޭ މުއްދަތުގައި ނުބާއްވާ، ޤާނޫނާ ދިމާސާފުކޮށް ޚިލާފުވެއްޖެއެވެ. ދިވެހި މުހާވަރާއެއްގައި ބުނާ ގޮތުން ނަމަ، އެޅި އަތަކަށް މަރެވެ. މާ ބޮޑު އިތުރު ވާހަކައެއް ދަންނަވާކަށް ނެތެވެ. ޤާނޫނު އަސާސީގެ 174 ވަނަ މާއްދާ އާއި 177 ވަނަ މާއްދާއިން މެންބަރުންނަށް ހެޔޮ މަގެއް ފެނިދާނެއެވެ.\nނޯޓް: ޤާނޫނު އަސާސީގެ 174 ވަނަ މާއްދާގައި ވަނީ، އިލެކްޝަންސް ކޮމިޝަންގެ މެންބަރުން އިސްތިއުފާ ދެވޭ ގޮތެވެ.\nޤާނޫނު އަސާސީގެ 177 ވަނަ މާއްދާގައިވަނީ، ރައްޔިތުންގެ މަޖިލީހުން، އިލެކްޝަންސް ކޮމިޝަންގެ މެންބަރުންގެ މައްޗަށް އިތުބާރު ނެތްކަމުގެ ވޯޓު ނަގާ ގޮތުގެ ވާހަކައެވެ.


Ethan bayaku hayyaru kuran Nasheed govaali govaalumaa PG ves dhekolhu\nއެތައް ބަޔަކު ހައްޔަރުކުރަން ގޮވާލި ގޮވާލުމާ ޕީޖީވެސް ދެކޮޅު\nޕްރޮސެކިއުޓަރު ޖެނެރަލް ހުސައިން ޝަމީމް ނޫސްވެރިންނަށް މައުލޫމާތު ދެއްވަނީ -- އަވަސް ފޮޓޯ\nރާއްޖެއަށް ޓެރަރިޒަމްގެ ނުރައްކާތެރިކަން ވަރަށް ބޮޑު ކަމަށާ ނަމަވެސް އެކަން ހުއްޓުވަން ކަމަށް ބުނެ އެތަށްހާސް ބަޔަކު ހިފާ ހައްޔަރުކޮށް ޖަލަށްލުމަކީ ހުރިހާ މައްސަލަތަކަށް އޮތް ހައްލު ނޫން ކަމަށް ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވެއްޖެ އެވެ.\nޝަމީމް މިހެން ވިދާޅުވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ޓެރަރިސްޓް ހަމަލާ އާއި ގުޅުންހުރި ހަތަރު މީހެއްގެ މައްޗަށް ދައުވާކޮށް ކޯޓަށް މައްސަލަ ފޮނުވުމަށް ފަހު ތަފްސީލު ދިނުމަށް ބޭއްވި ނޫސްވެރިންގެ ބައްދަލްވުމުގައި ވުމުގައެވެ.\nޝަމީމް މިހެން ވިދާޅުވިއިރު ރައީސް ނަޝީދު ވަނީ ވަރަށް ގިނަ ބަޔަކު ހިފައި ހައްޔަރު ކޮށްގެން ނަމަވެސް މިހާރު ރާއްޖެއަށް ދިމާވެގެން އުޅޭ ކަންކަމުން އަރައިގަންނަން ޖެހޭ ކަމަށް ވިދާޅުވެފައެވެ. ރައީސް ނަޝީދު މި މޭރުމުން ވާހަކަ ދެއްކެވީ އެމްޑީޕީގެ އަހަރީ ދުވަސް ފާހަގަކުރުމުގެ ގޮތުން "ކްލަބް ހައުސް ހަރުގެ" އިފްތިތާހު ކޮށްދެއްވާ ދެއްކެވި ވާހަކަފުޅުގައެވެ. ނަޝީދު ވިދާޅުވީ ބަޔަކު ހައްޔަރު ކުރަން ޖެހިއްޖެ ކަމަށް ވިދާޅުވާން ޖެހޭ ހާލަތެއް އަތުވެދާނެ ކަމަށް ދުވަހަކުވެސް ހިތަށް އަރާފައިވެސް ނުވާ ކަމަށެވެ. ނަމަވެސް ވަރަށް ގިނަ ބަޔަކު ހިފައި ހައްޔަރުކޮށްގެން ނަމަވެސް މިހާރު ރާއްޖެ އަށް ދިމާވެގެން އުޅޭ ކަންކަމުން އަރައިގަންނަން ޖެހޭ ކަމަށެވެ.\n"އަޅުގަނޑު ދުވަހަކު ވެސް ހިތަކަށް ނާރަން އަޅުގަނޑަށް ވަކާލާތު ކުރަން ޖެހިފައި އޮވެދާނެ ކަމެއް ކަމަކަށް މީހުން ހިފާ ހައްޔަރު ކުރަން ޖެހިއްޖެ އޭ ބުނަން. ނަަމަވެސް އެންމެންގެ ސަލާމަތާ ރައްކާތެރިކަމަށްޓަކައި ކުރާން ޖެހޭ ކަމެއް ކުރަން ޖެހޭނެ. ވަރަށް ގިނަ ބަޔަކު ހިފައި ހައްޔަރުކޮށްގެން ނަމަވެސް މިހާރު ރާއްޖެ އަށް ދިމާވެގެން މި އުޅޭ ކަންކަމުން އަރައިގަންނަން ޖެހޭ،" ނަޝީދު ވިދާޅުވިއެވެ.\nއަދި އޭގެ ފަހުން އެމަނިކުފާނު ވަނީ ކުއްލި ނުރައްކާ އިއުލާނުކޮށް ޓެރަރިސްޓުން ހައްޔަރު ކުރަން ފުލުހުންނަށް ފުރުސަތު ދޭން ގޮވާލާ ގަރާރެއް އެމްޑީޕީގެ ގައުމީ މަޖިލީހަށް ހުށައަޅުއްވާ އެމަނިކުފާނަށް ވަފާތެރި މެންބަރުންްގެ ވޯޓުން ފާސްކުރައްވާފައެވެ.\nނޫސްވެރިންގެ ބައްދަލްވުމުގައި ޝަމީމް ވިދާޅުވީ އެއްވެސް މީހަކު ހައްޔަރު ކުރެވޭނީ ހައްޔަރު ކުރަންޖެހޭ އެކަށީގެންވާ ސަބަބަކާއި ހެއްކާއި ގަރީނާ ހުރެގެން ކަމަށެވެ. އަދި އެއިން ކަމެއް ނެތި މީހަކު ކަމެއް އޮތް ނަމަވެސް އެޅޭނެ ވަކި ފިޔަވަޅެއް ޕީޖީއަށް ނެތް ކަމަށެވެ. އަދި އެހެން އިދާރާތަކަށްވެސް ފިޔަވަޅު އެޅޭނީ އުސޫލުގެ ތެރެއިންނެވެ.\nޝަމީމް ވިދާޅުވީ ޓެރަރިޒަމްގެ ނުރައްކާ ރާއްޖެއަށް ވަރަށް ބޮޑު ކަމަށެވެ. ނަމަވެސް އެފަދަ ކަމަކާ ގުޅުވާ އެތަށް ސަތޭކަ ބަޔަކު ހައްޔަރުކޮށް ޖަަލަށް ނުލެވޭނެ ކަމަށެވެ. އަދި ހައްޔަރުކޮށް ބަންދުގައި ބަހައްޓަން ޖެހޭ ސަބަބެއް ބުނެދޭން ޖެހޭނެ ކަމަށެވެ.\n"ރައްކާތެރިކަމެކޭ ނެތް ބުނެވޭކަށް މިވަރުގެ ކަމެއް ރާއްޖޭގައި ހިނގާއިރުގައި މިކަމުގެ [ޓެރަރިޒަމް] ނުރައްކާތެރިކަން އެބައޮތް. އެކަމުގެ ނުރައްކާތެރިކަން ވަރަށް ބޮޑުވެސްމެ. އެކަމަކު އޭގެ މާނައަކީ އަޅުގަނޑުމެންނަށް 1600 މީހުން ޖަލަށް ލުމެއްވެސް ނޫން. މި ދެންނެވީ މީހަކު ހައްޔަރުކޮށްފައި މީހަކު ބަންދުގައި ބަހައްޓަންޏާ އަޅުގަނޑުމެން ކޯޓްގައި އެބަ ދައްކަން ކީއްވެގެންކަން ހައްޔަރުކުރަނީ، ކީއްވެގެންކަން ބަންދުގައި ބަހައްޓަނީ. މީހެއްގެ ވިސްނުން ވަކި ގޮތަކަށް ހުރުމަކީ އަޅުގަނޑުމެންނަށް މި އެ މީހަކު ހައްޔަރުކުރެވޭ ކަމަކަށް ނުވެދާނެ،" ޝަމީމް ވިދާޅުވިއެވެ.\nރައްކާތެރިކަމެކޭ ނެތް ބުނެވޭކަށް މިވަރުގެ ކަމެއް ރާއްޖޭގައި ހިނގާއިރުގައި މިކަމުގެ [ޓެރަރިޒަމް] ނުރައްކާތެރިކަން އެބައޮތް. އެކަމުގެ ނުރައްކާތެރިކަން ވަރަށް ބޮޑުވެސްމެ. އެކަމަކު އޭގެ މާނައަކީ އަޅުގަނޑުމެންނަށް 1600 މީހުން ޖަލަށް ލުމެއްވެސް ނޫން. މި ދެންނެވީ މީހަކު ހައްޔަރުކޮށްފައި މީހަކު ބަންދުގައި ބަހައްޓަންޏާ އަޅުގަނޑުމެން ކޯޓްގައި އެބަ ދައްކަން ކީއްވެގެންކަން ހައްޔަރުކުރަނީ، ކީއްވެގެންކަން ބަންދުގައި ބަހައްޓަނީ. މީހެއްގެ ވިސްނުން ވަކި ގޮތަކަށް ހުރުމަކީ އަޅުގަނޑުމެންނަށް މި އެ މީހަކު ހައްޔަރުކުރެވޭ ކަމަކަށް ނުވެދާނެ\nޝަމީމް ވިދާޅުވީ ހުރިހާ ކަމަކީ ޖިނާއީ އަދުލްގެ ނިޒާމުން ހައްލު ކުރެވޭނެ ކަންކަން ނޫން ކަމަށެވެ. އަދި ހުރިހާ ކަމަކީ މީހުން ޖަލަށް ލައިގެންވެސް ހައްލު ކުރެވޭނެ ކަންކަން ނޫން ކަމަށެވެ. އެކަން އެގޮތަށް ވާނަމަ ރާއްޖޭގައި އޮތް މަސްތުވާތަކެތީގެ މައްސަލަ ހައްލުކުރެވުނީސް ކަމަށް ވިދާޅުވިއެވެ.\n"އެހެން ދެންނެވިޔަސް މީހަކު ފިކުރުގެ ގޮތުންވިޔަސް އަދި އެހެން ސަބަބަކާ ހުރެވެސް ކުށެއް ކޮށްފިއްޏާ ކްރިމިނަލް ޖަސްޓިސް ސިސްޓަމް އަންނަންޖެހޭ. އެ މީހަކާ ދޭތެރޭ ފިޔަވަޅު އަޅަންޖެހޭނެ. އެހެން ނަމަވެސް ހުރިހާ ކަމެއް ހައްލުކުރުމުގެ މަގަކީ ކްރިމިނަލް ޖަސްޓިސް ސިސްޓަމް ކަމަށް ވުމަކީ ހަމަޖެހޭ ކަމަކަށް ނުވެދާނެ،" ޝަމީމް ވިދާޅުވިއެވެ.\nކުއްލި ނުރައްކާ އިއުލާނުކޮށް ޓެރަރިސްޓުން ހައްޔަރު ކުރަން ފުލުހުންނަށް ފުރުސަތު ދޭން ގޮވާލާ ގަރާރެއް އެމްޑީޕީގެ ގައުމީ މަޖިލީހުން ފާސްކުރި ނަމަވެސް އަދި ވަރަށް ގިނަ ބަޔަކު ހިފައި ހައްޔަރު ކޮށްގެން ނަމަވެސް މިހާރު ރާއްޖެއަށް ދިމާވެގެން އުޅޭ ކަންކަމުން އަރައިގަންނަން ޖެހޭ ކަމަށް ރައީސް ނަޝީދު ވިދާޅުވި ވިދާޅުވުމަށް ސަރުކާރުން ވަކި އެއްޗެއް ބުނެފައެއް ނުވެއެވެ.\nމެއި ހައެއްގެ ހަމަލާގެ ފަހުން ފުލުހުން ވަނީ ހަރުކަށި ފިކުރާ ދެކޮޅު އޮޕަރޭޝަންތައް ވަރަށް ބޮޑަށް އިތުރުކޮށްފައެވެ. އެ އޮޕަރޭޝަންތަކުގައި އެތައް ބަޔަކު ހައްޔަރުވެސް ކުރިއެވެ. ފުލުހުންގެ ކޮމިޝަނަރު މުހައްމަދު ހަމީދު (އެމްސީ) ވިދާޅުވި ގޮތުގައި އަމިއްލަ ފުރާނައަށް ބެލުމެއް ނެތި ހައްދުފަހަނަ އެޅި އަމަލު ހިންގަން ފަސް ނުޖެހޭ 1400 ވުރެ ގިނަ މީހުން އެބަ ތިއްބެވެ. އަދި އެފަދަ އެތައް ބަޔަކު ދޫވެ މުޖްތަމައުގެ ތެރޭގައި އުޅެމުންދާ ކަަމަށް ހޯމް މިނިސްޓަރު އިމްރާން އަބްދުﷲވެސް ވަނީ ވިދާޅުވެފައެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ


Subsidie heydha 900 million rufiyaa in mahchah\nސަބްސިޑީ ދޭން ހޭދަކުރި ފައިސާ 900 މިލިއަން ރުފިޔާއިން މައްޗަށް\nމީގެ އަހަރެއްހާ ދުވަސް ކުރިން ކަރަންޓް ސަބްސިޑީއަށް ފޯމް ލުމަށް ބަޔަކު ކިޔޫ ހަދައިގެން: ސަބްސިޑީގެ ހޭދް ވަނީ އުފުލިފައި -- ފޮޓޯ: އަވަސް އާކައިވް\nދައުލަތުން ސަބްސިޑައިޒް ކޮށްފައިވާ ކަންކަމަށް ބަޖެޓުން ހޭދަކުރި ފައިސާ 900 މިލިއަން ރުފިޔާއަށް ވުރެ މައްޗަށް ޖެހިއްޖެ އެވެ.\nފިނޭންސް މިނިސްޓްރީން އާއްމުކުރި ހަފުތާގެ މާލީ ރިޕޯޓުގައިވާ ގޮތުން ސަބްސިޑީ ދޭން މި އަހަރުގެ މިހާތަނަށް 912.1 މިލިއަން ރުފިޔާ ވަނީ ހޭދަކޮށްފަ އެވެ. ބަޖެޓުގައި ސަބްސިޑ ދޭން ހިމަނާފައިވަނީ 1,262.7 މިލިއަން ރުފިޔާ އެވެ.\nސަރުކާރުގެ އޮނިގަނޑު އޮތް ގޮތުން ސަބްސިޑީ އަށް ދަނީ ބޮޑު ހޭދައެއް ކުރަން ޖެހެ އެވެ. ސަބްސިޑީ ދޭ ދާއިރާތަކުގެ ތެރޭގައި ތެލުގެ ސަބްސިޑީ އާއި ކާޑުގެ ސަބްސިޑީ ހިމެނެ އެވެ. މީގެ ތެރެއިން ބޮޑު އަދަދެއް ސަރުކާރުގެ ކުންފުނި ތަކަށް ދޫކުރެ އެވެ. ސަރުކާރުގެ ކުންފުނި ތަކަށް ދޫކުރާ ފައިސާގެ ބޮޑު ބައެއް ކޮންމެ އަހަރަކު ވެސް މަސްވެރިންނަށް ފައިސާ ދޭން މިފްކޯއާ ހަވާލު ކުރެ އެވެ.\nމި ސަރުކާރު ވެރިކަމަށް އައިސް އެކުލަވާލި ބައެއް އާ ސިޔާސަތުތަކުގެ ސަބަބުން ވެސް ސަބްސިޑީ ވަނީ މަތިވެގެން ގޮސްފަ އެވެ. މީގެ ތެރޭގައި މަތީ ތައުލީމުގެ ފުރުސަތު ހިލޭ ކުރަން ދޭ ސަބްސިޑީ އާއި ސްކޫލް ކުދިނަށް ހެނދުނު ނާސްތާ ދޭން ބަޖެޓުން ހޭދަ ކުރާ ފައިސާ ހިމެނެ އެވެ.


ވަރުދާ-7 – Esfiya\nFeatured ލޯބި 1 day ago\nެ. ” އަހަެ. ” އަހަރެން ލޯބިވޭ ވަރުދާދެކެ” އަލްތާފް އެހެންބުނުމުން ވަރުދާއަށް ކުއްލި ހައިރާންކަމެއް ލިބުނެވެ. ހައިރާންވެ ބަލަހައްޓައިގެން ހުރެވުނެވެ. އެވާހަކަ އެހައި ފަސޭހައިން ބުނެވުނީތީ ޙުދު އަލްތާފްވެސް ހައިރާންވިއެވެ.\n”އަހަރެން ލޯބިވޭ ވަރުދާދެކެ” އަހަރެންގެ ގާރލްފްރައިންޑަށް ވެދާނަންތަ؟” އަލްތާފް އެހިއެވެ. ވަރުދާ އެއްވެސްއެއްޗެއް ނުބުނެ ހުރީއެވެ. ” އޯކޭ ދެން ދަނީ އިނގޭ” އަލްތާފް ދާން ހިނގައިގަތެވެ. ” އަލްތާފް” ވަރުދާ ގޮވައިލިއެވެ. އަލްތާފް ހުއްޓުނެވެ. އަލްތާފް އުފާވިއެވެ. ހިނިތުންވިއެވެ. ވަރުދާ އަލްތާފްގެ ކައިރިއަށް ދިޔައެވެ. ” ކިހިނެތްވީ؟” އަލްތާފް އެހިއެވެ. ” އައިސް އަލަމާރީގައި ޕިރިނީ ހުންނާނެ. ކާނަންތަ؟”ވަރުދާ އެހިއެވެ. ވަރުދާގެ ކިބައިން އަޑުއިވުނީ އަލްތާފް އުންމީދުކުރި ވާހަކައެއް ނޫނެވެ. އެކަމަކު ވަރުދާ އަލްތާފް އަދި ދިޔަނުދީ މަޑުކުރުމުން އުފާވިއެވެ. އޭގެން އަލްތާފްއަށް ދޭހަވީ ވަރުދާ އަދި އަލްތާފް އެގޮތަށް ދިޔުން ނޭދޭކަމެވެ. އަލްތާފް ޕިރިނީކޮޅެއް ކައިލައިގެން ދާން މަޑުކުރިއެވެ.\nއާމިނާ ބަދިގޭގައި ތަށިތައް ދޮންނަނީއެވެ. އަލްތާފް އައިސް ގެޔަށްވަނެވެ. ބަދިގެފަރާތަށް ދިޔައެވެ. ” މަންމާ” އަލްތާފް ގޮވައިލިއެވެ. ” ދަރިފުޅާ ހާދަ އިރެއްވެއްޖޭ. ކިތައް ހުކުރު ކޮށްފައި ތިއައީ؟ ގެޔަކަށް ދިޔައީތަ ؟” އާމިނާ އެހިއެވެ.\n“އާނ މަންމާ” އަލްތާފް ޖަވާބުދިނެވެ. ” ކޮންކުއްޖެއްގެ ގެޔަށް؟ ސައުދާގެ ގެޔަށްތަ؟” އާމިނާ އެހިއެވެ. ” ސައުދާ ނޫނަސް އަހަރެން ރައްޓެހިން ތިބެޔޭ މަންމާ” އަލްތާފް ބުނެލިއެވެ.އާމިނާ ހީނލިއެވެ. ” ދަރިފުޅު ނައިސްގެން މަންމަ އާއި ކޮއްކޮ މިހާރު ކައިފިން. ދަރިފުޅަކަށް ނުކެވޭނެތަ ދެން؟” އާމިނާ އެހިއެވެ.\nވަރުދާ އޭނަގެ ކޮޓަރީގައި ބެޑްމަތީގައި އިށީނދެ އިނެވެ. ފިކުރުކުރަނީއެވެ. ވިސްނަނީއެވެ. އެހެން އިންދައި ވަރުދާގެފޯނު ރިންގުވާންފެށިއެވެ. ފޯނު އޮތީ ޑްރެސިނގް ޓޭބަލްމަތީގައެވެ.\nވަރުދާ ގޮސް ގުޅަނީ ކާކުތޯ ބަލައިލިއެވެ. އެ ގުޅަނީ އޭނަގެ ދައްތަ ވަފްދާއެވެ. ބައެއްފަހަރަށް ދައްތަ ގުޅައިލާނެވެ. ވަރުދާ ފޯނުނެގިއެވެ. ” ހަލޯ ދައްތާ” ވަރުދާ ގޮވައިލިއެވެ.\n“ހަލޯ ކޮއްކޯ ކޮއްކޮމަތިން ހަނދާންވާވަރުން މިގުޅައިލީ” ވަފްދާ ބުނެލިއެވެ. “ދައްތަމަތިންވެސް ވަރަށް ހަނދާންވޭ. ދައްތަ ކީއްވެތަ އަހަރެމެން ދޫކޮށްފައި ދިޔައީ؟” ވަރުދާ ރޮވިފައި ޝަކުވާކުރިއެވެ. ” ކޮއްކޯ ދައްތަގެ ފިރިމީހާ ހުންނަތާކު ދައްތައަށް ހުރެވޭނީ” ވަފްދާ ބުނެލިއެވެ. ” ދައްތައަށް ޅިޔަންބެއާއިއެކު ރަށުގައިވެސް ހުރެވުނީހެންނު؟ ވަރުދާ ބުނެލިއެވެ. “ކޮއްކޯ ދައްތަވެސް ބޭނުންވީ ތިގޮތް. އެކަމަކު އާމިރު ބޭނުންވީ ދައްތަ މާލެބަދަލުވާން” ވަފްދާ ހަގީގަތް ކިޔައިދިނެވެ. ” އެހެންވާނީ މާލެ މީހަކު ހޯދަންޏާ. އަހަރެން މީހަކު ހޯދަނީ ރަށުން” ވަރުދާ ބުނެލިއެވެ. ” އަދިވެސް ނުހޯދޭތަ މީހަކު” ވަފްދާ އެހިއެވެ. ” ދައްތާ މިއަދު ކުއްޖަކު އަހަރެން ކައިރީގައި ބުނި އަހަރެންދެކެ ލޯބިވާ ވާހަކަ” ވަރުދާ ބުނެލިއެވެ. ” ކީކޭ ؟ ކާކު؟ ކޮންކުއްޖެއް؟ ” ވަފްދާ ވަރަށް ޝަޢުޤުވެރިވިއެވެ. ” އަލްތާފް. އޭނަ ބޭނުންވަނީ އަހަރެން އޭނަގެ ގާރލްފްރައިންޑަށް ވާން” ވަރުދާ ބުނެލިއެވެ.\n“އަލްތާފް. ރީތިނަމެއް. ހޫނ ދެން ކޮއްކޮ ބޭނުންވަނީއްޔޯ؟ ލޯބިވޭތަ އަލްތާފްދެކެ؟ ވަފްދާ އެހިއެވެ.\n“އަލްތާފްއަކީ ރީތި، މަޑުމައިތިރި، ލަދުރަކި ކުއްޖެއް. މިއަދު އޭނަ ކުއްލިއަކަށް އަހަރެންދެކެ ލޯބިވޭ ބުނުމުން އަހަރެންނަކަށް ބުނާނެއެއްޗެއް ނޭނގުނު. އަހަރެން ދުވަހަކުވެސް ހިއެއްނުކުރަން އެއްވެސް ފިރިހެނަކު ދުވަކުވެސް އަހަރެންކައިރީގައި އަހަރެންދެކެ ލޯބިވޭ ބުނާނެކަމަކަށް . އަހަރެންގެ ގާރލްފްރައިންޑަށް ވާން އަހާނެކަމަކަށް. އަދި މީހަކު އަހަރެންދެކެ އެހައި ލޯބިވާނެކަމަކަށް އަހަރެންނަށްޓަކައި ކުރިން ނުވެސް ކާއެއްޗެއް ކާވަރަށް.”ވަރުދާ ބުނެލިއެވެ.\nއަލްތާފް އޭނަގެ ކޮޓަރީގައި އެނދުމަތީގައި އޮށޯވެ އޮތެވެ. އަލްތާފް ވަރުދާދެކެ ލޯބިވާ ވާހަކަ އޭނަޔަށް ވަރުދާގެ ކައިރީގައި ބުނެވުމުން ހިތަށް ލުޔެއް ލިބުނެވެ. އެހެންނަމަވެސް ހިތަށް އަރަނީ ބުނެވުނުލެއް އަވަސްބާވައެވެ. ވަރުދާ އެއްޗެކޭ ނުބުނީ ކީއްވެގެންބާވައެވެ. އަހަރެންދެކެ ރުޅިއައީ ބާވައެވެ. ވަރުދާ އަހަރެންދެކެ ލޯބިވޭބާވައެވެ. ވަރުދާގެ ބިޓެއް ހުރޭ ބާވައެވެ. އެހައި ރީތި ކުއްޖެއްގެ ބިޓެއްނުހުރެއް ނުހުންނާނެއެވެ.\nމިޙިޔާލްތަކުގައި އޮއްވައި އަލްތާފްގެ ކޮޓަރީގެ ދޮރުގައި މީހަކު ޓަކިޖަހަންފެށިއެވެ. އަލްތާފް ގޮސް ދޮރުހުޅުވިއެވެ. ދޮރުމަތީ ހުރީ ސައުދާއެވެ. ” އަހާނ ސައުދާ ވަދޭ އެތެރެއަށް” އަލްތާފް ބުނެލިއެވެ. ސައުދާ އެތެރެއަށް ވަނެވެ. އެނދުމަތީ އިށީނނެވެ.\n” މިއަދު ވަރުދާގެ ގެއިން ނުކުމެގެން އަންނަނިކޮށް ފެނުނު” ސައުދާ ބުނެލިއެވެ. ” އާނ ހުކުރުން ނިމިގެން އެގެޔަށް ކާންދިޔައީ ” ވަރުދާ ބުނެލިއެވެ. ” ވަރުދާ ބުނީތަ ކާންދާން؟” ސައުދާ އެހިއެވެ. “ބުނީ އަހަރެން ވަރަށް މީރުކޮށް ކައްކަމޭ. އެއްދުވަކުން ކާން އަންނަންވާނޭ. އަހަރެން ބުނިން އެއްދުވަހުން ކީއްކުރަންހެއްޔެވެ؟ މިއަދު ކީއްވީހެވެ؟” އަލްތާފް ބުނެދިނެވެ.\n” އެގޭގައި ވަރަށް ހުކުރުދުވަސް ދުވަހު ތަރުކާރީ ބަތް ހަދާނެ” ސައުދާ ބުނެލިއެވެ. ” އާނ ހަދައިފައި ހުރީ ތަރުކާރީ ބަތް” އަލްތާފް ބުނެލިއެވެ. ” އެކަމަކު އަލްތާފް ނުކަމެއްނު ތަރުކާރީބަތެއް” ސައުދާ ބުނެލިއެވެ. ” އެކަމު އަހަރެން އެ ކާންފެށިން. ވަރުދާއަށް އަހަރެން އެޔާއި ގަޔާއިނުވާކަން އެނުގުމުން ކާން ގެންގުޅުނު ސަމުސާ އަތުލީ. އަދި އަހަރެން މިއަދު ބުނެފިން އަހަރެން ވަރުދާދެކެ ލޯބިވާވާހަކަ” އަލްތާފް ބުނެލިއެވެ. “ކީކޭ؟” ސައުދާއަށް އެވާހަކަ އިވުމުން ހައިރާންވިއެވެ . އިންތަނުން ތެދުވިއެވެ. ” އަސްލުވެސްތަ؟” ސައުދާ އަހައިލިއެވެ. އަލްތާފް ބޯޖަހައިލިއެވެ. ” ވަރުދާ ކީކޭ ބުނީ؟” ސައުދާ އެހިއެވެ.” ވަރުދާ ނުބުނި އެއްޗެކޭ އެކަމަކު އަހަރެން ދާން އުޅުމުން ޕިރިނީކާނަންހޭ އަހައި މަޑުކުރުވި. ” އަލްތާފް ބުނެލިއެވެ. ” އަހަރެންނަށް ހީވަނީ ވަރުދާވެސް އަލްތާފްއާއި ގަޔާވަހެން” ސައުދާ ބުނެލިއެވެ. ” އަހަރެންނަށްވެސް ބައެއްފަހަރު ހީވޭތިހެން. އެކަމު ހަމައެކަނި ހީއަކަށް ވެދާނެބާ؟”އަލްތާފް ބުނެލިއެވެ. “އިރާދުކުރެއްވިއްޔާ ތިހެނެއްނުވާނެ” ސައުދާ ބުނެލިއެވެ.\nހަވީރުގެވަގުތެވެ. ވަރުދާ ޖޯލި އުނދޯލީގައި އިނގިރޭސި ވާހަކަ ފޮތެއްހިފައިގެން އުނދޯލިހެއްލަން އިނެވެ. ހިތުން އޭގެ ޖުމްލަތަކައި އިބާރާތްތައް ކިޔަމުންދެއެވެ. އުނދޯލި އެހައި ބާރަކަށެއް ނުހެއްލައެވެ. ހެއްލަނީ މަޑުންނެވެ. ” އައްސަލާމް އަލައިކުމް” މީހަކު ސަލާންގޮވައިލިއެވެ. އެއީ ސައުދާގެ އަޑެވެ. ވަރުދާ ގޮސް ބޭރު ދޮރު ހުޅުވިއެވެ. ސައުދާ ވަރުދާއާއި އެކު އުނދޯލީގައި އިށީނނެވެ. “ކަމަކުތަ ތިއައީ؟” ވަރުދާ އެހިއެވެ.\n” އާނ މިއައީ ކަމަކު. ވަރުދާ ވަރުދާއަށް އަލްތާފް ކަމުދޭތަ؟ ސައުދާ އެހިއެވެ. ސައުދާ އެހެން އެހުމުން ވަރުދާއަށް ސައުދާ އާއި ދިމައަށް ބަލައިލެވުނެވެ. ” ކީއްވެ ތިހެން ތިއެހީ؟” ވަރުދާ އެހިއެވެ. ” ކަމުދޭތަ ؟ ނުވަތަ ކަމަކުނުދޭތަ؟” ސައުދާ އެހިއެވެ. ވަރުދާ އުނދޯލިން ތެދުވިއެވެ. ” ކަމުދޭ.” ވަރުދާ ބުނެލިއެވެ.\nV reethi Masha Allah ❣❣❣❣❣\nހިތާމަ ލޯބި October 14, 2017\nހިތާމަ ލޯބި December 9, 2017\nލޯތްބެއްގެ ފެށުން 9\nލޯބި June 29, 2019\nލޯބީގެ ހައްގުގައި 2\nލޯބި August 21, 2020\nޢަޞްރު (ފަންސާސްހަތްވަނަ ބައި)\nދީނީ ލޯބި March 23, 2017\nނޭދެމޭ ވަކިވުމެއް…ހާދަހާ ލޯބިވޭ 38\nލޯބި August 20, 2013\nހިތާމަ މަޖާ ލޯބި October 19, 2018


Maafaru Airport Ah Test Flight Jas'saifi\nނ. މާފަރުގައި ތަރައްގީ ކޮށްފައިވާ އިންޓަނޭޝަނަލް އެއާޕޯޓަށް ޓެސްޓް ފްލައިޓް ޖައްސައިފި އެވެ.\nމާފަރު އެއާޕޯޓަކީ، ސިންގަޕޫރުގެ ޓަފް އޮފް ޝޯ ކުންފުންޏާ ހަވާލުކޮށްގެން އަބޫދާބީ ފަންޑުގެ 60 މިލިޔަން ޑޮލަރުގެ ހިލޭ އެހީގެ ދަށުން ހަދާ އެއާޕޯޓެކެވެ.\nމޯލްޑިވިއަންގެ ޓެސްޓް ފްލައިޓު މާފަރު އެއާޕޯޓަށް ޖެއްސީ އިއްޔެ މެންދުރުފަހު 3:45 އެހާކަންހާއިރު އެވެ.\nމި ފްލައިޓުގައި ޓޫރިޒަމް މިނިސްޓަރު މޫސާ ޒަމީރާއި ކެނދިކުޅުދޫ ދާއިރާގެ މެމްބަރު އަލީ މައުރޫފް ވެސް މާފަރަށް ވަޑައިގެންނެވި އެވެ.\nއެ އެއާޕޯޓުގެ ތަރައްގީ ކޮށްފައި ވަނީ 2.2 ކިލޯ މީޓަރުގެ ދިގު ރަންވޭ އަކާ އެކުގަ އެވެ. އެއީ މިހާރު އުދުހޭ އެންމެ ބޮޑެތި މަތިންދާބޯޓުތައް ކަމަށްވާ، އެއާބަސް އޭ 320 އަދި ބޮއިންގް 737 މަރުކާގެ މަތިންދާބޯޓު ޖެއްސޭ ވަރުގެ ރަންވޭ އެކެވެ.\nމާފަރު އެއާޕޯޓަކީ އިންޓަނޭޝަނަލް އެއާޕޯޓެކެވެ. އަދި އެތަން ތަރައްގީ ކޮށްފައި ވަނީ ސިޓީ ހޮޓަލަކާ އެކުގަ އެވެ.


Cable Akah Gellunve Hiyaa Flat Thakun Karant Kendijje - Vaguthu\nމިއަދު ވެސް ރެކޯޑެއް: އިތުރު 1420 މީހުން ފައްސިވެއްޖެ.\nBREAKING NEWS: Miadhuves Recordeh: Ithuru 1420 Meehun Fassivejje https://t.co/Ddlx9J9tGp\nއައްޑޫން އިތުރު 86 މީހަކު ފައްސިވެއްޖެ.\nBREAKING NEWS: Dhuvahun Dhuvahah Addu Ge Haalath Goas: Ithuru 86 Meehun Fassi https://t.co/TNxn92YrpD\nމިއަދު ކޮވިޑް-19 އަށް ފައްސިވި މީހުންގެ އަދަދު އަދި އިއުލާނެއް ނުކުރޭ.\nކޭބަލަކަށް ގެއްލުންވެގެން މިއަދު ހެނދުނު ހުޅުމާލެ ދެވަނަފިޔަވަހީގައި ހުންނަ "ހިޔާ" ފްލެޓްތަކުން ކަރަންޓު ކެނޑިގެން ދިޔައިރު، ހަތަރު ގަޑިއިރު ތެރޭ އެ ތަކެތި މަރާމާތުކޮށް ހުރިހާ ފްލެޓަކަށް ކަރަންޓު ދީފި\nCable'thah Maraamaathukoh Hiyaa'ge Hurihaa Flat'akah Karantu Dheefihttps://t.co/0Tyq9atsr1\nބައެއް ޓަވަރުތަކަށް ކަރަންޓް ދީފި. ސްޓެލްކޯ އިން ބުނީ ހިޔާ ފްލެޓް ތަކުގެ ތެރެއިން H8,H7,H6.H5.H4.H3.H2,H1 ފިޔަވައި އެހެން ޓަވަރުތަކަށް މިހާރު ވަނީ ކަރަންޓު ދެވިފައި ކަމަށް. ބާކީ ހުރި ޓަވަރުތަކަށް ވީހާވެސް އަވަހަކަށް ކަރަންޓު ދިނުމުގެ މަސައްކަތް ދަނީ ކުރެވެމުން ކަމަށް ސްޓެލްކޯ އިން ބުނޭ.\nސްޓެލްކޯ އިން ބުނީ އެޗްޑީސީން މަގު ހެދުމަށް ހަވާލުކޮށްފައިވާ ފަރާތުން ކޮނުމުގެ ތެރޭގައި ގެއްލުން ވެފައިވަނީ ހިޔާފްލެޓްތަކަށް ކަރަންޓު ދިނުމަށް އެޗްޑީސީން އަޅާފައިވާ ކޭބަލަކަށް ކަމަށް. މި ކޭބަލް މަރާމާތު ކުރުމަށް ގާތްގަނޑަކަށް3ނުވަތަ4ގަޑި އިރު ހޭދަވާނެ ކަމަށް ބެލެވޭ ކަމުގައި ސްޓެލްކޯ އިން ބުނޭ.\nސްޓެލްކޯ އިން ބުނީ މަސައްކަތް ކުރަމުން މިދަނީ ވީ އެންމެ އަވަހަކަށް މި މައްސަލަ ހައްލުކޮށް އަލުން ހިޔާ ފްލެޓްތަކަށް ކަރަންޓު ފޯރުވައިދިނުމަށް ކަމަށް.\nކޭބަލަކަށް ގެއްލުންވެ ހިޔާ ފްލެޓްތަކުގެ ހުރިހާ ޓަވަރަކުން ކަރަންޓް ކެނޑިއްޖެއެވެ.\nމާލެ އާއި ހުޅުމާލެ އަށް ކަރަންޓް ފޯރުކޮށްދިނުމުގެ މަސައްކަތް ކުރާ ސްޓެލްކޯ އިން ބުނީ ހުޅުމާލޭގެ ހިޔާފްލެޓްތަކަށް ކަރަންޓު ދިނުމަށް އަޅާފައިވާ ކޭބަލަކަށް ކޮނުމުގެ ތެރޭގައި ގެއްލުންވެ، ހިޔާ ފްލެޓްތަކުން ވަނީ ކަރަންޓު ކެނޑިފައި ކަމަށެވެ. އެ މައްސަލަ ހައްލުކޮށް ވީއެންމެ އަވަހަކަށް ކަރަންޓު ދިނުމުގެ މަސައްކަތް ދަނީ ކުރެވެމުން ކަމަށް ސްޓެލްކޯ އިން ބުނެއެވެ.\nހިޔާ ފްލެޓެއްގައި ދިރިއުޅޭ މީހަކު ބުނީ ކަރަންޓް ކެނޑުމުން ލިފްޓްތައް ވެސް މަސައްކަތް ނުކުރާ ކަމަށާއި އެހެންކަމުން ދަތިތަކެއް ކުރިމަތިވެފައިވާ ކަމަށެވެ.\nހިޔާ ފްލެޓްތަކުގެ ލިފްޓްތަކަކީ ކަރަންޓް ކެނޑިއްޖެނަމަ ބެކަޕް ޖަނަރޭޓަރުން ވެސް މަސައްކަތް ކުރާ ގޮތައް ހުންނަ ލިފްޓްތަކެކެވެ. ނަމަވެސް މިއަދު ބެކަޕް ޖަނަރޭޓުން ކަރަންޓް ނުދެވިގެން އުޅޭ ސަބަބެއް އަދި ސާފެއް ނުވެއެވެ.\nހިޔާ ފްލެޓްތަކުން ކަރަންޓް ކެނޑުނުތާ މިހާރު ގަޑިއެއްހާއިރު ވެއްޖެއެވެ.\nޖެނުއަރީ 17, 2022 10:02\nޔާނުޖެހި ދަންތުރަ ، ހުރިހާ ތުރާލެއް ރައްޔިތުންނަށް.\nޖެނުއަރީ 17, 2022 10:04\nއަދި އެއްގަޑިއިރެއް ނުވޭ! މުޅި ހުޅުމާލެއިން ކަރަންޓް ކެނޑުނީވެސް!\nޖެނުއަރީ 17, 2022 13:13\nބެކަޕް ޖަނަރޭޓަރ އެހުރީ އެވެސް ރަނިންގ ކޮންޑިޝަންނަކުނޫން އެހުރީ، ބަޔަކު މިކަމާ އުޅުނިއްޔާތާ ވާނީ.


SunOnline: #VAAHAKA: Maafukuraashey loabivaa - Final Episode\nމަރިޔަމް ހިމްނާ (ހިމީ) 17 Jul 2019, 11:52\nދީމް ހޯލް ތެރެއަށް ވަނީ ކިނާން އާއެކުގައެވެ. އެމީހުންތިބެން ހަމަޖެހިފައިވާ ތަނުގައި ހުއްޓުނުއިރު ދެ މީހުންގެ މޫނުމަތީގައިވެސް ވަނީ ނުފިލާ ހިނިތުންވުމެކެވެ. ރަތްކުލައިގެ މާޓުކުރި ތަކުންނާއި ރަތްކުލައިގެ އެކި ވައްތަރުގެ ލައިޓްތަކުން މުޅިތަން ވަނީ ޒީނަތްތެރިކޮށްލާފައެވެ.\nއަންނަމުންދިޔަ ހުރިހާ މެހެމާނުންވެސް ދިޔައީ އެ ޒުވާން ޖޯޑަށް ތައުރީފް ކުރަމުންނެވެ. ކޮންމެ މީހެއްގެ ދުލުންވެސް އިވެނީ ބާއްޖަވެރިކައިވެންޏަކަށް އެދެމުން ދުޢާ ކުރާ އަޑުތަކެވެ. ދީމް އެހެންހުރިއިރު ކިނާން ދީމްއާއި ލާނެއް ސަމާސާތައް ބައެއްފަހަރު ކޮށްލައެވެ. އެގޮތުން ބައެއްފަހަރު ދީމްގެ އުނަގަނޑުގައި އަތް އަޅުވާލާ ކައިރިކޮށްލަފާނެއެވެ. އަނެއްބައިފަހަރު ކޯތާފަތުގައި ފިރުމާލަފާނެއެވެ.\nއިޒިއަން ހުރީ ކައިސްއާއެކު ތަންކޮޅެއް ދުރުގައި ވާހަކައެއް ދައްކާށެވެ. އޭނާގެ މޫނުމަތިން ފެންނަނީ ސީރިއަސްކަމެވެ.\n"ނާރެއްގެ ކަމަކަށް ވެދާނެބާއޭ ހިތަށް އަރަނީ. ފިޒިއޯ ނަގާއިރުވެސް އެގޮތަށް އެބަ ބައެއްފަހަރު ވާގި ދޭ. މިރޭ ދެފަހަރަކު ވެއްޖެ. އެހެންވެ އަހާމިލެވުނީ" އޭނާ ކައިސް އާ ސުވާލުކޮށްލިއެވެ. ކައިސްއަށް ޖަވާބެއްނުދެވި އުޅެނިކޮށް އަނާލް އައިސް އެ މީހުން ގާތަށް ހުއްޓުނެވެ. އިޒިއަން އަތުން އިޝާރާތް ކުރީ އެކަމާ ގުޅޭ ވާހަކައެއް ނުދެއްކުމަށެވެ. ކައިސް ވެސް ބޯ ޖަހާލިއެވެ.\n"އެކްސް ކިޔުސް މީ" ކައިސްގެ ލޮލުގައި ރަމްޔާ އަޅައިގަތުމާއެކު އޭނާ އެ ދިމާލަށް ހިނގައިގަތެވެ. ރަމްޔާ އާމެދު އޭނާގެ ހިތުގައި ވެސް ބުނެދޭން ނޭނގޭ އިޙްސާސްތަކެއް ވެއެވެ. ހާމަ ކުރަން ނުކެރެނީ ރަމްޔާ ހީކޮށްފާނެ އެއްޗެއް ނޭނގޭތީއެވެ. މިރޭ ހާއްސަކޮށް ރަމްޔާ އޭނާއަށް ވަރަށް ރީއްޗެވެ. ރަމްޔާވެސް އަދި މީހަކާ ނީންނަކަން އެނގުނީއްސުރެ އޭނާއާ ދޭތެރޭ ކައިސްގެ ހިތުގައި ޝައުގުވެރިކަން އުފެދުނެވެ.\n"އެ ދެމީހުންވެސް ހީވޭ ކަމެއްހެން" އަނާލް ކައިސް ދިޔަދިމާލަށް ބަލަން ހުރެ ބުނެލިއެވެ.\n"ދީމް ވެސް ކިހާ ލޯބިތަ ބުރުގާ އެޅީމަ. ނާލް ވެސް ބުރުގާ އެޅީމަ މާ ރީތިވާނެހެން ހީވަނީ" އަނާލްގެ ހުޅި ނައްޓާލާ އޭނާގެ ކަނދުރާ ފޮރުވާލަމުން އިޒިއަން މަޑުމަޑުން އަނާލްގެ ކަންފަތް ދޮށަށް ގުދުވެ ބުނެލިއެވެ.\n"އިޒް ވެސް ބޭނުންވަނީ އަހަރެން ބުރުގާ އަޅަން ދޯ. މިހާރު ތި ހިޔާލެއް ގެންގުޅޭތާ ވެސް ދުވަސްގަނޑެއްވެއްޖެ....." އަނާލް އޭނާގެ ހިތުގައި އޮތް އެއްޗެއް އިޒިއަންއަށް ހާމަ ކޮށްލިއެވެ.\n"ވީ އެންމެ އަވަހަކަށް އަޅަންވީ" އިޒިއަން އަނާލްގެ އަތުގައި ހިފާލިއެވެ. އެދެމީހުން އެތަނުގައި ތިއްބާ ތަނާހާ އައިސް ސަލާމް ގޮވާލިއެވެ. އަނާލްއާއި އިޒިއަންއާ ދެމީހުން ސަލާމަށް ޖަވާބުދެމުން ތަނާހާގެ ފިރިމީހާއަށްވެސް ހިނިތުންވެލިއެވެ. ތަނާހާ ވެސް އަނާލްމެން ގާތު ހުރެލާފައި ފިރިމީހާއާއެކު ދުރަށް ޖެހިލި ވަގުތު އެއްލި ނަޒަރަކުން ތަންކޮޅެއް ދުރުގައި ހުރި ދާއިން އެ ދެމީހުންގެ ލޮލުގައި އަޅައިގަތެވެ. އަތުގައި ހުރި ކޯކް ތަށި ބަހައްޓަމުން ދާއިން ހިނގައިގަތީ އެތަނުން ނުކުންނާށެވެ. އަނާލް އާއި އިޒިއަން އެކަކު އަނެކަކަށް ބަލާލާފައި ބޯ ޖަހާލުމަށްފަހު އެ ދިމާލަށް ހިނގައިގަތެވެ.\nދާއިން އެއައީ ކޮންމެހެން އަންނަ ހިތަކުން ނޫނެވެ. އަދިވެސް އަނާލް އާ ކުރިމަތިލާން އޭނާ ތައްޔާރެއްނޫނެވެ. ރާއްޖޭގައި ހުރެވުނު ވަގުތަކަށް ވުމާއެކު އާއިލާގެ އެންމެންގެ އެދުމާ އަދި ޝާހީންގެ އެދުމުގެ މަތިން އޭނާ އައީއެވެ.\nދޮރުން ނުކުމެ ނުކުމެ ހުއްޓާ އޭނާއަށް ސިހުން ގެނުވީ އިޒިއަން ގޮވާލުމާއެކުގައެވެ. ފަހަތަށް އެނބުރުނީ ފަހަރެއްގައިވެސް އަނާލް ފެނިދާނެކަމަކަށް ނޫނެވެ. އެހެންނަމަވެސް އަނާލް ފެނުމާއެކު އޭނާ މަޑުނުކޮށް ފިޔަވަޅުތަކަށް ބާރު ކޮށްލަމުން އަނެއްފަރާތަށް އެނބުރި ހިނގައިގަތެވެ.\n"ދާއިން" ހުއްޓެން މަޖުބޫރުވީ އަނެއްކާވެސް އަނާލްގެ އަޑަށެވެ. ހުރި ފިޔަވަޅު މަތީ ހުއްޓާ ކުރިމައްޗަށް އައިސް ހުއްޓުނު ދެމީހުން ފެނި އޭނާއަށް އިސްޖަހާލެވުނެވެ. ޕާޓީ ފެށިގެން ކުރިއަށް ދާތީ ހޯލްވޭތެރެއިން ހާލަކުން މީހަކު ނޫނީ ނުފެނެއެވެ.\n"ދާއިން.... " އަނާލް ދެވަނަ ފަހަރަށްވެސް ގޮވާލިއެވެ.\n"އައި އެމް ސޮރީ. އޭރު އުޅެވުނީ ރަނގަޅަކަށް ނޫން. ބޭނުމެއްނުވި މިތަނަށް އަންނާކަށް މިރޭ... އެކަމަކު.... އައި އެމް ސޮރީ. ދެން ނާންނާނަން އެއްވެސް މީހެއް ފެންނަ ހިސާބަށް" ދާއިން ހުރީ ހާސްވެފައެވެ. ކިޔޭ ނުކިޔޭއެއްޗެއްވެސް އޭނާއަކަށް ނޭނގެއެވެ.\n"އިޓްސް އޯކޭ. ވެދިޔަ ކަންތައް ބަދަލެއް ނުކުރެވޭނެ. އެކަމަށް ދާއިން އަދަބުވެސް ލިބިގެންފިން... " އަނާލް މަޑުމަޑުން ބުނެލިއެވެ.\n"އަހަރެންނަށް އެ ކަންތައް މަތިން، އަދި އެ ހާދިސާ މަތިންވެސް ހަނދާންނައްތައެއް ނުލެވޭނެ. އެކަމަކު މާފު ކުރެވިދާނެ... ކުޑަބެގެ ހައްގުގަ، އެންމެނަށްވެސް އޮތީ އެކަން މަތިން ހަނދާން ނައްތާލުން. އެ ހަނދާންތަކާއެކުވެސް އެކަކު އަނެކަކަށް މާފުދީ އުޅެން ދަސްކުރުން... މާފު ދިނުމަކީ އަހަރެންނަށް ފަހަރެއްގައިވެސް ފަސޭހަކަމެއް ނޫން.... އެކަން މިކުރަނީ ވަރަށް އުނދަލުން..." އަނާން ބުނެލިއެވެ. އެ ހިސާބަށް ބުނެވުނުތަނާ އިޒިއަން އަނާލްގެ އަތަށް ކުޑަ ލުޔެއްދިންކަން އަނާލްއަށް އިޙްސާސްވިއެވެ. އޭނާ އަމިއްލައަށް އިޒިއަންގެ އަތަށް ބާރުކޮށްލިއެވެ.\n"މާފުދޭން ފަސޭހައެއްނޫން. ހިތަށް އަރާފާނެ. އިޒް ވެސް އެހާ ދުވަހު އަހަރެންގެ ފަހަތުން އާދޭސް ކުރަމުން ދުވިއިރު އަހަރެން ހިތް ހަރުކޮށްގެން އުޅުނީ ހާދަ އަމިއްލަ އެދުން ބޮޑުވީމައޭ. އިޒް އަހަރެންގެ ގައިގައި ތެޅިއަސް އަހަރެން މާފުދޭނަން. އެކަމަކު އެ ވަރުގެ ފިނޑި އަމަލަކަށް ކިހިނެތް މާފު ދޭނީ އެހާ ފަސޭހައިން. އަހަރެން ގެ މުޅި ދިރިއުޅުން ގެއްލުނީ. އެންމެ މީހެއް ނޫން..... "އަނާލް ވާހަކަ ހުއްޓާލިއެވެ.\n"ނާލް އިޓްސް އޯކޭ... އައި އަންޑަރސްޓޭންޑް..." އިޒިއަން މަޑުމަޑުން ބުނެލިއެވެ.\nއިޓްސް އޯކޭ ދާއިން... އިޓްސް އޯކޭ... އަހަރެން މާފުކޮށްފިން... އައި އެމް އޯކޭ ނައު.... އިޓްސް އޯކޭ" ދެލޮލަށް ކަރުނަތައް ޖަމާވެ އެންމެ ފަހުން ފައިބާނެހެން ހީވުމާއެކު އަނާލް އަނެއްފަރާތަށް އެނބުރި ގޮސް ހޯލް ތެރެއަށް ވަނުމާއެކު އިޒިއަން ދާއިންގެ ކޮނޑުގައި ޖަހާލިއެވެ.\n"އެހާ ބޮޑު ހިތެއް ނާލްއަށް ލިބުނީ ކިހިނެތް؟ އެ އަންހެން ކުއްޖާއަށް އަހަރެމެން ނުކުރަނީ ކީއް؟" ދާއިން އިޒިއަންއަށް އަޑު އިވޭވަރަށް ބުނެލިއެވެ. އިޒިއަންވެސްހީލުމަށްފަހު ދާއިންގެ ކޮނޑުގައި ހިފައްޓަމުން ދާއިންއާ އެކު އެތެރެއަށް ވަދެލިއެވެ.\nއެންމެ ފަހުން ޕާރޓީ ނިމެންވެސް ގާތްވެއްޖެއެވެ. މެހެމާނުންތައްވެސް ދާން ފަށައިފިއެވެ. އެންމެ ފަހު ކަމަކަށް އޮތީ އާއިލީ ފޮޓޯ ޝޫޓެކެވެ.\nޑިސެންބަރު މަހުގެ ފިނިމޫސުމުގެ ދުވަސްތަކުގެ ތެރެއިން ދުވަހެކެވެ. ކެނެޑާގެ ފަރުބަދަމަތީ ރަށެއްގައި ހުރި އިޒިއަންމެންގެ އާއިލާގެ ކޮޓެޖްގެ ކުޑަ ދޮރު ކައިރީގައި އަނާލް މަޑުކޮށްލައިގެން ހޫނު ކޮފީތައްޓެއް އަތަށް ލައިގެން ހުރި އިރު އޭގެން އާވި އަރަމުން ދިޔައެވެ. ހުދުކުލައިގެ ކަފަކޮޅުތަކެއްފަދަ ސްނޯތަކުން ގަސްތަކުގެ ހޯލިތައް ފުރިފައިވާއިރު ގޯތިތެރޭގައި ވެސް ވަނީ ގަނޑުފެނުގެ ސާލެއް އޮޅާލެވިފައެވެ. ކުރިމަތިން ފެންނަމުން ދިޔަ ގެތަކުގެ ފުރާޅުމަތީގައި ސްނޯގެ ހުދު ދޫލަ ފެތުރި ބަރާވެފައިވާ މަންޒަރު ހިތްތަކަށް ފިނިކަން ގެނެސްދޭނެފަދަ މަންޒަރަކަށް ވެއެވެ. ދުރުދުރަށް ފެތުރިފައިވާ ވާދީތައް ފެންނަމުން ދިޔައީ ހުދުކުލައިގެ ކަފަކޮޅުތަކެއް ފަދައިންނެވެ. އަޖައިބެއްފަދަ މަޑުމައިތިރިކަމެއް މުޅި އެ މާހަލުގައިވެއެވެ. ބަލާފޫހިނުވާނޭ މަންޒަރެކެވެ. ހިތްތަކަށް ފިނިކަން ގެނެސްދީ ހިންހަމަޖައްސުވައިދޭނޭ މަންޒަރަކަށް ވާނެކަން ޔަގީނެވެ.\nއަނާލް ލާފައިހުރީ ފިނިމޫސުމުގައި ލާ އުޅޭ ވައްތަރުގެ ހެދުމަކަށް ވިނަމަވެސް ކޮންމެވެސް ވަރެއްގެ ފިނިކަމެއް އޭނާގެ އެތެރެހަށީގައި ހިފާފައި ހުރުމުން ހީކަރުވާގޮތްވިއެވެ.\n"ނާލް ކޮފީ ނުބޯށޭ ބުނީމަވެސް..... މަނާ އެއްޗެއްކަން އެނގޭއިރުވެސް..." އިޒިއަން އައި ގޮތަށް އައިސް އަނާލް އަތުން ކޮފީތަށި އަތުލަމުން ބުނެލިއެވެ.\n"އަޅޭ! އިޒް އަށޭ ހަދައިގެން މިހުރީ. އެނގޭ މަނާ އެއްޗެއްކަން ދެން ކީކުރަންތަ ބޯންވީ. ކިތަންމެ މީރަސް ނުބޮވޭނެވިއްޔަ" އަނާލް ދެތުންފަތް އޫކޮށްލަމުން ބުނެލިއެވެ. މިދުވަސްކޮޅު އޭނާ އެންމެ ބޯ ހިތްވާއެއްޗަކީ އެއީއެވެ. ކޮފީއެވެ. ވަކިން ހާއްސަކޮށް ކަޅު ކޮފީއެވެ.\n"ދޮގު... ނާލް އަކަށް ނޭނގޭ ދޮގު ހަދާކަށް" އިޒިއަން ބުނެލިއެވެ.\n"އޯކޭ؟." ކޮފީތަށި ގެންގޮސް އެތެރޭގައި ހުރި މޭޒުމަތީގައި ބަހައްޓާފައި އަންނަމުން އަނާލް ބުނެލިއެވެ.\n"ފިނިނުވޭތަ؟" އަނާލްގެ އުނަގަނޑުގައި އަތް އަޅުވާލަމުން އިޒިއަން އަހާލިއެވެ. އިޒިއަން މަޑުމަޑުން އޭނާގެ އަތް އަނާލްގެ ފަސްމަސްވެފައިވާ ބަނޑުގައި ޖައްސާލިއެވެ. ދަތްދޮޅު އަނާލްގެ ކޮނޑުގައި އަޅުވާލައިގެން އިރުކޮޅަކު ހުރެފައި އޭނާ ދުވެލާފައި ގޮސް ސިޑިން އަރާފައި ދެން އައީ ބޯ ރަޖައެއް ހިފައިގެންނެވެ. އައިސް އަނާލްގެ ގައިގައި އަޅާލަދިނެވެ.\n"އޯކޭ... އެހާ ފިންޏެއް ނޫނޭ" އަނާލް އިޒިއަންއަށް ބަލާލަމުން ބުނެލިއެވެ.\n"ނާލް އަށް ފިނިނުވާނެކަން އެނގެޔޭ... ޑެޑީގެ ލޯބި ލޯބި ބޭބީއަށޭ ދޯ މިގެއަނީ. އެކަން އެނގޭނެ ބޭބީއަށްވެސް" އަނާލްގެ ބަނޑަށް އިޝާރާތް ކޮށްލަމުން އިޒިއަން ބުނެލީ މަޑުމަޑުންނެވެ. އަނާލްގެ ލުއި ހުނުމުގެ އަޑު އިވި އިޒިއަން ބާރަށް ހީގަތެވެ.\nއެއީ ދޮގެއް... ނާލްއާ ބޭބީއާ ދެމީހުން ވެސް ތިއީ ހަމަ މައި ލައިފް" އިޒިއަން ހުނުން މަޑުކޮށްލަމުން ބުނެލިއެވެ. އަނާލްގެ އަތުގައި ހިފާލައިގެން ގެނެސް ސޯފާގައި ބޭންދުމަށްފަހު އަލިފާންގަނޑު ރޯކޮށްލުމަށްފަހު އަނެއްފަރާތުގައި ހުރި ގޮނޑީގައި އިޒިއަންވެސް އިށީނެވެ.\n"ކިހާއިރަކުތަ ފްލައިޓް އޮތީ..." އަނާލް ގަޑި ބަލާލަމުން އަހާލިއެވެ.\n"މިރޭ ކެންސަލް ކޮށްލައިފިން... އަދި ތިން ދުވަސްފަހުން ފުރާ ގޮތަށް. އެކީ ރަނގަޅުވިނަމަވެސް އަދިވެސް އެއްފަހަރު ޗެކަޕެއް ހަދާލުން ރަނގަޅުވާނެއެއްނު... ދެން އަނެއްކާ މިރޭވެސް ވަރަށް ބޯކޮށް ސްނޯ ފައިބާ ވާހަކަ އޮތީ އެހެންވެ ބޭނުމެއްނުވި މިރޭ ފުރާކަށް" އިޒިއަން ބުނެލިއެވެ. އަނާލްވެސް ބުނީ އެގޮތް އެންމެ ރަނގަޅުވާނެ ކަމުގައެވެ. ދެމީހުން ރާއްޖޭން ބޭރަށް އައީ އިޒިއަންގެ ފައިގެ މައްސަލައަކާ ގުޅިގެންނެވެ. ޓްރާންޝިއެންޓް އިސްކީމިކް ޝޮކް ގެ ސަބަބުން އިޒިއަން ގެ ފައިން ބައެއްފަހަރު ވާގިގޮސް ޕެރަލައިޒް ވާތީ އެކަމުގެ ފަރުވާއަށް އެމީހުން ބޭރަށްއައީއެވެ.\nއިޒިއަން އާއި އަނާލް އާ ދެމީހުން ފުރުން ފަސްކޮށްލާފައި އެ ދުވަހު އެކި ތަންތަނަށް ގޮސް އެކި ތަންތަން ބަލާލަން އުޅުނެވެ. ޖެހިގެން އައި ދެ ދުވަހުވެސް އެމީހުން އުޅުނީ އެފަދަ ގޮތަކަށެވެ. ޝޮޕިންގް ކުރުމުގައާއި ތަންތަނަށް ގޮސް އެކްސްޕްލޯރ ކޮށްލުމުގައެވެ. އެކަކު އަނެކަކަށްޓަކައި ވާ ލޯބި އެ ދެމީހުންގެ ކޮންމެ ހަރަކާތަކުން ފެންނަމުން ދިޔައެވެ. އަނާލް އާއި އިޒިއަންއާއި ދެމީހުން ރާއްޖެދާންވެގެން ހަމަޖެހުނު ދުވަހު ފެލައިޓް ކެންސަލް ވުމާއެކު އަނެއްކާވެސް އިތުރު ދުވަހަކު އެމީހުން މަޑުކުރަން ޖެހުނެވެ. އެކި ކައްތައްތައް ދިމާވެ މަޑުކުރަމުން އެންމެފަހުން ފުރޭ ވަރުވީ ޖެހިގެން އައި ހަފްތާގެ އާދިއްތަ ދުވަހުއެވެ.\nބޯޓު ތެރޭގައި އަނާލްގެ އަތުގައި ހިފާލާފައި އިޒިއަން ހިނިތުންވެލިއެވެ. އަނާލްވެސް މެއެވެ. އަނެއްކާވެސް އެމީހުންގެ ހަޔާތުގެ އާ ބާބޭއް ފެށުމަށް ތައްޔާރުވަމުން ދިޔަ ފަދައެވެ. އިތުރަށް އެ ހަޔާތަށް ހިތާމަވެރިކަމެއް ކުރިމަތި ނުވުމަށް ދުޢާ ކުރާ ހާލު އެކަކު އަނެކަކަށް ފުރިހަމައަށް އިތުބާރުކުރާ ހާލުއެވެ. މާފުދީ ހިތް އެކަކު އަނެކަކަށް ހުޅުވާލަމުންނެވެ. އެ ދެމެދުގައި އިތުރަށް ނުތަނަސްކަމެއް އުފެދުނަ ނުދިނުމަށް އެދޭ ހާލުގައެވެ. މާޒީން ލިބުނު ފިލާވަޅުތަކުގެ އަލީގައި މުސްތަޤްބަލް އުޖާލާ ކުރުމުގެ ބޭނުމުގައި ވެސް މެއެވެ. ހިތުގައި ވަނީ އަޒުމެވެ. އުންމީދެވެ. އެކަކު އަނެކަކަށްޓަކާ އިންތިހާ ލޯބިވެސް މެއެވެ.\nވައިގަދަ ދުވަހަކަށް ވުމާއެކު ފްލައިޓްވެސް އާދަޔާ ހިލާފަށް ޓާރބިއުލެންޓް ވަމުން ދިޔައެވެ. އެކި ފަހަރު މަތިން އަނާލް ބިރުން ނޭވާ ލާން އުނދަގޫވެގެން އުޅުނުނަމަވެސް ގާތުގައި އިނދެގެން އިޒިއަން ހިތްވަރު ދިނުން ވެގެންދިޔައީ އަނާލްއަށް ހަމަޖެހެން ލިބުނު އެންމެ މުހިންމު ފުރުސަތަށެވެ. އޭނާ ބިރުން އުޅޭ ކޮންމެ ފަހަރަކު އެންމެ ގާތުން ހިތްވަރުދެނީ އިޒިއަންއެވެ. އިޒިއަންފަދަ ހަޔާތުގެ ބައިވެރިއެއް ލިބުނުކަމީ އަނާލް މިއަދު އުފާކުރާކަމެކެވެ.\nފްލައިޓް ޖެއްސީ ރާއްޖެ ގަޑިން ހަވީރު ހަތަރެއް ޖަހަނިކޮށެވެ. އަނާލް އާއި އިޒިއަންއަށް މަރުހަބާ ކިޔުމަށްޓަކާ ދެއާއިލާގެ ހުރިހާ މެންބަރުންވެސް އެއާރޕޯޓަށް ޖަމާވެފައި ތިއްބެވެ.\nއަނާލްއާއި އިޒިއަން އާ ދެމީހުން އެރައިވަލް ގޭޓުން ނުކުމެގެން އައިތަން އެންމެ ފުރަތަމަ ފެނުނީ ފަހީމްއަށެވެ. އޭނާ އެހެން އެންމެން ގާތު ބުނުމާއެކު އެންމެންވެސް އެ ދިމާލަށް ހިނގައިގަތީ ހިނިތުންވެފައިވާ މޫނަކާއެކުގައެވެ. ކިނާން ހުރީ ދީމްގެ އަތުގައި ހިފާލައިގެންނެވެ. ރަނާ އާއި ޝާދުވެސް ތިބީ އަނާލްމެން އަންނާތީ އެހާ އުފާވެފައެވެ. އަނާލް އައުމާއެކު އަކްނިޒާ އަނާލްގެ ގައިގައި ބައްދާލިއެވެ. އައްމާރުގޮސް އިޒިއަންގެ ކޮނޑުގައި ޖަހާލިއެވެ. އެންމެ ފުރަތަމަ ކޮންމެ މީހެއްގެ ލޮލުގައިވެސް އަޅައިގަންނަނީ އަނާލް ގެ ބަނޑެވެ. ކުރިއަށްވުރެ އަނާލް މާ ލޯބިކަމަށް ދައްކައެވެ.\nއިޒިއަން އަނާލް ގާތަށް ޖެހިލުމާއެކު އަނާލް ލަދުން އިސްޖަހާލިއެވެ. އިޒިއަންގެ ތުންފަތް މައްޗަށް ވެރިވި ލާނެތްހިނިތުންވުމާއެކު އޭނަ އަނާލްގެ އުނަގަނޑުގައި މަޑުމަޑުން ހިފައްޓާލިއެވެ.\n"މީހުނަށް ފެނިދާނެ" އަނާލް އިޒިއަންއަށް ބަލާލާ ލޯ އަޅާލަމުން ބުނެލުމާއެކު ދެއަތް މައްޗަށް ނަގާ ދައްކާލުމަށްފަހު ޖީބަށް ޖަހާލުމާއެކު އިޒިއަން ލުއިކޮށް ހީލިއެވެ.\n"ފެނުނަސް ކީއްތަ؟ ތީ އަހަރެންގެ ހައްގަކޭ" އިޒިއަން އަނާލް ލަދުގަންނުވާލުމުގެ ބޭނުމުގައި ބުނެލިއެވެ.\nއެންމެންވެސް ދިޔައީ ފަހީމްމެން ގެއަށެވެ. ހަވީރު ސައިއޮތީ އެގޭގައެވެ. ސްޓާރ ޕެލެސް ގޭގެ ގޯތި ތެރޭގެ ބިއްދޮށުގައިވާ މޭޒުގައި ތަފާތު ވައްތަރުގެ ކާނާ އަތުރާފައި ހުއްޓެވެ. ހަވީރުގެ ސަޔަށްފަހު މަޒާޔާމެންވެސް ގެއަށް ދިޔައީ އަނާލްވެސް އަރާމުކޮށްލަން ބޭނުންވެފައި ހުންނާނެތީއެވެ.\nވިއްސާރަ ދުވަހެކެވެ. ޔުމާން ހޮސްޕިޓަލަށް އައީ ދައުސްގެ ރިޕޯޓެއް ނަގާށެވެ. އޭނާ ނުކުންނަން ދަނިކޮށް ބާރު ބާރަށް ހިނގާފައި ދިޔަ އަންހެން ކުއްޖެއްގެ އަތުގައި ޖެހިފައި އެ ކުއްޖާ އަތުގައި އޮތް ރިޕޯޓެއް ވެއްޓުނެވެ. އެކަން ނޭނގި އެ އަންހެން ކުއްޖާ ބާރު ބާރަށް ހިނގާފައި ދިޔައިރު އެ ކުއްޖާގެ އަމަލުތައް ހުރި ގޮތުން ޔުމާން ހައިރާންވެސް ވިއެވެ. ހިގަމުން ދިޔަ އިރުވެސް ބައެއްފަހަރު ބޮލުގައި ހިފައްޓާލަފާނެއެވެ.\nއޭނާ އެ ރިޕޯޓް ބަލާލީ ފަހަރެއްގައިވެސް އޭގައި ލިޔެފައިވާ އެއްޗެއް ކިޔާކަށް ނޫނެވެ. އެހެންނަމަވެސް އެއްލި ކަޅިއަކުން އޭނާއަށް ފެނުނީ ޒަހްވާގެ ނަމެވެ. އިސާހިތަކު އޭގައިވި އެއްޗެއް ބެލުމުގެ ޝައުގުވެރިކަން ޔުމާންގެ ހިތުގައި އުފެދުނެވެ. އޭނާ މަޑުމަޑުން އެ ގަނޑު އެކީ ނިއުޅުވާލާފައި އޭގައި އޮތް އެއްޗެއް ކިޔާލިއެވެ. އެއާއެކު އޭނާގެ ދެލޯ ވަގުތުން ބޮޑުވެގެން ދިޔައެވެ. އެ ގަނޑު އަތު ތެރޭގައި ބޮނޑި ކޮށްލެވުމާއެކު އޭނާއަށް ޒަހްވާ ދިޔަ ދިމާލަށް ބަލަން ހުރެވުނެވެ. އެހެން ހުރެފައި އިރުކޮޅަކުން ދެން ފެނުނީ ޔުމާންވެސް ބޮލުގައި އަތް އަޅާލިތަނެވެ.\nގާތުގައި ހުރި ގޮނޑީގައި އިށީނދެ އިނދެ އަދިވެސް އެއްފަހަރު އޭނާ އެ ރިޕޯޓަށް ބަލާލިއެވެ. ގަބޫލުކުރަން ދަތިވެފައިވާ ފަދަ ގޮތަކަށެވެ. އޭގައި ލިޔެފައިވި އެއްޗެއް އޭނާއަށް ފެނުނީ ރަނގަޅަށްބާއޭ ހިތަށް އަރަމުން ދިޔައެވެ. އެހެން އިންދާ ސިހުން ގެނުވީ އޭނާގެ ނަމުން މީހަކު ގޮވާލުމާއެކުގައެވެ. ކުރިމަތީގައި ހުރި މީހާ ފެނި ޔުމާން ކޮޅަށް ތެދުވެލާ އެ ރިޕޯޓް ފަތް ޖަހާލިއެވެ. އެއަށްފަހު ޖީބަށް ކޮށްޕާލިއެވެ. އިޒިއަން ފެނިގެން ޔުމާން ހިނިތުންވާން މަސައްކަތް ކުރިނަމަވެސް އެކަން ކާމިޔާބު ނުކުރެވުނީ ޒަހްވާގެ ރިޕޯޓް މަތިން ހަނދާންވާތީއެވެ. އޭރު އޭނާގެ ހިތުގައި ބިރުވެރިކަމެއްވެސް ދައުރުވަމުން ދިޔައެވެ. މިހާރު ޒަހްވާ އާ ގުޅުމެއް ނެތަސް ޒަހްވާ އަކީ މީގެކުރިން އޭނާގެ ވެސް އަންހެނުންނެވެ. އިޒިއަން އެދުނީ ކޮފީއަކަށް އެރުމަށެވެ. ދެކޮޅު ހަދާނެހާ ހިތްވަރު ނުލިބުމާއެކު ޔުމާންވެސް އެއްބަސްވިއެވެ. ހޮސްޕިޓަލާ މާދުރުނޫން ރެސްޓޯރެންޓަކަށް ގޮސް ދެމީހުން ކޮފީ އަކަށް އޯޑަރ ދިނެވެ.\n"އިޒް ގާތު ވާހަކައެއް ދައްކާލަން އަހަރެންވެސް ބޭނުން... އެންމެ ފުރަތަމަ އެހަށް އަހަރެން ދައްކާ ވާހަކަ އަޑު އަހާލަދެވިދާނެތަ؟ އަދިވެސް އަހަރެންނަށް އެނގޭ އިޒްއަދި ނާލްގެ ހިތްވެސް އަހަރެންގެ މައްޗަށް ހެވެއްނުވާކަން. " ޔުމާން ވާހަކަފެށިއެވެ. އިޒިއަން އެއްޗެކޭ ނުބުނެ މަޑުކޮށްލީ ޔުމާން ދައްކާ ވާހަކައެއް ދައްކާ ނިމެންދެނެވެ.\n"އަހަރެން ނާލް ދޫކޮށްލީ އަހަރެންގެ ހިތް އެކަމަށް އެއްބަސް ވެގެނެއްނޫން. މަޖުބޫރުވެގެން" ޔުމާންގެ ވާހަކައަޑުއަހާފައި އިޒިއަންއަށް ހައިރާންކަން ލިބުނެވެ.\n"އާނ... އަހަރެންގެ އާއިލާ ގަބޫލެއްނުވި އަނާލް ނުކުޅެދޭ ކުއްޖަކަށް ވުމަށްފަހު އަނާލް އަހަރެންގެ ހަޔާތަށް ގެންނާކަށް. އަދި އަމްދުން އަނާލްއަށް އެފަދަ ހާދިސާއެއް ދިމާވުމުން އަނާލް އަހަރެންގެ ހަޔާތަށް ގެންނާކަށް. މަންމަމެން ގަބޫލުކުރީ އެ ހާދިސާގެ ސަބަބުން އަނާލްގެ އަބުރާ އިއްޒަތް ވެއްޔާ މޮޑެވުނުކަމަށް. އަދި އެއީ އަންހެން ކުއްޖަކަށް ލިބޭނެ އެންމެ ހުތުރު ނަންކަމަށް. އެހެންވެ މަންމަމެން ގަބޫލެއް ނުވި.... އަހަރެން ބޭނުންނުވެ ހުރެވެސް އަނާލް ދޫކޮށްލީ މަންމަމެންނާ ދެކޮޅަށް ދާން ނުކެރިގެން. މަންމަމެން ގެ އެދުމަށް އަހަރެން ޒަހްވާ އާ އިނަސް މާގިނަ ދުވަހެއްނުވެ ޒަހްވާގެ ކަންތައް ބޮޑުވެ މަންމަމެންނާ ވަކިން އުޅެން މަޖުބޫރުވީ. އެއަށްފަހު އާއިލާ އާއި އޮތް ގުޅުންވެސް މަޑުމަޑުން ކެނޑުނީ... ޒަހްވާ ވަރިކޮށް އެހެންމީހަކާ އިންފަހުން އާއިލާތެރޭގެ ކަންތައްތައްވެސް ވަނީ ހަމައަކަށް އެޅިފަ. އަނާލްއަށް އަހަރެންގެ ފޯނުން ޒަހްވާ ފާޑުފާޑު މެސެޖް ވެސް ކުރި. އެއިން އެއްވެސް ވާހަކައެއް އަނާލްއަކަށް ނޭނގޭނެ. އިޒިއަންއަށްވެސް އެނގޭނެ އަހަރެންވެސް މިހާރު މީހަކާ އިންކަން. އަދި މި އުޅެނީ އުފާވެރި ދިރިއުޅުމެއްކަން. އެކަމަކު އަހަރެން އަނާލްގެ މާފު ބޭނުން. މިހާރު އެނގޭ މިކަން އެނގިގެން އަނާލްގެ ހިތުން އިޒް ނޫން މީހަކަށް ޖާގައެއް ނުދެވޭނެކަން. އަދި އަހަރެންނާ މެދު އަނާލްގެ ހިތުގައި ވެސް އެއްވެސް އެކަހަލަ އިޙްސާސްއެއްނެތްކަން. އެހެންވީމަ މި ވަހަކަ ނާލް ގާތު ބުނެލަދީ. އަދި އަހަރެންނަށް މާފު ކުރުމަށް ބުނެދީ" ޔުމާން އިޒިއަންއަށް ނަޒަރު ހުއްޓާލިއެވެ.\n"އަހަރެން ޔުމާން މިގެނައީވެސް އަހަރެމެން ދެމީހުންގެ ހިތުގައި ޔުމާންއަށް އެއްވެސް ހިތްބުރަކަމެއް ނެތޭ ބުނަންވެގެން. އަނާލްގެ ހިތުގައިވެސް އެއްވެސް އެއްޗެއް ނެތް ޔުމާން އާ ދޭތެރޭ. އަދި އަހަރެންގެ ހިތުގައިވެސް... ތި ހަޤީގަތް އެނގުމުން އަދި އަމްދުން ނާލް ޔުމާންއެއް ކުށްވެރިއެއް މިހާރަކު ނުކުރާނެ... އަހަރެމެން ދެމެދުގައި ދުޝްމަންކަން ނެތިއްޔާ އަހަރެން ގަބޫލު މިކުރަނީ ދެން ކޮންމެވެސް ވަރަކަށް އެކުވެރި ވެވުނީކަމަށް، މާ ގާތް ރަޙްމަތްތެރިންނަށް ނުވެވުނަސް..." އިޒިއަން ވާހަކަ ދެއްކީ ހިނިތުންވެލައިގެންއިނދެއެވެ. އޭނާ ޔުމާން އަށް އަތް ދިއްކޮށްލީ ސަލާމް ކޮށްލުމަށެވެ. ޔުމާންއަށްވެސް މާގި އިރު މަޑުކުރެވެން ނެތުމާއެކު އޭނާވެސް އިޒިއަންއާ ސަލާމް ކޮށްލުމަށްފަހު ހިނގައިގަތީ ކޮންމެވެސް މީހަކަށް ގުޅަމުން ފޯނު ކަންފަތުގައި ޖަހަމުންނެވެ. އިޒިއަންވެސް ޔުމާންގެ ފަހަތުން ގޮސް ރެސްޓޯރެންޓުން ނުކުތެވެ. ދެން އޭނާގެ މިސްރާބަކަށްވީ ގެއަށް ދިޔުމެވެ.\nއެރޭ އިޒިއަން އެ ވާހަކަތައް އަނާލް އާ ހިއްސާކުރީ ނިދަން އޮށޯންނަމުންނެވެ. އަނާލް ޔުމާންއަށް މާފުކުރީ ހެޔޮ ހިތުންނެވެ. މިހާރު އޭނާގެ ހިތުގައި އެއްވެސް މީހެއްގެ މައްޗަށް ހިތް ބުރަކަމެއް ނެތް ކަމަށާއި ކުރިއަށް އޮތް ދުވަސްތަކުގައި އޭނާ ބޭނުންވަނީ ބޭކާރު ކަންތަކާ ނުވިސްނާ އިޒިއަންއާއެކު އުފާވެރި ހަމަޖެހޭ ދިރިއުޅުމެއް އުޅުމަށް ކަމަށް ބުންޏެވެ. މާޒީން އިބުރަތް ލިބިގަނެ ކުރިއަށް ދާން އަނާލް އަޒުމު ކަނޑައަޅައިފި ކަމުގައި ބުންޏެވެ.\n"އަދި ވެސް ތަހުގީގަށް ކުރިއެރުމެއް ނުލިބޭ ދޯ" އަނާލް ސުވާލުކޮށްލިއެވެ.\n"އާ. މިއަދި ފުލުހުން ބައްދަލުކޮށްފަ ބުނި އެ މީހަކީ އެ ބޭނުމުގަ އެތަނަށް ވަތް މީހެކޭ. ކޮންމެވެސް މީހަކު ބުނެގެން ކަމަށް ވަނީ އެކަމެއް ކުރީ. އޭނަ ބުނީ ކޮންމެވެސް ދިވެހިމީހެއް ބުނެގެނޭ އެކަން ކުރީ. ނަމެއް ނޭނގެޔޭ ބުނީ ލާރިދިނީމަ އޭނާވެސް އެކަން ކޮށްލީކަމަށްވަނީ... އޭނައަށް ހަމަލޮލަށް އެ ދެމީހުންވެސް ނުފެންނަކަމަށާއި ފެނުނު ދެފަހަރުވެސް ތިބީ މޫނު ނިވާ ކޮށްގެންކަމަށް ބުނި. ފުލުހުން ބުނީ ތަހުގީގަށް އިތުރު ކުރިއެރުމެއް އެ ނޫނީ ނުލިބެޔޭ. އަދި އެއްވާހަކަ އެބައޮތް... ބައްޕަ ބުނެފި ބޭރުގެ ހޮސްޕިޓަލާއި ގުޅިގެން އެމް.އެޗް.ޑީ.ސީއަށް ލިބުނު ގެއްލުން ފޫބައްދަން އެހީވާނެ ވާހަކަ" އިޒިއަން ވާހަކަ ދެއްކިއެވެ.\n"އެމީހަކު އަވަހަށް އަތުލައިގަނެވޭނެ ނަމަ" އަނާލް އިޒިއަންއަށް ބަލާލާ ބުނެލިއެވެ. އެވަގުތު ދެމީހުންވެސް ނިޔާވި ދަރިފުޅުގެ މަތިން ހަނދާންކުރިއެވެ.\nހަލުވިކަމާއެކު ދުވަސްތައް ފާއިތުވަމުން ގޮސް ތިންމަސްދުވަސް ފާއިތުވެއްޖެއެވެ. އަނާލް އާއި އިޒިއަންއާއި ދެމީހުން އެމް.އެޗް.ޑީ.ސީގައި ތިއްބާ ޒައުނާ ވަދެފައި އަނާލްއަށް ބަލާލިއެވެ.\n"ކިހިނެތްވީ ޒައު އާދޭ އިށީންނަން" ގޮނޑި ދައްކާލާފައި އަނާލް ބުނެލިއެވެ.\n"ނާލް..... މީ..... ކޮންމެވެސް މީހަކު ނާލް އާ ބައްދަލުކުރަން އައިސް އެބަހުރި....." ޒައުނާ ބުނެލިއެވެ.\n"ކާކުކަން އެނގޭތަ؟" އަނާލް އަހާލިއެވެ.\n"ނޭނގޭ. އޭނަ ކައިރީ ބުނިން އެޕޮއިންޓްމެންޓެއް ހައްދަން. އެކަމަކު ހިލާ އެއްބަހެއްނުވި. ބުރުގާ އަޅާފަ ކަޅު ހެދުމެއް ލާފަ ހުރީ...." ޒައުނާ އެމީހާ ހުރިގޮތް ކިޔާ ދެމުން ދިޔައެވެ.\n"މޫނު ބުރުގާ ތަ؟" ތަނާހާއާށް ވެދާނޭ ހިތާ އަނާލް ސުވާލުކޮށްލިއެވެ.\n"ނޫން... މޫނު ބުރުގަލެއް ނޫން" ޒައުނާ ޖަވާބު ދިނުމާއެކު އަނާލް ބަލާލީ އިޒިއަންއަށެވެ. އެއީ އަނެއްކާ ކާކުބާއޭ އޭނާގެ ހިތަށްއެރިއެވެ. އިޒިއަން ބޯ ޖަހާލުމާއެކު އަނާލް އެދުނީ އެމީހަކު ގެނައުމަށެވެ. ޒައުނާ ދިޔުމާއެކު އަނާލް އިޒިއަން އަށް ބަލާލަމުން ވާހަކަދެއްކިއެވެ.\n"އަނެއްކާ ކާކުބާ؟ އިޒްގެ ހަނދާނަށް އެއްވެސް މީހަކު އާދޭތަ؟" އަނާލް އެހިއެވެ.\n"ނޫން ނާދޭ.... " އިޒިއަން ވެސް ދެފަރާތަށް ބޯ ހޫރާލިއެވެ. ފަސްވަރަކަށް މިނިޓް ފަހުން ޒައުނާ އައީ އެބުނާ ކުއްޖަކު ގޮވައިގެންނެވެ. އެތެއަށް ވަނުމާއެކު އަނާލްއަށް ލިބުނު ސިހުމުގައި ކޮޅަށް ތެދުވެވުނު އިރު އިޒިއަންވެސް ބަލަމުން ދިޔަ ފައިލުން ނަޒަރު ދުރުކޮށްލަމުން ދޮރާ ދިމާލަށް ބަލާލިއެވެ. އެއާއެކު އޭނާއަށްވެސް ލިބުނު ހައިރާންކަމުގައި ކޮޅަށް ތެދުވެވުނެވެ.\n"ޒަހްވާ" އަނާލްއަށް އޭނާގެ ދުލުން ޒަހްވާގެ ނަން ބޭރުކޮށްލެވުނެވެ.\n"އަނާލް" ޒަހްވާ ބުނެލިއިރު އެއަޑުގައިވަނީ ހިތާމަވެރިކަމެވެ.\nއިޒިއަންއަށް ބަލާލާފައި އަނާލް އެދުނީ އެތެރެއަށް އައުމަށެވެ. ގޮނޑި ދައްކާލާފައި އެދުނީ އިށީންނާށެވެ.\n"އަހަރެން މިއައީ އިށީންނާކަށް ނޫން. އިށީންދެގެން އިއްޒަތުގެ އިދެގެން އަނާލް އާއި އިޒިއަންއާއި ދެމީހުންނާ ވާހަކަ ދެއްކޭވަރަށްވުރެ އަހަރެން ނިކަމެތި. އަހަރެން މީ ވަރަށް ގޮތެއް ނެތް މީހެއް. އަހަރެންގެ ސަބަބުން އެތަކެއް ބަޔަކަށް ދެރަ ދެވިއްޖެ... އެތައް މައުސޫމު ބައެއްގެ ފުރާނަ މި ދުނިޔެއާ ވަކިވެއްޖެ..."\n"ޒަހްވާ ކީކޭ ތި ކިޔަނީ؟" އަނާލްއަށް އަހާލެވުނެވެ.\n"އާނ... އަނާލް، އަހަރެން އެކަން ކުރީ... އަހަރެން އިމާރާތުގަ ރޯ ކޮށްލީ. އެ އިންޒާރުގެ މެސެޖް ތައްވެސް ފޮނުވީ އަހަރެން. ކޮންމެ ފަހަރަކު ނާކާމިޔާބު ވަނީ އެތަނުގެ ސެކިއުރިޓީ ވަރުގަދަކަމުން. އެކަމަކު އެތަނަށް އަހަރެންގެ މީހަކު ވެއްދުމުން އެކަންކުރަން ފަސޭހަ...." ޒަހްވާގެ ވާހަކަ މިހިސާބަށް ދިޔަތަނާ އަނާލްގެ އަތުގެ ހޫނު ހަމަލާއެއް އޭނާގެ ކޯތާފަތަށް އަމާޒުވެގެން ދިޔައެވެ. އަނާލްގެ ރުޅިގަނޑު ފަޅައިގެން ދިޔައެވެ. ނުދާންވީ އެއްވެސް ސަބަބެއްނެތެވެ. އޭނާގެ ދަރިފުޅު ދުނިޔެއާއި ވަކިވީ ޒަހްވާގެ ސަބަބުންނެވެ. ދެވަނަ ފަހަރު އޭނާ ޖަހަން މަޅާލި އަތް ތިރިކޮށްލަން މަޖުބޫރުވީ އިޒިއަން ކުރިއަށް ޖެހިލުމުންނެވެ. އޭނާ އައިސް އަނާލް ގާތަށް ހުއްޓުނެވެ. ޒަހްވާގެ މޫނުމަތިން ފެންނަނީ މާޔޫސްކަމެވެ.\n"ނުބައި ނުލަފާ އަންހެނާ. ކަލޭއަކަށް ނޭނގޭތަ ކަލޭގެސަބަބުން އެތައް މައުސޫމް ފުރާނައެއް މިދުނިޔެއާ އަލްވަދާއު ކީކަމެއް. ނޭނގޭތަ އަހަރެންގެ ދަރިފުޅު މަރުވީ ކަލޭގެ ސަބަބުންކަމެއް؟. މިއަދު އަހަރެންގާތަށް އައިސް ތި ވާހަކަ ދައްކަން ލަދު ގަންނަން ޖެހޭނެ" އަނާލް ބާރަށް ބުނެލިއެވެ.\n"އެނގޭ. އަހަރެން މިހުރީ ވަރަށް ލަދުގަނެފަ. އަހަރެން ކުރި ކުށުގެ ސަޒާ އަހަރެންނަށް ލިބިއްޖެ... މީހުން ބުނާތީ އަޑުއަހަރެން ދެ ދުނިޔޭންވެސް އެމީހަކު ކުރި ކުށުގެ ސަޒާ ލިބޭނޭ. މިއަދު އަހަރެން އެކަން ގަބޫލުކޮށްފިން... ތައުބާވެއްޖެއިން. އަހަރެންނަށް ވަނީ... އަހަރެންނަށްވަނީ....." ވާހަކައިގެ މިހިސާބަށް ދެވުނު އިރު ޒަހްވާގެ ދެލޮލުންވެސް ހޯސްލާފައި ކަރުނަ ފައިބަން ފަށައިފިއެވެ. ޒަހްވާއަށް ވީ ގޮތުން ކޮންމެވެސް ބޮޑުކަމެއް ވެއްޖެކަން އިޒިއަން އަދި އަނާލް އަށްވެސް ދެނެގަނެވުނެވެ.\n"އަހަރެންނަށް ވަނީ އެއިޑްސް..... އެއިޑްސް ޖެހިފަ...." ޒަހްވާގެ އަނގައިން ވޭނީ އާހް އަކާއެކު އެ އަޑު ނުކުތުމާއެކު އިޒިއަންއާއި އަނާލްއަށް އެކަކު އަނެކަކަށް ބަލާލެވުނެވެ. ޒަހްވާގެ ދެފައިން ވާގި ދޫވެ ހުރިތަނަށް ތިރިވެވުނީ އެވަގުތުއެވެ.\nއާނ... އެ ނުރައްކާތެރި ބަލީގެ ޝިކާރައަކަށް ވީ ހިސާބުން އަހަރެންނަށް ތެދު މަގު ފެނުނީ. އަހަރެންގެ މަރު ގާތްވެއްޖެ ކަމުގެ އިޙްސާސްކުރެވުނު... ނޭނގޭ ބިރުވެރިކަމެއް ހިތަށް ވަނީ އެހިސާބުން. އުޅެވުނީ ރަނގަޅަށް ނޫންކަން ވިސްނުނީވެސް އެހިސާބުން... އަދި...... އަހަރެންނަށް ގެއްލުން ދެވުނު އެންމެންނަށް ދެވުނު ގެއްލުމަކީ އެއިން އެކަކަށްވެސް ހައްގު އެއްޗެއް ނޫންކަން ވިސްނުނީވެސް އެހިސާބުން. ކުރެވުނު ފާފަތަކާމެދު ވިސްނަން ފުރުސަތު ލިބުނީ އެހިސާބުން. މާތް ﷲ ގެ ކުޅަދުންވަންތަ ކަމާމެދު ވިސްނަން ފެށުނު ހިސާބަކީވެސްއެއީ... ޔުމާން ގާތުން މާފަށް އެދެފިން.... އަހަރެންގެ ދަރިފުޅު ގާތުންވެސް.....ތަނާހާގާތުންވެސް... މިއީ އަހަރެންނަށް ކުރެވުނު ފާފަތަކުގެ ނަތީޖާ.... ޔުމާން ގާތަށް ގޮސް ޔުމާން ގާތު ބުނިން.... ޔުމާން އަހަރެންނާ އިދެގެން އުޅުނީތީ ޓެސްޓު ކުރުމަށް އެދުނިން. ޔުމާން ބުނީ އެނާ ޓެސްޓު ކުރިކަމުގައި.... ނެގެޓިވް ކަމުގައި. އޭނާއަށް އަހަރެންގެ ރިޕޯޓްތައް ފެނުނީކަމުގައި ކިޔާދިން... އަހަރެން ރައްޓެހިވެގެން އުޅުނު މީހާއަށް ގުޅަން އުޅި އުޅި ގުޅޭ ގޮތެއްނުވި... ބަލިވެގެން ޑޮކްޓަކަށް ދައްކާލީމަ ރޫޓިންކޮށް ހަދަން ދިން ޓެސްޓަކުގެ ތެރޭގައި އެޗްއައިވީއަށް ޓެސްޓްކޮށްލީ... އެކަމަކު އެ ނަތީޖާ ވީ އަހަރެންގެ ދުނިޔެ ހުއްޓުވާލި ނަތީޖާއަކަށް. ފުލުހަށް ގޮސް އަހަރެން މިއަދު އެއްބަސްވާނަން އެކަން ކުރީ އަހަރެންކަމުގައި. އަދި އަހަރެންނާއެކު އެކަމުގައި ބައިވެރިވި މީހުންވެސް އަހަރެން ހާމަކުރާނަން... އަހަރެންނަށް މާފުކޮށްފީ" ހުއްޓެމުން ހުއްޓެމުން ކަހަލަ ގޮތަކަށް ޒަހްވާ ވާހަކަ ދެއްކިއެވެ. އަނާލް އިޒިއަންއަށް ބަލާލިއެވެ. ހަދަންވީ ގޮތެއް ނޭނގުމުންނެވެ. އިޒިއަން ވެސް ހުރީ ޝޮކެއްގައެވެ. އޭނާގެ ދަރިފުޅުގެ މަރުގެ ޒިންމާ ވާން ޖެހޭނީ ޒަހްވާއެވެ. ވީއިރު އޭނާއަށް ޒަހްވާއަށް މާފުދެވިދާނެހެއްޔެވެ؟ އިރުކޮޅަކު ވިސްނަން ހުރެފައި އޭނާ އަނާލްއަށް ބަލާލާފައި ބޯ ޖެހުމުން އަނާލް ޒަހްވާ ކޮޅަށް ނެގިއެވެ. އިޒިއަންއަށް ބަލާލާފައި މާފުކޮށްފީމޭ ބުނެލިއެވެ. އިޒިއަން ވެސް ބޯ ޖަހާލިއެވެ. ޒަހްވާއަށް ވެސް އެވަނީ ތެދުމަގު ފެނިފައެވެ.\nޖެހިގެން އައި ދުވަހު ޒަހްވާ ފުލުހުންނާ ހަވާލުވުމާއެކު ސޯޝަލް މީޑިއާގައި ޒަހްވާއަށް ނިސްބަތްކޮށް ހަޑިހުތުރު އެއްޗެހި ކިޔުން އާއްމުވިއެވެ. އެންމެންގެ ނަފްރަތު ޒަހްވާއަށް އަމާޒުވިއެވެ. ޒަހްވާ އެއްބަސްވެ އޭނާއާއެކު އެކަމުގައި އުޅުނު މީހުން ހާމަވުމާއެކު ފުލުހުންގެ މަސައްކަކަތަށް ފަސޭހަވެގެން ދިޔައެވެ. އެމް.އެޗް.ޑީސީގައ ރޯކޮށްލި މީހުން އިސާހިތަކު ހައްޔަރުކުރެވުނެވެ. އިންސާފުލިބިގެން ހިގައްޖެއެވެ. އަލުން އެމްއެޗްޑީސީގެ ރޯވި އިމާރާތް ތަޅާލާ ނުވަ ބުރީގެ ފުރިހަމަ އިމާރާތެއް އެޅުމުގެ ޕްލޭން ކުރެވި އަމަލީ މަސައްކަތްވެސް ފެށިއްޖެއެވެ.\nދެ އަހަރު ފަސް\nއެމްއެޗްޑީސީގައި އަލަށް އެޅުނު އިމާރާތް ހުޅުވުމުގެ ރަސްމިއްޔާތުގައި ގިނަ އިއްޒަތްތެރިން ބައިވެރިވިއެވެ. ރާއްޖެއާއި ރާއްޖޭން ބޭރުގެ ގިނަ އިއްޒަތްތެރިންނެވެ. އެ އިމާރާތް ހުޅުވުމަށްފަހު އަލިފާނުގެ ހާދިސާގައި ނިޔާވި މީހުންގެ ހަނދާނުގައި ސުކޫތެއް ގެނެވުނެވެ. އިޒިއަންއާއި އަނާލް ވެސް ތިބީ އެންމެ ކުރީ ގޮނޑި ބަރީގައެވެ. އަނާލްގެ އުނގުގައި ދެއަހަރުގެ އޭނާގެ ތުއްތު ދަރިފުޅު އިޒާން އިނެވެ. ފަހަރަކު މީހަކު ވާހަކަދައްކަމުންދާއިރު އެ ތުއްތު ތުއްތު ކުއްޖާ ދިޔައީ އަތްތިލަބަޑި ޖަހަމުންނެވެ. އަނާލް އަދި އިޒިއަންގެ ތުންފަތް މަތީގައި ވަނީ ހިނިތުންވުމެކެވެ. ތަން ހުޅުވުމަށްފަހު އިއްޒަތްތެރިން ގޮސް ނިމިއްޖެއެވެ. އިޒިއަންއާއި އަނާލް އެމީހުންގެ ތުއްތު ދަރިފުޅު އިޒާން ގޮވައިގެން ނުކުމެ މަޑުކޮށްލައިގެން ތިއްބާ އެދިމާލަށް ކިނާން އާއި ދީމް އަންނަތަން ފެނުނެވެ.\n'ދީމް މެން އަދިވެސް ގެއަށް ނުދަން ދޯ. މަންމަމެން އެކަކުވެސް ނުދޭދޯ؟" އިޒިއަންމެން ގާތަށް އައިސް ދީމްއާއި ކިނާން ހުއްޓުމާއެކު އަނާލް އަހާލިއެވެ.\n"އޭރު ކިނާންގެ ދެފަރާތުގައި ރަނާއާއި ޝާދު ތިއްބެވެ.\n"ޝާދު ކޮބާ މަންމަމެން" އިޒިއަން އަހާލިއެވެ.\nޝާދުއާއި ރަނާ ފަހަތް ބަލާލާފައި އެބައާދެޔޭ ބުނެލިއެވެ.\nޖިދާއާއި ރަކީން އާއި ޝާހީން އާއި ދާރިޔާގެ އިތުރުން ކައިސް އާއި ރަމްޔާވެސް އެދިމާލަށް އާދެއެވެ. ރަމްޔާއާއި ކައިސްވެސް ވަނީ މިހާރު ޒަވާޖީ ހަޔާތެއް ފަށާފައެވެ. އެމީހުން އަދި ކައިވެނި ކުރީ އިހަށް ދުވަހު ކަމުން އެމީހުން އައުމާއެކު އެންމެންގެ ދިމާކުރުންތައް ފެށުނެވެ.\n"މިހާރު ދީމް... ދެން އޮތީ ތި ދެމީހުންގެ ފަހަރުހެން ހީވަނީ؟" ދީމްގެ ބޮޑުވެފައިވާ ބަނޑަށް ބަލާލުމާށްފަހު އަނާލް ބުނެލީ ލާނެތް ގޮތަކަށެވެ. އިޒިއަން ވެސް ކިނާންއަށް ބަލާލާފައި ދީމް ލަދުގަންނާނެ ކަހަލަ ބަހެއް ބުނެލިއެވެ. ދީމްގެ އަށް މަސްވެފައިވާ ބަނޑުގައި ކިނާން އަތް ޖައްސާލިއެވެ.\n"އަޑު އިވޭނެ އިނގޭ" ދީމް އަނާލްއަށް ލޯ އަޅާލިއެވެ.\n"އޯކޭ އޯކޭ" އަނާލްވެސް ހޭން ފެށިއެވެ. އާއިލާގެ އެންމެން އައިސް އެމީހުންނާ އަރާހަމަވިއިރު ތަންކޮޅެއް ދުރުގައި ދާއިން އަންހެން ކުއްޖަކާ އެކު ހުއްޓާ ދާރިޔާގެ ލޮލުގައި އަޅައިގަތެވެ.\n"މީ ދޯ މިވާ ގޮތަކީ... މަންމަ މިހާރު އެބަ ބުނެޔޭ މީނަ ކޮންމެ ރެއަކު ބޭރަށް ދާ ވާހަކަ" ދާރިޔާ އެހެންބުނުމާއެކު އެންމެންނަށް އޭނާގެ ނަޒަރު ހުއްޓިފައި ހުރި ދިމާލަށް ބަލާލެވުނެވެ.\n"ދެން އޭނަވެސް މީހަކާ އިންނާނެތާ!" ޝާހީން ބުނެލިއެވެ. އަނެއްކާވެސް އިވުނީ އެންމެންގެ ހުނުމުގެ އަޑެވެ.\nފަހަރަކު ބަޔަކު ކާރަށް އަތަމުން ގޮސް އެންމެން ފަހުން އެތަނުގައި ތިބީ އަނާލްއާއި އިޒިއަންއެވެ. އަނާލްގެ އަތުގައި އިން އިޒިއަންއާއި އަނާލްގެ ތުއްތު ދަރިފުޅު އިޒާން އަތްތިލަބަޑި ޖަހާލިއެވެ. ކާރާ ދިމާލަށް ހިނގައިގަތްއިރު އިޒިއަންއާއި އަނާލްގެ ތުންފަތް މަތީގައިވެސް ވަނީ ހިނިތުންވުމެކެވެ.\nހަޔާތުގައި ދިމާވި އެތައް ދަތި އުނދަގޫ ދުވަސްތަކަކަށްފަހު އަނާލްއާއި އިޒިއަންގެ ހަޔާތަށް މިހާރު ވަނީ އުފާވެރިކަމާއި ހިންހަމެޖެހުން ލިބިފައެވެ. ދެމީހުންގެ މަސައްކަތުން އެމް.އެޗް.ޑީ.ސީ ވެފައިވަނީ ދުނިޔޭގައި ފާހަގަކޮށްލެވޭފަދަ އިމާރާތަކަށެވެ. އެތަކެއް ހިދުމަތެއް އެއްތަނަކުން ލިބިދޭ ހިދުމަތް ހޯދަންފަސޭހަ ތަނަކަށެވެ. ހަމައެއާއެކު މިއަދު އެ މީހުންގެ މަސައްކަތުން އެތައް ޑްރަގް އެޑިކްޓުންނެއްވަނީ ފަރުވާކޮށް ރަނގަޅުކޮށް މުޖްތަމައުއަށް ނެރެދީފައެވެ. އެތައްކަހަލަ ނުކުޅެދުން ތެރިކަން ހުރި ކުދިންގެ ހުވަފެންތައް ހަގީގަތަކަށް ހަދާދީފައެވެ. ސައިކޮލޮޖިކަލް މައްސަލަތަކެއް ހުރި އެތަކެއް ޒުވާނުންނަށް ވަނީ ފަރުވާދީ ރަނގަޅުކޮށްފައެވެ. އަނާލް ވަނީ އޭނާގެ ނުކުޅެދުން ތެރިކަމާއެކު ވެސް އެހާ ކާމިޔާބުކަމާއެކު އެ މަސައްކަތް ނިންމާލެވުނު ގޮތާ ބެހޭގޮތުން ފޮތެއްވެސް ނެރެފައެވެ. އެފޮތަށް ލިބުނު ތަރުހީބާއެކު އޭނާއަށް އަންނަނީ ތައުރީފް ވެސް އޮހެމުންނެވެ. އިޒިއަންވެސް ދަނީ މަސްތުގެ ދުނިޔޭން އޭނާ ހޭލިގޮތާ އެކަމުން އަރައިގަތް ގޮތާ ބެހޭގޮތުން ފޮތެއް ލިޔަމުންނެވެ.\nރިސޯޓްގެ ބީޗްގައި ހުދު ދޮންވެލިގަނޑުގައި އަނާލް އިންއިރު އޭނާގެ ފައިމަތީގައި އިޒިއަން ބޯ އަޅާލައިގެން އޮތެވެ. އޭރު އެ މީހުންގެ ތުއްތު ދަރިފުޅު މައްޗަށް އުފުއްލާލައިގެން އިޒިއަންދިޔައީ މަޖާ ކުރަމުންނެވެ. އަނާލްވެސް ހިނިތުންވެލައިގެން އިނެވެ. އިޒިއަންގެ އެއްފައި ލަންބާލެވިފައިވާއިރު އޭނާގެ ތުންފަތް މަތީގައިވަނީ އުފާވެރިކަން ރަމްޒުކޮށްދެމުން ދިޔަ ފުރިހަމަ ހިނިތުންވުމެކެވެ. އިރުކޮޅަކުން އިޒިއަން އަނާލްގެ ފައިމަތިން ތެދުވެ އިޒާން ވެލިގަނޑުމަތީގައި ބައިންދާލިއެވެ. އެއަށްފަހު ދެމީހުން އިޒާންގެ ދެފަރާތުގައި ތަންކޮޅެއް ދުރުގައި މަޑުކޮށްލިއެވެ. އިޒާން ފަހަރަކު މީހެއްގެ މޫނަށް ބަލަމުން ދިޔައެވެ. އިޒިއަން ލާފައި ހުރީ ހުދުކުލައިގެ ޓީޝާޓަކާއި ގަދަ ފެހިކުލައިގެ ސޯޓެކެވެ. އެގޮތަށް ވެލިގަނޑުމަތީގައި އިނދެފައި ތެދުވުމުން ކޮންމެވެސް ވަރަކަށް ކަކުލާއި ފައިގައި ވެލި ހޭކިފައި ހުއްޓެވެ. ވަޔާ ވިހުރެމުން ދިޔަ އިސްތަށިގަނޑުގެ ތަރުތީބު ކޮންމެވެސް ފަރަކަށް ގެއްލިފައި ވިނަމަވެސް ހިތްގައިމެވެ. އަވި އައިނު ލޮލުގައި އަޅާލުމުން އެ ފިރިހެންވަންތަކަން އިތުރުކޮށްދެއެވެ. އަވީގައި އެހެން އުޅުމުން ހިސާބަކަށް ހަންގަނޑު ޓޭންވެލާފައި ވެއެވެ.\nއަނާލް ލާފައި ހުރީ ފްލޯރަލް ދިގު ސްކާރޓަކާއި ހުދުކުލައިގެ މައްޗެކެވެ. އަޅާފައިވާ ރަތާއި ފިޔާތޮށި ކުލައިގެ މާޖެހި ޝޯލް އަނާލްއާއި ނުހަނު ގުޅެއެވެ. ބުރުގާގެ މަތިން ތޮއްޕެއް އަޅާލާފައި ވާއިރު ވެސް ރީއްޗެވެ. ހުސްފަޔާ ހުރިއިރު އޭނާގެ ނަޒަރު ހުރީ އިޒާންއަށް ހުއްޓިފައެވެ. އިޒާން ވެސް ހުރީ އިޒިއަންއާއި އަނާލް އެކޭ އެއްގޮތަށް ހުދުކުލައިގެ ޓީޝާޓެއްލައްވާފައެވެ. ހުދުކުލައިގެ ސޯޓްގައި ވަނީ ފިޔާތޮށި، ރަތް އަދި ފެހިކުލައިގެ މާތަކެއް ޖަހާފައެވެ. އިޒާންއަށްވެސް ލިބިފައިވަނީ އިޒިއަންއަށް ލިބިފައިވާ ފަދަ ޖާދުވީ އަޅި ލޮލެކެވެ. އެހާ ކުޑައިރުވެސް މީހުން އެންމެ އަޅައިގަންނަނީ އިޒާންގެ ލޮލާއެވެ. ހީލުމުން ދެކޮލަށް އެޅޭ އަޑިކޮޅުގެ ސަބަބުން އެކަނިވެސް ހިތްތައް އެ ހިނިތުންވުމަށް ފިދާހާވެއެވެ.\n"ޒާން... ޒާން... މަންމި ގާތަށް އާދޭ" އަނާލް އޭނާގެ އަތް އިޒާންއާ ދިމާލަށް ދިއްކޮށްގެން ހުރެ ކިޔަމުން ދިޔައެވެ. އިޒިއަންވެސް އެގޮތަށް ކަންތައް ކުރިއެވެ. މަޑުމަޑުން އިޒާން ވެލިގަނޑުމަތިން ތެވިއެވެ.\n"ޑެޑީ ދޫނީ... ޑެޑީގެ ޕްރިންސް.... މިކޮޅަށް" އިޒިއަންވެސް އަނެއްފަރާތުގައި ހުރެގެން ގޮވިއެވެ. ފަހަރަކު މީހަކަށް ބަލާލާފައި އިޒާން ހުރިތާ ހުރީއެވެ. ހީގަނެފައި ދެން ދުއްވައިގަތީ އިޒިއަންއާ ދިމާލަށެވެ. އަނާލް ދެއަތް އުނަގަނޑުގައި ވިއްދާލިއެވެ. އަދި އަނގަޔަށް ގޮތެއް ހަދާލިއެވެ.\nއިޒާން ދިޔުމާއެކު އިޒިއަން އިޒާން އުރާލިއެވެ. އެއަށްފަހު އޭނާ އިޒާން އުރާލައިގެން އަނާލްގެ ގާތަށް އައިސް ހުއްޓުނެވެ.\nއިޒާން ވެލިގަނޑުމަތީގައި ބަހައްޓަމުން އިޒިއަން އެއްއަތުގައި ހިފާލިއެވެ. އަނެއް އަތުގައި އަނާލް ހިފާލިއެވެ. އިޒާންއަށް ފިޔަވަޅު ނެގޭވަރު ބަލަމުން ދެމީހުން ހިގައިގަތް އިރު އެ ދެމީހުންގެ ތުންފަތް މަތީގައިވެސް ވަނީ ހިންހަމަޖެހިފައިވިކަން ރަމްޒުކޮށްދެމުން ދިޔަ ފުޅާ ހިނިތުންވުމެކެވެ. އިރުއޮއްސެމުން ދިޔަ ވަގުތަށް ވުމާއެކު އިރުގެ އޮރެންޖެ ދޯދިތައް އެމީހުންގެ މޫނުމައްޗަށް އެޅިފައިވާއިރު ހިތްގައިމެވެ. ގޮނޑުދޮށަށް ފައިބާ އިޒާން އާއެކު ރާޅުޖަހާ ފަށުގައި ހިނގަމުން ދިޔަ އިރު އިރުކޮޅަކާ އަނާލްއާއި އިޒިއަންގެ ނަޒަރު ސީދާވެލައެވެ. ފައިގައި ބީއްސަމުން ދިޔަ ރާޅުތަކާ ސަކަރާތްޖަހަމުން އިޒާން ދިޔައީ ހެމުންނެވެ. އިޒިއަން އޭނާގެ އަވި އައިނު ނަގަމުން އިޒާންގެ ލޮލުގައި އަޅުވައިދިނެވެ. އެއާއެކު އައިނު ދޫކަމުން ވެއްޓުނެވެ. އިޒާންގެ ތުއްތު ހުނުމުގެ އަޑު މުޅިތަނުގައި ގުގުމާލިއިރު އިޒިއަންއާއި އަނާލްގެ ހުނުމުގެ އަޑުވެސް ގަދަވެގެން ދިޔައެވެ.\nއަލްޙަމްދުލިއް ﷲ ! ވާހަކަ ނިންމާލުމުގެ ހެޔޮ ތައުފީޤް ދެއްވިކަމަށްޓަކާ މާތް ﷲ އަށް ހަމްދުކުރަމެވެ. ވާހަކައަކީ ކިޔުންތެރިންނަށް ކަމުދިޔަ އެތައް ބައިވަރު މެސެޖްތަކެއް ލިބިގެން ދިޔަ ތަފާތު ރީތި ވާހަކައަކަށް ވީކަމަށް އުންމީދުކުރަމެވެ. ވާހަކައަކީ އަޅުގަނޑުގެ އަމިއްލަ ހިޔާލަށް ލިޔެފައިވާ ހިޔާލީ ވާހަކައެކެވެ. އަދި ހިނގާފައިވާ ނޫނީ ހިނގަމުންދާ ނުވަތަ ހިނގާފާނޭ ކަމަށް ލަފާކޮށްލިޔެފައިވާ ވާހަކައެއްނޫނެވެ. ވާހަކައަށް ތި ދެއްވި ތަރުހީބަށް ފަށްފަށުން ޝުކުރުދަންނަވަމެވެ. ޝުކުރިއްޔާ!


Ronaldo Ge 99 Vana Landaaeku Champion Portugal Ves Euro Ah - Vaguthu\nރޮނާލްޑޯގެ 99 ވަނަ ލަނޑާއެކު ޗެމްޕިއަން ޕޯޗުގަލް ވެސް ޔޫރޯ އަށް\nކެޕްޓަން ކްރިސްޓިއާނޯ ރޮނާލްޑޯގެ ގައުމީ ޖާޒީގައި ކާމިޔާބުކުރި 99 ވަނަ ލަނޑާއެކު ލަގްޒަމްބާގް ބަލިކޮށް އެންމެ ފަހުގެ ޗެމްޕިއަން ޕޯޗުގަލް އިން އަންނަ އަހަރު އޮންނަ ޔޫރޯ ފުޓްބޯޅަ މުބާރާތުން ޖާގަ ހޯދައިފިއެވެ.\nޕޯޗުގަލް އިން ޔޫރޯގެ ޖާގައެއް ކަށަވަރުކުރީ ރޭ ގައުމުން ބޭރުގައި ލަގްޒަމްބާގް އަތުން 2-0ގެ ނަތީޖާއަކުން މޮޅުވެގެންނެވެ. މި މޮޅާއެކު ޕޯޗުގަލް އަށް ވަނީ ގްރޫޕް ބީގެ ދެވަނަ މަގާމް ކަށަވަރުވެފަ އެވެ. ކޮލިފައިންގައި އެގައުމު ކުޅުނު އަށް މެޗުން 17 ޕޮއިންޓް އެޓީމުން ހަމަކުރިއިރު މި ގްރޫޕްގެ އެއްވަނަ ލިބެނީ 20 ޕޮއިންޓާއެކު ޔުކްރެއިން އަށެވެ. 14 ޕޮއިންޓާއެކު ސާބިއާ އަށް ތިންވަނަ ލިބޭއިރު4ޕޮއިންޓް ލިބިގެން ލަގްޒްމްބާގް އޮތީ ހަތަރުވަނައިގައެވެ. މި ގްރޫޕްގެ ފުލުގައި އޮތީ އެއް ޕޮއިންޓާއެކު ލިތުއޭނިއާ އެވެ.\nލަގްޒަމްބާގުގެ ސްޓޭޑް ޖޯސީ ބާތެލްގައި ކުޅުނު މެޗުގައި ޕޯޗުގަލް އިން ޖެހި ފުރަތަމަ ލަނޑު އެޓީމަަށް ކާމިޔާބުކޮށްދިނީ ފުރަތަމަ ހާފުގެ 39 ވަނަ މިނެޓުގައި ބެނާޑޯ ސިލްވާ ތަނަވަސްކޮށްދިން ފުރުސަތެއްގައި ބްރޫނޯ ފާނަންޑޭޒެވެ. ދަނޑުގެ މެދެއްހާ ހިސާބުން ސިލްވާ އިދިކޮޅު ޑިފެންސް ފޫއަޅުވާލުމަށްފަހު ދިން ބޯޅަ މަތަކޮށްލުމަށްފަހު އޭރިއާ ތެރެއިން ބްރޫނޯ ފޮނުވާލި ހަމަލާ ގޯލުގެ ތެރެއަށް ވަނީ ކީޕަރު އަތުގައި ޖެހިފައެވެ.\nމެޗުގައި ޕޯޗުގަލް އިން ޖެހި ދެވަނަ ލަނޑު މެޗު ނިމެން ހަަތަރު މިނެޓަށް ވެފަައި ވަނިކޮށް ރޮނާލްޑޯ ޖަހައިދިނީ މުޅިން ހުސްކޮށް ހުރެ އެވެ. ރޮނާލްޑޯ މިލަނޑު ކާމިޔާބުކުރީ އިދިކޮޅު އޭރިއާ އަރިމަތީގައި ހުރެ ސިލްވާ ނެގި ހުރަހުން ފޯވަޑް ޑިއޭގޯ ޖޯޓާ ގޯލަށް ފޮނުވާލި ބޯޅަ ލަގްޒަމްބާގް ކީޕަރު އަތުގައި ޖެހި ރީބައުންޑްވި ގަޑީގައި އެއްފަހަރުން ބޯޅަ ގޯލުގެ ތެރެއަަށް ވައްދާލައިގެންނެވެ. މިއީ ގައުމީ ޓީމަށް އުމުރުން 34 އަހަރުގެ ރޮނާލްޑޯ ކާމިޔާބުކުރި 99 ލަނޑެވެ. އޭނާ އަކީ އެކްޓިވް ކުޅުންތެރިންގެ ތެރެއިން ބައިނަލްއަގުވާމީ ލަނޑު ލިސްޓުގެ އެންމެ ކުރީގައި ހުރި ކުޅުންތެރިއާ އެވެ.\nމެޗަށްފަހު ވާހަކަދައްކަމުން ޕޯޗުގަލްގެ ކޯޗު ފަރްނާންޑޯ ސަންތޯސް ބުނީ މިވަގުތު މިއޮތް ޕޯޗުގަލް ސްކޮޑަކީ ހުނަރާއި ތަޖުރިބާ ހުރި ވަރުގަދަ ސްކޮޑެއް ކަމަށާއި މިޓީމަކީ އަންނަ އަހަރުގެ މުބާރާތުގައި ޔޫރަޕްގެ ތަށި ދިފާއުކުރެވޭނެ ފެންވަރު ހުރި ޓީމެއް ކަމަށެވެ. ނަމަވެސް ޕޯޗުގަލް އަކީ ޔޫރޯ 2020ގެ ފޭވަރިޓުން ކަމާއިމެދު އޭނާ އެއްބަހެއްނުވެ އެވެ.\n“ މި ޓީމުގައި ފެންވަރު އެބަހުރި. ހުރިހާ ޑިޕާޓްމަންޓަކަށްހެން ހުނަރުވެރި ކުޅުންތެރިން އެބަތިބި. ތަށި ދިފާއުކުރެވޭނެ ފެންވަރު ހުރި ޓީމެއް މިއީ. އެކަމަކު މުބާރާތުގެ ފޭވަރިޓުންނެއް ނޫން. އަހަރެމެން އެއްވެސް އިރަކު އަހަރެމެންނަކީ ޗެމްޕިއަނުންނެއްކަމަކު ފޭވަރިޓުންގެ ގޮތުގައި އަހަރެމެން ބަލައެއް ނުގަންނަން. މިޓީމް ތައްޓަށް ވާދަކުރާނެއޭ ބުނުމުން އަދި އެއީ މުޅިން އެހެން ވާހަކައެއް، “ ސަންތޯސް ބުންޏެވެ.


Maurazugai mudhaluge agu varah boduthanun heyovaane: viyafaariverin\nމައުރަޒުގައި މުދަލުގެ އަގު ވަރަށް ބޮޑުތަނުން ހެޔޮވާނެ: ވިޔަފާރިވެރިން\nކުޅުދުއްފުށީގައި މިއަދު ހުޅުވި ވިޔަފާރިވެރިންގެ މައުރަޒުގައި މުދަލުގެ އަގު ވަރަށް ބޮޑުތަން ހެޔޮކޮށްފައިވާނެކަމަށް ވިޔަފާރިވެރިން ބުނެފި އެވެ.\nޖަލާލުއްދީން ސްކޫލުގެ ޕީޓީއޭއާ ވިޔަފާރިވެރިން ގުޅިގެން ކުރިއަށްގެންދާ މިމައުރަޒު ހުޅުވައިދެއްވީ މިއަދު އެކަމަށްޓަކާ އެސްކޫލޫގައި ބޭއްވި ރަސްމިއްޔާތެއް ޕީޓީއޭގެ ނައިބު ރައީސް އައިޝަތު އަލީ އެވެ.\nމިއަދުން ފެށިގެން އަންނަމަހު ތިންވަނަ ދުވަހާ ހަމައަށް ކުރިއަށްގެންދާ މި މައުރަޒުގައި 19 ވިޔަފާރިއަކުން ވަނީ ބައިވެރިވެފަ އެވެ. މައުރަޒުގައި މުދާ ވިއްކާ ވިޔަފާރިވެރިޔަކު ބުނީ މުދަލުގެ އަގު ފިހާރައިގައި ވިއްކާ އަގާ އަޅައި ބަލާއިރު ބޮޑުތަކުން އަގުހެޔޮވާނެ ކަމަށެވެ.\nވިޔަފާރިވެރިންގެ މައުރަޒުގެ ތެރެއިން–\nއެގޮތުން ފިހާރަތަކުގައި އާންމުކޮށް 300ރ ވިއްކާ ޖީންސް 150ރ އަށް މައުރަޒުން ލިބެން ހުންނާނެ ކަމަށެވެ. މައުރަޒަށް ހާއްސަކޮށް ގެނެސްފައިވާ ކުޑަކުދިންގެ އަންނައުނުވެސް މައުރަޒުގައި ހުރިއިރު އެތަކެތީގެ އަގުވެސް 50 އިންސަތަ ހެޔޮވާނެ ކަމަށް އެ ވިޔަފާރިވެރިޔާ ބުންޏެވެ.\nއެ ސްޓޯލްގައި ޒަމާނީ އެކި ވައްތަރުގެ އަންނައުނާއި ސްކޫލު ކުދިންނަށް ބޭނުންވާ ތަފާތު މުދާ ހުރިއިރު ގިނަ ސާމާނު އަގުހެޔޮކަން ފާހަގަކުރެވެ އެވެ.\nއެހެން ވިޔަފާރިވެރިޔަކު ބުނީ މުދަލުގެ އަގު ވަރަށް ބޮޑުތަން ހެޔޮކޮށްފައިވާނެ ކަމަށެވެ. އެގޮތުން މުދަލުގެ އަގު 50-100 އިންސަތަ ހެޔޮވާނެ ކަމަށެވެ. ކޮސްމެޓިކްސް އާއި ގޭގެ ބޭނުންކުރާ ތަފާތު މުދާ އަދި ބަދިގެ ސާމާނުވެސް މައުރަޒުގައި އެބަހުއްޓެވެ. އަދި ވިޔަފާރިކޮށް ނިންމާލުމަށްފަހު ކާލަން މަޑުކޮށްލާނެ ރެސްޓޯރެންޓެއްވެސް އެތަނުގައި އެބަހުއްޓެވެ.\nވިޔަފާރިވެރިންގެ މައުރަޒު އިތުރަށް ފުރިހަމަ ކުރުމުގެ ގޮތުން ބިރުވެރި ހޮހޮޅަ ތަޖުރިބާކޮށްލުންވެސް މިއަހަރު އެބަހުއްޓެވެ. އެސްކޫލުގެ ރިކުރިއޭޝަން ކުލަބުގެ ފަރާތުން އިންތިޒާމްކުރާ ބިރުވެރި ހޮހޮޅައަށް ވަދެވޭނީ ޓިކެޓް ނަގައިގެންނެވެ. ޓިކެޓްގެ އަގަކީ 25ރ އެވެ.\nމިމައުރަޒުގައި މިއަހަރު ބައިވެރިވެފައިވާ ވިޔަފާރިތަކަކީ ޕެންޓަގްރާމް، ބައުންޓީ، ބުލްބުލް، ޓޫޒީރޯ، ސަފާޔަރ، ގޯލްޑްވޭ، ސިލްކް ރޯސް، ހާފް ޕްރައިޒް ޝޮޕް، ލެމްޓަން މޯލްޑިވްސް، ވާއުފާ، ޗާނަދަނީ ރެންޓަލްސް، ޓިކް މާރކް، ފޯމިކްސް، ރަންނާޅި، ސީކިއު ޕްލަސް، ބާޒާރު އޮންލައިން، ޑިކޭޑް، ޓޮޕް ހައުސް އަދި ލަސްޓަންޒާ ރެސްޓޯރެންޓް ހިމެނެ އެވެ.\nމިޙަބަރާ ގުޅޭ ފޮޓޯތައް


އެޑްމިން – Page 113 – Liyuntheringe Gulhun\nVisitors online  91:users  0guests  59bots  32The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nރޯދަ ހަދިޔާ – ހަލީސާ (34)\n30 ޖޫން 2014ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 2828\nއެއްގަމުގެ ދިގު ދަތުރެއް ކުރަމުން ދިޔަ މުސްކުޅި ދެމަފިރިއަކު މެންދުރުގެ ކެއުމަށް ތަނެއްގައި މަޑުކޮށްލުމަށްފަހު ކައި ނިމިގެން ދަތުރު ފަށައިގެން ގާތްގަނޑަކަށް ދިހަވަރަކަށް މޭލަށް ދުއްވި ފަހުން ކާން އެ މީހުން މަޑުކުރި ތަނުގައި އަންހެން މީހާގެ ނަންބަރު އައިނު ބޭއްވިފައިވާކަން ހަނދާން ވިއެވެ. ރަމާޟާން މަހަކީ……\n30 ޖޫން 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4991\nޢަބްދުލްޢަޒީޒު ޖަމާލު އަބޫބަކުރުއިލާހީ ޙަޟުރަތުން ދެއްވެވި ވަރަށް މަތިވެރިވި ނިޢުމަތެކޭ ކިލާ ހިތްތައް އަލުން ޠާހިރުކުރަން އޮތް އާދެ! ފުރުޞަތެކޭ\nކުރުން އިސްރާފު ދޫކޮށްލައި ޞަބްރުވެރިކަންމެ އިސްކޮށްލައި ހުރުން މަތިވެރި ހިދާޔަތުގައި އަލުން އާކޮށްލެވޭ މަހެކޭ\nތިބާގެ އަތުލިޔުމުން ތިބާގެ ޝަޚުޞިއްޔަތު ހާމަކޮށްދޭބާ؟\n30 ޖޫން 2014ބަހާއި އަދަބު, ޝަޚްޞިއްޔަތުއެޑްމިން\nޙަސަން ލުޠުފީ، ރަންފަސް، ސ.ހިތަދޫމި ހުނަރަކީ މުޅި ދުނިޔޭގައި ވެސް ބޭނުންކުރަމުންދާ އަދި މީހުން ތަމްރީނުކުރުމުގައި ވެސް ފުޅާ ދާއިރާއެއްގައި ބޭނުންކުރަމުން އަންނަ ހުނަރެކެވެ. މިއީ ވަޒީފާދޭ ގިނަ މީހުންނާއި، ޚާއްސަކޮށް ޔޫރަޕްގެ ބައެއް ގައުމުތަކުގައި، މަތީ މަގާމުތަކަށް ކުރިމަތިލާ ކެންޑިޑޭޓުން އިވެލުއޭޓުކުރުމުގައި އެއަށް ވަރަށްބޮޑަށް ބަރޯސާވާ ހުނަރެކެވެ. މިއީ މިކަމާ ބެހޭ މުތަޚައްޞިޞުން ކޯޓަށް ހާޒިރުކޮށް އެމީހުންގެ ރައުޔު ޙިއްސާކުރުވާ އަދި ސިއްރު ފުލުހުންގެ ޚިދުމަތުގައި ވެސް ބޭނުންހިފާ ހުނަރެކެވެ. މިއީ ކޮން ހުނަރެއްތޯއެވެ؟ އާދެ “ގްރަފޮލޮޖީ” ނުވަތަ އަތުލިޔުން ތަހުލީލުކޮށްގެން މީހުންގެ ޝަޚުސީ ސިފަތައް ހޯދާހޯދުމެވެ.\n29 ޖޫން 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4529\nޙަސަން ޝާކިރު މުޙައްމަދު ރަޙްމަތާ މަޣުފިރަތު، ނަރަކައިން ދިންނަވާ ރަމަޟާން ކަރީމް އަހުރެމެން އެންމެންގެ މައްޗަށް ލައްވަވާށިއެ، ޔާ! ރަޙީމް\nގުނެވެމުން މިހިނގާ ދުވަސްތައް އެންމެ ހެޔޮވީ ގޮތް މަތީން ކުރެވުމަށް ހެޔޮހާ ޢަމަލުތައް ހިންމަވާށިއެ، ޔާ! ކަރީމް\nރޯދަ ހަދިޔާ – ހަލީސާ (33)\n29 ޖޫން 2014ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 3058\nސިނގިރޭޓް ބޯންވީ ވަރު\nޑޮކްޓަރަކު އޭނާގެ ބަލިމީހާ ރަނގަޅަށް ބެލުމަށްފަހު ބުންޏެވެ.\n“ކަލޭގެ ހާލު އިހަށްވުރެ ދެރަ، ބަލި މާ ބޮޑުވެއްޖެ. ކަލެއަށް ތިހެން ތިޔަވީ އަހަރެން އެންގި ގޮތަށް ކަލޭ ކަންތަށް ނުކުރީތީ. އެއީ ދުވާލަކު ދިހަ ސިނގިރެޓަށްވުރެ ގިނައިން ނުބޯށޭ ބުނީމެއްނުން. އެކަމަކު ކަލޭ އެއަށް ވުރެ މާގިނައިން ސިނގިރެޓް ބުއީތީ.”\nބަލިމީހާ ޖަވާބުދިނެވެ. މުއްލާ ނަޞީރުއްދީނުގެ ވާހަކަ (1)\n29 ޖޫން 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4058\nޢައްބާސް އިބްރާހީމް މުއްލާ ނަޞީރުއްދީނަކީ ފާރިސްކަރައިގައި އުޅުނު މީހެކެވެ. ފާރިސްކަރައިގެ ފުލޯކު ވާހަކަތަކުގައި އޭނާގެ ވާހަކަ ވަރަށް ގިނައިން ހިމެނިފައިވެއެވެ. އެވާހަކަތަކުގައި އޭނާގެ ޝަޚްޞިއްޔަތު ގެނެސްފައިވަނީ ބުއްދިވެރި، ހާޒިރުޖަވާބުދޭ، މީހެއްގެ ގޮތުގައެވެ. ބައެއްފަހަރު ލާނެތްކަންތައް ނުވަތަ ހެއްވާ ކަންތައްކުރާ މީހެއްގެ ގޮތުގައި ސިފަކޮށްފައި ހުރިނަމަވެސް އެނާގެ އެކަންތައްތަކުގައި ކޮންމެވެސް ޢިބްރަތްތެރި ފިލާވަޅެއްހިމެނިގެންދާ ގޮތެއްގައެވެ.\nރަމަޟާނީ މަދްރަސާ (1)\n29 ޖޫން 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 1609\nރަމަޟާނީ މަދްރަސާ (1) އިބްރާހީމް ރަޝީދު މޫސާއަނެއްކާ ވެސް ރަމަޟާން މަހުގެ މަދްރަސާގެ ދޮރުތައް އާދައިގެ މަތިން ހުޅުވުނީއެވެ. ﷲގެ އަމުރުފުޅަށް ހިޖްރައިން ދެވަނަ އަހަރު ކީރިތި ރަސޫލާ މި މަދްރަސާ ހުޅުއްވައިދެއްވި ދުވަހުން ފަށައިގެން މި މަދްރަސާ މި ދަނީ ހުޅުވަމުންނެވެ. ދަރިވަރުން ޤަބޫލުކޮށް ކިޔަވައިދެމުންނެވެ. ފަހު ފަރުދާ (2)\n29 ޖޫން 20141 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2661\nއިބުރާހިމް ހުސެންމަނިކު (29 ޖޫން 2014 (އާދީއްދަ) ދުވަހު ޝާއިޢުކުރި ބަޔާ ގުޅޭ)“ދެން އަހަރެން ކޮށްދޭންވީ ކޮންކަމެއް؟ ނޫސްބަޔާނެއް ނެރެންވީތަ؟ ނޫނީ ލަދުކަނޑައިލައިފައި ތިޔަގެޔަށް ގޮސް ތިބާގެ މަންމަޔާއި ބައްޕަޔާއި ބައްދަލުކޮށްފައި ތިބާމެންގެ ފަރުދާގައިވާ އަންހެންދަރިފުޅާ މެދު މަގޭ ހިތުގައި ކުޑަވެސް ޝައުގެއް ނެތް ކަމަށް އިއުލާނު ކުރަންވީތަ؟”\nކިޔާފައިވާ ޢަދަދު: 4166\nކިޔާފައިވާ ޢަދަދު: 3532\nއިބްރާހީމު ރަޝީދު މޫސާ ހެވާއި ލާބައިގެ މައްސަރަށް ނަފްސާއި ރޫހުން މަރްޙަބާ ކިޔާމާތޯއެވެ! ﷲގެ މަތިވެރި ދަރުމަތަކަކާއި ބޮޑުވެގެންވާ ފަޟްލުވަންތަކަމުން ފުރިގެންވާ މައްސަރަށް ހެޔޮހިތުން ކުރިމަތިލަމާތޯއެވެ! މީސްތަކުންނަށް ހިދާޔަތު ދެއްވުމަށްޓަކައި އެ މަހެއްގައި ކީރިތި ޤުރްއާން ބާވައިލެއްވި މައްސަރަށް ތައުބާވެރި މޫނުތަކަކާއެކު މަރްޙަބާ ކިޔަމާތޯއެވެ! ތަޤްވާވެރިކަމުގެ ކަންޒުން މުއްސަނދިކުރައްވާފައިވާ މައްސަރަށް ހިތްތިރިކަމާއެކު އިސްތިޤްބާލު ކުރަމާތޯއެވެ! މާތްﷲ ވަޙީ ކުރައްވަނީ ” شَهْرُ رَمَضَانَ الَّذِي أُنْزِلَ فِيهِ الْقُرْآنُ هُدىً لِلنَّاسِ وَبَيِّنَاتٍ مِنَ الْهُدَى وَالْفُرْقَان- البقرة :185- رمضان މަހަކީ، އެމަހެއްގައި قرآن ބާވައިލެއްވި މަހެވެ. (އެ قرآن ބާވައިލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި هداية އާއި حق އާއި باطل ވަކިކޮށްދެނިވި ހެކިތަކެއް ކަމުގައެވެ.” 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110…111112113114115…116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Lukaku ge lan'du thakaaeku Inter evvana ah - AO News\nރޭގެ މެޗުގައި އިންޓަގެ ފޯވާޑް ރޮމެލޫ ލުކާކޫ ޕެނަލްޓީސްޕޮޓްމަތީން ބޯޅަ ފޮނުވާލަނީ. --ފޮޓޯ: ޓުވިޓާ\nއިޓާލިއަން ސެރިއޭގައި ރޭ ކުޅުނު މެޗުގައި ބެލްޖިއަމްގެ ފޯވާޑް ރޮމެލޫ ލުކާކޫ ވައްދާލި ދެލަނޑާއެކު އަމިއްލަ ދަނޑުގައި ލާޒިއޯގެ މައްޗަށް 3-1 އިން ހޯދީ މޮޅާއެކު އިންޓަ މިލާނުން ތާވަލްގެ އެއްވަނަ އަށް ޖެހިލައިފިއެވެ.\nމިއީ ލީގުގައި އިންޓަ އެންމެ ފަހުން ކުޅުނު5މެޗުގެ ތެރެއިން މޮޅުވި4ވަނަ މެޗެވެ. އަނެއް މެޗުން ވީ އެއްވަރެވެ. އެ ޓީމު އެންމެ ފަހުން ލީގުގައި ބަލިވީ މިދިޔަ ޖަނަވަރީ މަހުގެ ކުރީކޮޅު ރަށުން ބޭރުގައި ސަމްޕްޑޯރިއާ އަތުންނެވެ.\nލީގުގައި ހޮނިހިރު ދުވަހުގެ ރޭ ސްޕެޒިއާ އަތުން އޭސީ މިލާން 2-0 އިން ބަލިވުމުގެ ފައިދާނަގައި އިންޓަ އަށް އެއްވަނަ އަށް އެރުމުގެ ފުރުޞަތު އޮތީ ހުޅުވިފައެވެ. ރޭގެ މެޗުން ހޯދީ މޮޅާއެކު، އިންޓަ އަށް ލިބިފައިވަނީ 22 މެޗުން 50 ޕޮއިންޓެވެ. ވާދަވެރި މިލާން އޮތީ އޭގެ އެއް ޕޮއިންޓް ފަހަތުން ދެވަނައިގައެވެ. ތިންވަނައިގައި އޮތް އޭއެސް ރޯމާ އަށް 43 ޕޮއިންޓް ލިބިފައިވާއިރު، ހަތަރުވަނައިގައި އޮތީ 21 މެޗުން ހޯދީ 42 ޕޮއިންޓާއެކު އެންމެ ފަހުގެ ޗެމްޕިއަން ޔުވެންޓަސް އެވެ.\nއިންޓަގެ ސެންސީރޯގައި ކުޅުނު މި މެޗުގެ 22 ވަނަ މިނެޓުގައި އެ ޓީމަށް ލީޑް ނަގައިދިނީ ލިބުނު ޕެނަލްޓީއަކުން ލުކާކޫ އެވެ. މިއީ ސާޖް ނެބްރީ އެވެ. މިއީ ލާޒިއޯގެ ޑިފެންޑަރު ވެސްލީ ހޮއެޓް އިންޓަގެ ފޯވާޑް ލޮޓާރޯ މާޓިނޭޒް އަށް ޕެނަލްޓީއޭރިޔާތެރެއިން ކުރި ފައުލަކަށް ރެފްރީ ދިން ޕެނަލްޓީއެކެވެ. އޭގެފަހުން، ފުރަތަމަ ހާފުގެ އެންމެ ފަހު މިނެޓުގައި ލުކާކޫ ވަނީ އިތުރު ލަނޑެއްޖަހައި ނަތީޖާ 2-0 އަށް ބަދަލުކޮށްލާފައެވެ. މި ދެ ގޯލާއެކު ލުކާކޫ ވަނީ އޭނާގެ ފުޓްބޯޅަ ކެރިއަރުގައި ޖުމްލަ 300 ގޯލު ހަމަކޮށްފައެވެ.\nމެޗުގެ 61 ވަނަ މިނެޓުގައި ސާބިއާގެ މިޑްފީލްޑަރު ސަރްގެއި މިލިންކޮވިޗް ސަވިޗްގެ ގޯލުން ލާޒިއޯ ފަރަގު ކުޑަކޮށްފައިވަނިކޮށް، އޭގެ ތިން މިނެޓުފަހުން ލުކާކޫ ދިން ބޯޅައަކުން މާޓިނޭޒް ވަނީ އިންޓަ އަށް ތިން ޕޮއިންޓް ކަށަވަރުކޮށްދީފައެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު ރޯމާ އިން ވަނީ އަމިއްލަ ދަނޑުގައި 3-0 އިން އުދިނޭޒީ ބަލިކޮށްފައެވެ. ކަލިއާރީ އަތުން ރަށުން ބޭރުގައި 1-0 އިން އެޓަލާންޓާ މޮޅުވިއިރު، ސަމްޕްޑޯރިއާ ވަނީ އަމިއްލަ ދަނޑުގައި 2-1 އިން ފިއޮރެންޓީނާ އަތުން މޮޅުވެފައެވެ.\nރޮމޭލޫ ލުކާކޫކުޅިވަރުއިންޓަ މިލާންއިޓާލިއަން ސެރިއޭދުނިޔެލާޒިއޯ


PSG balivi iru Neymar himeney gothah fas raiy card dhakkaifi | Mihaaru\nރަތް ކާޑު ދެއްކުމުން ނޭމާ ދަނޑުން ފައިބަނީ.-- ފޮޓޯ: އޭއެފްޕީ\nޕީއެސްޖީ ބަލިވިއިރު ނޭމާ ހިމެނޭ ގޮތަށް ފަސް ރަތް ކާޑު ދައްކައިފި\n14 ސެޕްޓެމްބަރ 2020 - 09:227comments\nރޭގެ މެޗުގެ އިތުރު ވަގުތަށް ދެއްކި ހަތް މިނިޓްގެ ފަހު ސިކުންތު ކޮޅުގެ ތެރޭގައި މާސޭގެ ޑާރިއޯ ބެނެޑޭޓޯ އާއި ޕީއެސްޖީގެ ލެއަންޑްރޯ ޕަރޭޑޭސް ބޯޅައެއް ހޯދަން އުޅުމުގެ ތެރޭގައި ދެ ކުޅުންތެރިންގެ މެދުގައި ފުރަތަމަ ހަމަނުޖެހުމެއް ހިނގި އެވެ. އެ ވަގުތު ދެ ޓީމުގެ ކުޅުންތެރިން އެއްވެ އުޅުނު ގަޑީގައި އިތުރު ހަމަނަޖެހުންތަކެއް ހިނގި އެވެ. އެ ވަގުތު ޕީއެސްޖީގެ ލަވިން ކުރްޒާވާ އާއި މާސޭގެ ޖޯޑަން އަމާވީ ވަނީ އެއް ކުޅުންތެރިއަކު އަނެއް ކުޅުންތެރިއަކު ގައިގައި ޖަހައިފަ އެވެ. މި ކަންތައްތައް ވީޑިއޯ އެސިސްޓަންޓް ރެފްރީ (ވީއޭއާރް) މެދުވެރިކޮށް ބަލައި ރެފްރީ ވަނީ ޕަރޭޑޭސް، ކުރްޒާވާ، އަމާވީ އަދި ބެނެޑޭޓޯ އަށް ރަތް ކާޑު ދައްކައިފަ އެވެ.\nނޭމާ އަށް ރަތް ކާޑު ދެއްކީ މާސޭގެ ޑިފެންޑަރު އަލްވާރޯ ގޮންޒާލޭޒް ބޮލުގައި އަތުން ޖެހުމުންނެވެ. ނޭމާ ބުނީ ގޮންޒާލޭޒް ގައިގައި ޖެހީ ނަސްލީ ގޮތުން އޭނާއާ ތަކުރާރުކޮށް ދިމާކުރުމުންނެވެ. މެޗަށް ފަހު ނޭމާ އެނާގެ ސޯޝަލް މީޑިއާގައި ބުނެފައިވަނީ ގޮންޒާލޭޒް ނަސްލީ ގޮތުން އޭނާއާ ދިމާކުރުމުން ހަގީގަތުގައި ޖަހަން ބޭނުންވަނީ އޭނަގެ މޫނުގައި ކަމަށެވެ.\nމެޗުގެ ރެފްރީ ޕީއެސްޖީގެ ޕަރޭޑޭސް އާއި ބެނެޑޭޓޯ އަށް ރަތް ކާޑު ދައްކަނީ.-- ފޮޓޯ: އޭއެފްޕީ\nމާސޭގެ ކޯޗު އަންދްރެސް ވިލަސް ބޮއަސް ބުނީ ގޮންޒާލޭޒަކީ ތަޖުރިބާކާރު ކުޅުންތެރިއެއް ކަމަށާއި އޭނާގެ ފަރާތުން ނަސްލީ ތަފާތު ކުރުން ފަދަ ދަށު ދަރަޖައިގެ އަމަލެއް ފެންނާނެ ކަމަށް ގަބޫލުނުކުރާކަމަށެވެ. އަދި ގޮންޒާލޭޒް އެކަން ކުރި ނަމަ ހައްގު އަދަބު ދޭން ޖެހޭނެ ކަމަށް ވިލަސް ބޮއަސް ބުންޏެވެ.\nރޭގެ މެޗުން ބަލިވުމާ އެކު ޕީއެސްޖީ މި ފަހަރުގެ ލީގުގެ ފުރަތަމަ ދެ މެޗުން މި ވަނީ ބަލިވެފަ އެވެ. މިދިޔަ ބުރާސްފަތި ދުވަހުގެރޭ ޕީއެސްޖީ ވަނީ އަލަށް ޕްރޮމޯޓްވި ލެންސް އަތުން ބަލިވެފަ އެވެ. މިއީ މިދިޔަ 41 އަހަރު ތެރޭ ޕީއެސްޖީ ލީގުގެ ފުރަތަމަ ދެ މެޗުން ބަލިވި ފުރަތަމަ ފަަހަރެވެ.\nކޮވިޑް-19 އަށް ޕޮޒިޓިވްވެފައިވާތީ ލެންސާ ދެކޮޅަށް ޕީއެސްޖީ ކުޅުނީ އެ ޓީމުގެ މުހިއްމު ކުޅުންތެރިން ކަމަށްވާ ނޭމާ އާއި ޑިމާރިއާ އަދި ޕަރޭޑޭސް ނުލަ އެވެ. ރޭގެ މެޗަކީ މި ފަހަރުގެ ސީޒަނުގައި އެ ކުޅުންތެރިންގެ ފުރަތަމަ މެޗެވެ. ރޭގެ މެޗުގައި ޕީއެސްޖީ އަށް ލީޑުނަގައިދޭން މާކޯ ވެރާޓީ އާއި ނޭމާ އަށް ރަނގަޅު ފުރުސަތުތަކެއް ލިބި ބޭކާރުވި އެވެ. ކޮވިޑް-19 ޖެހިފައިވާތީ، ރޭގެ މެޗުގައި ވެސް އެމްބާޕޭ އާއި މާކުއީނިއޯސް އަދި މައުރޯ އިކާޑީ ނުކުޅެ އެވެ.\nވިހި މެޗަށް ފަހު ޕީއެސްޖީ އަތުން މާސޭ އަށް ފުރަތަމަ މޮޅު ހޯދައިދިން ގޯލު ރޭގެ މެޗުގައި ކާމިޔާބުކުރީ މިދިޔަ ސީޒަނުގައި ރަނގަޅު ފޯމެއްގައި ހުރި ވިންގް ފްލޯރިއަން ތޯވާން އެވެ. ހިލޭ ޖެހުމަކުން އޭރިއާ ތެރެއަށް ހުރަސްވި ބޯޅަ ތޯވާން ވަނީ ފަސޭހަކަމާ އެކު ގޯލުގެ ތެރެއަށް ފޮނުވާލައިފަ އެވެ.


ބާސެލޯނާއަށް ސުޕަރކަޕްގެ ތަށި ގެއްލިއްޖެ - Sandhaanu\nބާސެލޯނާއަށް ސުޕަރކަޕްގެ ތަށި ގެއްލިއްޖެ\nސްޕެނިޝް ސުޕަރކަޕްގެ ފައިނަލްގައި މިދިޔަ އާދިއްތަ ދުވަހުގެ ރޭ ބާސެލޯނާއާއި އެތްލެޓިކް ކްލަބް ބައްދަލުކުރި މެޗް 3-2ގެ ނަތީޖާއިން އެތްލެޓިކް ކްލަބުން ކާމިޔާބުކޮށް އެޓީމުން ތަށި އުފުލާލައިފިއެވެ.\nމެޗްގެ ފުރަތަމަ ގޯލް ޖަހާ ލީޑް ނެގީ ބާސާއިންނެވެ. މެޗްގެ 40 ވަނަ މިނިޓުގައި ގްރީޒްމަން ނަގައިދިން ލީޑް 42 ވަނަ މިނިޓުގައި ބާސާއަށް ގެއްލުނީ، އެތްލެޓިކް ކްލަބުގެ މާކޯސް ކާމިޔާބު ކޮށްދިން ގޯލާއި އެކުގައެވެ.\nދެވަނަ ހާފް ފެށިގެން 77 ވަނަ މިނިޓުގައި ބާސާއަށް ދެވަނަ ފަހަރަށް ލީޑް ނަގައިދިނީވެސް ގްރީޒްމަން އެވެ. ނަމަވެސް ބާސާ ތަށި ލިބުމާއި ގާތްވެފައި ވަނިކޮށް މެޗްގެ 90 ވަނަ މިނިޓުގައި އެތްލެޓިކް ސަލާމަތް ކޮށްދިނީ ވިލަލިބްރެއެވެ.\nމެޗްގެ ނަތީޖާ ހަމަހަމަވެ އިތުރު ވަގުތުގެ ކުޅުން ފެށިތާ3ވަނަ މިނިޓްގައި އެތްލެޓިކް ކްލަބްގެ ވިލިއަމްސް ކާމިޔާބު ކޮށްދިން ގޯލާއި އެކު އެޓީމަށް ލީޑް ލިބުނެވެ. އަދި އޭގެ ފަހުން ގޯލަށް ބޯޅައެއް އެތެރެ ކޮށްލުމުގައި ބާސާ ވަނީ ނާކަމިޔާބު ވެފައެވެ.\nމެޗްގެ ފުރިހަމަ ވަގުތު ހަމަވީފަހުން ލިއޮނެލް މެސީއަށް ވަނީ ރަތް ކާޑެއް ދައްކައިފައެވެ. މި ކާޑު ދެއްކީ އޭނާކުރި ފައުލަކާއި ގުޅިގެންނެވެ. މިއީ މެސީއަށް ބާސިލޯނާގެ ދިގު ކެރިއަރުގައި ލިބުނު ފުރަތަމަ ރަތް ކާޑެވެ. އާޖެންޓީނާ ޓީމުގައި އޭނާގެ ކެރިއަރުގައި ދެ ރަތް ކާޑު ލިބިފައިވެއެވެ.


SunOnline: COLUMN: Adhuge siyaasee veshi islaahu kurun\nއަބްދުﷲ އަޙްމަދު 30 Nov 2021, 09:18\nއޭޕްރީލް 5، 2021: ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބުގެ ކެމްޕެއިން -- ސަން ފޮޓޯ/ ފަޔާޒު މޫސާ\nދިވެހިރާއްޖެއަށް 2008 ވަނަ އަހަރު ތަޢާރުފުވި ގިނަ ސިޔާސީ ޕާޓީ އެކުލެވޭ ޑިމޮކްރަސީ އެއް ގެނެވެފިވަނީ ޚުދު މުޚްތާރު (އިސްތިބުދާދީ) ދިގު ވެރިކަމެއްގެ ނިމުން ގެނެސް ވެރިކަމުގެ ނިޒާމް އިޞްލާޙް ކުރުމުގެ މަޤްޞަދުގައެވެ. ނަމަވެސް މިދެންނެވި ޑިމޮކްރަސީގެ ތެރެއިން މިއަދާއި ހަމައަށް ފެނި އަދި ހާމަވެގެންދަނީ މުނާފިޤުކަމާއި، ޚިނާޔަތްތެރިކަމާއި، ކޮރަޕްޝަނާއި ފަސާދައާއި، މުޙާބާތު (ނިޕޮޓިޒަމް) އާއި، ތަޢައްޞުބާއި، މީހުން މެރުމުގެ ތަފާތު މައްސަލަތަކާއި، ދައުލަތުގެ މުއައްސަސާތައް ނަހަމަ ގޮތުގައި ބޭނުންކުރުމާއި، ބާރުތައް އެއްކުރުމުގެ ޘަޤާފަތަކާއި ސުލޫކެވެ.\nއަޅުގަނޑަކީ ސިޔާސީ ޢިލްމުވެރިއެއް ނޫނެވެ. ނަމަވެސް ފާއިތުވި 22 ވަރަކަށް އަހަރު ދައުލަތަށް ޚިދުމަތް ކުރި މީހެއްގެ ހައިސިއްޔަތުންނާއި، އިންޓަނޭޝަނަލް އިސްލާމިކް ތޯޓް އެންޑް ސިވިލައިޒޭޝަން ދާއިރާގެ ޕީއެޗްޑީ ދަރިވަރެއްގެ ހައިސިއްޔަތުން އަދި ދީނީ ގޮތުންނާއި އަޚްލާޤީ ގޮތުން އިސްލާމީ އުއްމަތުގައި އަދި ޚާއްޞަކޮށް ދިވެހި މުޖްތަމަޢުގައި ހިނގާ ކަންކަމަށް ބަަލައި ބަސް ބުނަންޖެހޭ ކަމަށް ޤަބޫލުކުރެވޭތީ މި މައުޟޫޢަށް ލިޔުނީއެވެ.\nމިމައުޟޫޢަށް ވާހަކަ ދެއްކުމުގެ ކުރިން ސިޔާސަތާއި، ދީނަކީ ކޮބައިކަމާއި، މި ދެ އެއްޗަކީ ވަކި ކުރެވިދާނެ ދެ އެއްޗެއްތޯ ބަލައިލުން މުހިއްމެވެ. މިގޮތުން ދީނަކީ؛ މީސްތަކުން ދުނިޔެއާއި އާޚިރަތުގެ ބާއްޖަވެރިކަމަށްޓަކައި މީހުން އުޅުމަށް ﷲ ޝަރުޢު ކުރައްވާފައިވާ އެންމެހައި ކަންތަކެވެ. މިސިފައަކީ އެހެން ދީން ތަކުގައި ނެތް ސިފައެއް ކަމުން ދީނެއްގައި ނިމުމުގެ ސިއްކަ ޖެހި އިސްލާމް ދީން ވަނީ، ޢާލަމް ތަކުގެ އެންމެ ފަހުގެ ދީން ކަމުގައި ކަނޑައެޅިފައެވެ. މިގޮތުން އިންސާނާ އޭނާ ހެއްދެވި ﷲ އާއި، ފަރުދުންނާއި، ޢާއިލާއާއި، މުޖްތަމަޢުއާއި، ދޭދޭ ޤައުމުތަކާއި ދޭތެރޭގައި އޮންނަން ޖެހޭ އެންމެހައި ގުޅުމެއްވެސް ވަނީ ކަނޑައެޅި އިިންތިޒާމް ކުރެވިފައެވެ. އެހެންކަމުން ދީނުގައި ވަނީ ސިޔާސަތާއި، އިޤްތިޞާދާއި، އިޖްތިމާޢުއާއި، އަޚްލާޤާއި، ޘަޤާފަތާއި އަދި މިނޫނަސް އިންސާނުންނަށް ބޭނުންވާ ހުރިހާކަމެއް ޝާމިލްވެފައެވެ. ޢިލްމުވެރިން "ސިޔާސަތު" މާނަ ކުރައްވާ ގޮތުގައި އެއީ؛ ރައްޔިތުންގެ ކަންކަން ބެލެހެއްޓުންތެރި ކަމާއި އިދާރީ ހިންގުމުގެ ފަންނުވެރި ކަމެވެ. މިކަން ކުރަނީ ވެރިފަރާތުން ތަފާތު އިދާރާތަކުގެ އެހީގައެވެ. އެހެންކަމުން އިސްލާމް ދީނާއި، ސިޔާސަތަކީ ވަކި ނުކުރެވޭނެ ދެ އެއްޗެކެވެ. އިންސާނާގެ ޙަޔާތުގައި ކުރެވޭ އެންމެހައި ކަންތައްތަކަކީވެސް ﷲ އެންގެވި މަގުން ކުރާނަމަ، އަޅުކަމަކަށްވާ ހިނދު، މިމޭރުމުން ކޮންމެ މުސްލިމަކީ ސިޔާސީ މީހެކެވެ. ﷲ ވަޙީ ކުރައްވާފައި ވެއެވެ. ) وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ( މާނައީ: "ތިމަންރަސްކަލާނގެއަށް އަޅުކަންކުރުމަށް މެނުވީ، ތިމަންރަސްކަލާނގެ ޖިންނީންނާއި، އިންސީން ނަހައްދަވަމެވެ." (އައްޒާރިޔާތު: 56)\nއަޅުގަނޑުމެންނަށް ނަމޫނާއެއްކަމުގައި ފޮނުއްވި ރަސޫލާ ﷺ ހުރިހާ މައިދާނެއްގައިވެސް އުޅުއްވިއެވެ. މިގޮތުން އިސްލާމީ ދައުލަތެއްގައި ބިންގާ މަދީނާގައި އެޅުއްވިއެވެ. އެދައުލަތުގައި ސިޔާސީ ގޮތުންނާއި، އިޤްތިޞާދީ ގޮތުންނާއި، އިޖްތިމާޢީ ގޮތުންނާއި، އަޚްލާޤީ ގޮތުންނާއި، ޘަޤާފީ ގޮތުންނާއި، ދިފާޢީ ގޮތުންނާއި، ދުސްތޫރީ ގޮތުން އުޞޫލުތައް ކަނޑައަޅުއްވާ ޤާއިމްކޮށް ތަންފީޒް ކުރެއްވިއެވެ. ސިޔާސަތަކީ މިނޫން ކޮން އެއްޗެއްތޯއެވެ؟ ﷲ ވަޙީ ކުރައްވާފައިވެއެވެ. (وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا ۚ وَاتَّقُوا اللَّهَ ۖ إِنَّ اللَّهَ شَدِيدُ الْعِقَابِ) މާނައީ: " އަދި رسول އާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ! އަދި ތިޔަބައިމީހުން اللَّه އަށް تقوى ވެރިވާށެވެ! ހަމަކަށަވަރުން، اللَّه އީ، عقوبات ގަދަފަދަވެގެންވާ ރަސްކަލާނގެއެވެ." (އަލްޙަޝްރު:7)\nސުވާލަކީ؛ އިސްލާމީ ދައުލަތެއްގައި ވެރިކަން ކުރުމުގެ ނިޒާމް ފަސާދަވެ، މީސްތަކުންގެ ކަންތައްތައް ހައްދުން ނެއްޓި މިހާ ދަށު ދަރަޖައަށް ގޮސްފައިވަނީ ކީއްވެތޯއެވެ؟ ޢިލްމުވެރިން ބަޔާން ކުރައްވާ ގޮތުގައި މިކަމުގެ އެންމެ ބޮޑު އެއްސަބަބަކީ ޢަދުލު އިންސާފު ޤާއިމް ކުރުމާއި ކަންކަން ތަންފީޒުކުރުން، ފައިސާއާއި މަޤާމާއި ޖާހުގެ ސަބަބުން ހުއްޓިގެން ދިއުމެވެ. ރިވާޔަތެއްގައި އައިސްފައި ވެއެވެ. "ބޮޑު ދޮރުން ލާފައި ރިޝްވަތު ވަދެއްޖެނަމަ، އާނގައިން ލާފައި އަމާންކަން ނުކުމެގެން ހިނގައިދާނެއެވެ." މިކަމުގެ މިސާލެއްގެ ގޮތުން އިބްނު ތައިމިޔާ ވިދާޅުވިއެވެ. ''ފާސިދުވެފައިވާ އަޢުރާބީން ބައެއްމީހުންގެ މައްސަލާގައި ހިފެވިއްޖެނަމަ، އެމީހުން އަމުރުވެރިޔާގެ ގާތަށް އަންނަނީ ވެދުމަށް އަރުވާނެ އަހަކަށް އަރައިގެން ނުވަތަ އެނޫންވެސް އެއްޗެއް ހިފައިގެންނެވެ.'' މިކަން މިހެން ވުމުގެ ނަތީޖާއަކަށް ވާނީ، ވެރިކަމުގެ ޙުރުމަތް ކެނޑި، ރައްޔިތުން ފަސާދަވެ، ކުށްވެރިން ފައިސާ މެދުވެރިކޮށް ސަލާމަތް ވުމެވެ. އަދި ކުށްވެރިން ކުށްކުރުމަށް ހިތްވަރު ލިބުމެވެ. ރަސޫލާ ﷺ ޙަދީޘް ކުރެއްވިއެވެ. "އެމީހެއްގެ ޝަފާޢަތުގެ ސަބަބުން ﷲ ގެ ޙައްދު ތަކުގެ ތެރެއިން ޙައްދެއް ޤާއިމް ވުމަށް ހުރަސް އެޅިމީހާ ފަހެ، ހަމަކަށަވަރުން ﷲ ގެ އަމުރުފުޅު ހިންގެވުމުގައި އެކަލާނގެއާއި ދެކޮޅުވެރި ވެއްޖެއެވެ."\nޢިއްޒަތާއި ޖާހާއި މުދަލުގެ ސަބަބުން ކުށްވެރިން ޝަރުޢީ އިމުން ބޭރުވެ ނުބައި ޢަމަލުތައް ހިންގާ މީހުންނަށް ޙިމާޔަތް ލިބި މަޤާމުތަކަށް އިސްކުރެވިގެން ދިއުމަކީ، ބޮޑުވެގެންވާ ފަސާދައެކެވެ. ފަހެ، އެގޮތުން އެވެރިއަކު އެޙިމާޔަތް ދެނީ ﷲ އާއި، އެކަލާނގެ ރަސޫލާއާއި ދެކޮޅަށެވެ. ޢުމަރުގެ ފާނު ވިދާޅުވިއެވެ. "މުސްލިމުންގެ އަމުރުވެރިކަމެއް ޙަވާލުވެފައިވާ މީހަކު، މީހަކު އިސްކުރީ އެމީހަކާއި އޭނާއާއި ދެމެދުގައިވާ މަވައްދަތުގެ ނުވަތަ ގާތްތިމާގެ ކަމުގެ ސަބަބުން ކަމަށް ވެއްޖެނަމަ، ފަހެ ހަމަކަށަވަރުން އޭނާ، ﷲ އަށާއި، އެކަލާނގެ ރަސޫރާ އަށާއި، މުސްލިމުންނަށް ޚިޔާނަތްތެރި ވެއްޖެއެވެ."\nމިދެންނެވި ފަސާދައާއި ޚިޔާނާތާއި، ނާއިންސާފު ފާޅުވެފައިވާއިރު، މިކަންތައްތައް ފެނި ދެކޮޅުހެދުމުގެ ބަދަލުގައި މީސްތަކުންވަނީ މާއްދީ ކުރިއެރުމާއި އަމިއްލަ މަންފާ އާއި މަޞްލަޙަތުގައި ޖެހި އެކަންކަން ޒީނަތަކަށް ހަދާފައެވެ. ފާޅުގައި ދައުލަތުން އިންތިޒާމުވެ ވެރިންނާއި ރައްޔިތުން ހިންގާ ބޮޑެތި ޖަރީމާތައް މިބައިމީހުންނަށް ބޮޑުކަމަކަށް ނުވެއެވެ. ބަޔަކު މިފަދަ ވާހަކަތައް ދައްކާ ނަމަވެސް ދައްކަނީ ކޮންމެވެސް ސިޔާސީ މަންފާއެއް ޙާޞިލް ކުރުމަށެވެ. ފިޔަވަޅުއަޅައި އިޞްލާޙް ކުރުމަށް ފުރުޞަތު ލިބުމުން އަދި ވަކިން ޚާއްޞަކޮށް އެކުށްތަކުގެ ބައިވެރިންނަކީ، ތިމާގެ ޕާޓީ އާއި ވެރިންގެ ބައިވެރިންނަށްވާ ހިސާބުން ކުށްވެރިން ހުދު ކާފޫރަށްވެ، އިނާމެއްގެ ގޮތުގައި މަތީ މަންޞިބު ތަކަށް އެބައިމީހުން ޢައްޔަން ކުރެވިދެއެވެ. މިގޮތުން ޝަރުޢީ ކޯޓު ތަކަށާއި، ރައްޔިތުންގެ މަޖްލިހަށާއި ތަންފީޒީ ބާރުތަކުގެ އިސްވެރިންގެ ގޮތުގައި ޢައްޔަން ކުރެވެއެވެ.\n2008 ގައި ތަޢާރަފުވި ގިނަ ސިޔާސީ ޕާޓީ އެކުލެވޭ ޑިމޮކްރަސީގެ ތެރެއިން އިތުރު ސީރިއަސް މައްސަލަ ތަކެއްވެސް ފެންމަތިވިއެވެ. މިގޮތުން އެއް ޕާޓީ އިން އަނެއް ޕާޓީ އަށް ސީރިއަސް ބޮޑެތި ތުހުމަތުތައް ކުރަމުން ގެންދެއެވެ. މިފަދަ ތުހުމަތުތަކުގެ ތެރޭގައި މާސޫނީ-ޞިހުޔޫނީ ޙަރަކާތްތަކުން ފަންޑުކޮށް އިސްލާމް ދީނާއި ދިވެހިރާއްޖޭގެ ޘަޤާފަތާއި އާދަކާދަތަކާއި ބީރައްޓެހި ޙަރަކާތްތައް ފަތުރައި އެހެން ދީންތަކަށް މުޖްތަމަޢުގައި ޖާގަ ދިނުމުގެ މަސައްކަތުގެ ސިއްރު އެޖެންޑާއެއް އޮތް ކަމަށް ތުހުމަތު ކުރެއެވެ. އަނެއް ޕާޓީ އަށް ތުހުމަތު ކުރާ ގޮތުގައި، ދީނީ ގޮތުން ހައްދު ފަހަނައަޅާ ފައިވާ ފިކުރުތައް ފެތުރުމަށް މަސައްކަތް ކުރެއެވެ. މި ދެ ޙައްދުފަހައެޅުމުގެ ޙަރަކާތުގެ އަރާރުމުގައި ތަޅާފޮޅުން ގަދަވެ، ދީނީ ޢިލްމުވެރިއަކާއި، ނޫންވެރިއަކާއި، ބްލޮގާއެއް ވަނީ، ވަރަށް އިހާނެތި ގޮތުގައި ޝަހީދު ކޮށްލާފަ ނުވަތަ ގެއްލުވާލާފައެވެ. ދައުލަތުގެ ތެރޭގައި ތަރުތީބުވެ ތަންޒީމް ވެގެން ކުށްކުރުމުގެ އާދަ އަށަގަނެ ބައިތުލްމާލުން 1.3 ބިލިއަން ރުފިޔާ ވަނީ ވަގަށްނަގައި ކާލާފައެވެ. ޢަދުލު އިންސާފުގެ މައި ތަނބުތައް ސިޔާސީ އާލަތެއްގެ ގޮތުގައި ހަރަކާތްތެރިވެއެވެ. ޢާއްމު މަޞްލަޙަތު ބަލަހައްޓާ މުއައްސަސާތައް ގޭންގު ތަކެއްގެ ގޮތުގައި ސިފަވެދެއެވެ. ރައްޔިތުންގެ މަންދޫބުން ކަނު ބީރު މަންމަނުން ތަކެއްފަދައިން ޙަރަކާތްތެރި ވެދެއެވެ.\nމިދެންނެވި އެންމެހައި ކަންތައްތަކުން ޖުމްލަ ގޮތެއްގައި އެނގިގެން ދަނީ އިޞްލާހަށް އެޅި ފިޔަވަޅު އެޅިއިރު އަދި އެތައް އަހަރެއްގެ މަސައްކަތުން ގެނައި ފުރިހަމަ ޤާނޫނު އަސާސީއަށް ޢަމަލު ކުރިއިރު، ރިވެތި ގޮތުގައި ވެރިކަންކޮށް، ޤައުމާއި ރައްޔިތުންގެ މަޞްލަޙަތަށް ވެރިކަން ކުރުމަށާއި، އަމާންތެރިކަމާއެކު ވަޢުދު ފުއްދާ، ޢަދުލު އިންސާފު ޤާއިމްކުރުމުގެ ވައްޓަފާޅިއާއި، އަޚްލާޤާއި ސުލޫކާއި، އީމާން ތެރިކަން ހުރި ފަރާތްތަކެއް ޤައުމާއި ޙަވާލު ނުވާ ކަމެވެ. އަދި ޖުމްލަކޮށް ރައްޔިތުން މިދެންނެވި ނިޒާމަށް ތައްޔާރު ނޫންކަން ހާމަވެއެވެ. މިއީ ފަހަރެއްގައި އިސްތިބުދާދީ ދިގު ވެރިކަމެއް ނިމިގެން ދިޔައިރު ވެރިކަން ކުރި ގޮތުގެ ސަބަބުންނާއި ދެމުންދިޔަ ތަޢުލީމާއި ތަރުބިއްޔަތާއި ގެންގުޅުއްވި ދުރު ވިސްނުން ރަނގަޅު ނޫންކަމަށް ބެލެވިދާނެ ސަބަބެކެވެ.\nސުވާލަކީ މިދެންނެވި ޚަރާބުވެފައިވާ ސިޔާސީ ވެށި އިޞްލާޙްކޮށް ބަދަލުކުރާނީ ކިހިނެއްތޯއެވެ؟ މިދެންނެވި ސިޔާސީ ޘަޤާފަތާއި އަޚްލާޤާއި ސުލޫކާއި ނުބައި އާދަތައް ބަދަލު ކުރުމަކީ އެންމެންގެ މަސްއޫލިއްޔަތެކެވެ. ދިވެހިރާއްޖެއަކީ އިސްލާމީ ދައުލަތެއްކަމުން ދައުލަތުގެ އެންމެ މަތީ މަޤްޞަދަކީ ދީން ޙިމާޔަތް ކުރުމާއި ޢަދުލު އިންސާފު ޤާއިމް ކުރުން އެކަންޏެއް ނޫނެވެ. އަދި ކިއެއްތަ! ރަނގަޅު ސިޔާސީ ނިޒާމެއް ޤާއިމް ކުރުމާއި، ހެޔޮ ވެރިކަމެއް ކުރުމާއި، ހެޔޮ ކަންތައް ތަކަށް ޢަމުރު ކުރުމާއި، ނުބައި ކަންތައްތައް މަނާ ކުރުމެވެ. އެހެންކަމުން ދައުލަތް ހިންގުމުގައި ޤާއިމްވެ ތިބޭ ފަރާތްތަކަކީ ދުނިޔެއާއި އާޚިރަތް ބާއްޖަވެރި ކުރުމަށް މަސައްކަތްކުރާ، އިލާހީ ޝަރީޢަތަށް ތަބަޢަވާ ތެދުވެރި، އީމާންތެރި، ތަޤުވާވެރި، އިޙްސާންތެރިން ކަމުގައިވުން ލާޒިމެވެ. އެބައިމީހުންނަކީ، އެބައިމީހުންގެ މުޅި ޙަޔާތުގައި އިސްލާމީ ޝަރީޢަތަށް ފުރިހަމައަށް ރައްކާތެރިވާ، އޭގެ އަގު މަތިވެރި ކުރުމަށް މަސައްކަތްކުރާ ބަޔަކު ކަމުގައި ވާންޖެހޭނެއެވެ. ހުޅަނގުގެ ޑިމޮކްރަސީގައި ދަޢުވާކުރާ އެންމެހައި ކަންތައްތަކަކީ ރައްޔިތުންގެ ގިނަ ބަޔަކު ބޭނުންވާ ގޮތަށް އިޢުތިމާދު ވެވޭނެ ކަންތައްތަކެއް ނޫނެވެ.\nޕްރޮފެސަރ މުޙައްމަދު ކަމާލު ބިން ޙަސަން ވިދާޅުވާ ގޮތުގައި، އިސްލާމީ އުއްމަތުގައި މިއަދު އަށަގަތްފައިވާ މައްސަލަތައް ޙައްލު ކުރެވޭނީ ނަޒާހަތްތެރި، ﷲ އަށް ކިޔަމަންތެރިވާ، އެއްބައިވަންތަ ވެރިންތަކަށެވެ. މި ލީޑަރޝިޕްގެ ފަލްސަފާ އަށް ތިއޮކްރަޓިކް ލީޑަރޝިޕް އޭ ކިޔައެވެ. މިފަދަ ވެރިންގެ މައިގަނޑު ސިފައަކީ، އިސްލާމީ ތަރުބިއްޔަތާއި ރިވެތި އަޚްލާޤެވެ. މި ލީޑަރޝިޕް ފަލްސަފާ ނޫން އެހެން ހުރިހާ ފަލްސަފާތައް ވަނީ ތަޖްރިބާ ކުރެވި ފެއިލް ވެފައެވެ. މިހެންކަމުން ރިވެތި އަޚްލާޤީ ސިފަތަކުން ޒީނަތްތެރިވެގެންވާ ލީޑަރުން އުފެއްދުމަށްވަނީ އިސްލާމީ އުއްމަތަށް އިންތިހާއަށް ބޭނުން ވެފައެވެ. ނަބަވީ ތަރުބިއްޔަތުގެ މައްޗަށް ބިނާވާ މި ލީޑަރޝިޕްގެ ފަލްސަފާ ބިނާވަނީ މައިގަނޑު3ސިފައެއްގެ މައްޗަށެވެ. ފުރަތަމަ ސިފައަކީ؛ ﷲ ގެ ރުހިވޮޑިގަތުމާއި ކާމިޔާބަށް އެދޭ ފަރާތަކަށް އެފަރާތް ވުމެވެ. ﷲ ވަޙީކުރެއްވިއެވެ. (وَمِنَ النَّاسِ مَن يَشْرِي نَفْسَهُ ابْتِغَاءَ مَرْضَاتِ اللَّهِ ۗ وَاللَّهُ رَءُوفٌ بِالْعِبَادِ) މާނައީ: "އަދި اللَّه ގެ ރުހިވޮޑިގަތުން އެދި (އެކަލާނގެއަށް) ތިމާގެ نفس ދޫކޮށްލާ މީހުންވެސް މީސްތަކުންގެ ތެރެއިން ވެއެވެ. اللَّه އީ، އަޅުތަކުންނާމެދު، ނުހަނު އޯގާވަންތަ ރަސްކަލާނގެއެވެ." (އަލްބަޤަރާ:207). ދެވަނަ ސިފައަކީ؛ ކަންކަން ނިންމުމުގައި ބޮޑާކަމާއި ނުފޫޒާއި ބާރުން ކަންކަން ކުރުމުގެ ބަދަލުގައި މަޝްވަރާ ކުރުމުގެ ސިފަ ކުރިޔަށް ނެރުމެވެ. އަބޫހުރައިރާ ވިދާޅުވެފައި ވެއެވެ. "ރަސޫލާ ﷺ އަށް ވުރެ ގިނައިން އެއްވެސް މީހެއް އެމީހާއާއި އެކުގައިއުޅޭ މީހުންނާއި މަޝްވަރާ ކުރައްވާފައި ނުވެއެވެ." މާތް ﷲ ވަޙީ ކުރައްވާފައި ވެއެވެ. (وَالَّذِينَ اسْتَجَابُوا لِرَبِّهِمْ وَأَقَامُوا الصَّلَاةَ وَأَمْرُهُمْ شُورَىٰ بَيْنَهُمْ وَمِمَّا رَزَقْنَاهُمْ يُنفِقُونَ) މާނައީ: "އަދި އެއުރެންނީ، އެއުރެންގެ ވެރިރަސްކަލާނގެއަށް އިޖާބަދީ، އަދި ނަމާދު قائم ކުރިމީހުންނެވެ. އަދި އެއުރެންގެ ކަންތައްތައް، އެއުރެންގެ މެދުގައިވަނީ مشورة ގެ މަތިންނެވެ. އަދި ތިމަންރަސްކަލާނގެ އެއުރެންނަށް ދެއްވިތަކެތިން، އެއުރެން ހޭދަކުރެތެވެ." (އައްޝޫރާ: 38). ތިންވަނަ ސިފައަކީ؛ އިދާރީ ހިންގުމުގެ ފަންނީ އަޚްލާޤު ހިފެހެއްޓުމެވެ. މިދެންނެވި ސަފަތައް ހުރި ވެރިންނަކީ، ބިމުގައި ލެއްވިގެންވާ ޚަލީފާއިންނެވެ. އަދި މިފަލްސަފާގައި4ރުކުނެއް ވެއެވެ. އެއީ އީމާންކަމާއި، ތަޤުވާވެރިކަމާއި، އިޙްސާންތެރިކަމާއި، ލޯތްބާއި އެއްބައިވަންތަ ކަމެވެ.\nދައުލަތް ހިންގުމުގައި ވިސްނުން ހުންނަން ޖެހޭނީ 21 ވަނަ ޤަރުނުގައި ފައިތިލަ ސާބިތުކޮށް، މެދު މިނުގެ އުޞޫލު ތަކުގެ މަތީގައި ޤާއިމް ކުރުމަށެވެ. ރަސޫލާ ﷺ ރަސޫލު ކަމައިގެން ވަޑައިގެންނެވި މަޤްޞަދު ކަމަށްވާ "ޢާލަމް ތަކަށް، ރަޙްމަތެއް ކަމުގައި" މިމަޤްޞަދު ޙާޞިލް ކުރުމަށް މަސައްކަތްކުރާ ދައުލަތެއްގެ ގޮތުގައެވެ. އަޚްލާޤީ މަތިވެރި ސިފަތަކުން ޒީނަތްތެރި ވެގެން ނެވެ. މިގޮތުން ލަދުވެތިކަމާއި، ނަފުސުގައި ހުރި ދަހިވެތިކަން ޠާހިރުކުރުމާއި، ނަފުސު ތަޢުލީމާއި ތަރުބިއްޔަތުން ތަރައްޤީ ކުރުމުގެ ސިފައިން ސިފަ ލިބިގެންނެވެ. ﷲ ގެ ބަރަކާތާއި، ނަޞްރާއި، ކާމިޔާބަށް އެދޭ ފަރާތަކަށް ވެގެންނެވެ. މިފަދަ ވެރިން އެއްވެސް ޙާލެއްގައި ފައިސާއަށް ވޯޓް ގަތުމުގެ ވިސްނުން ނުހުންނާނެއެވެ. އަދި ބޮޑެތި ޤައުމު ތަކުންނާއި ވިޔަފާރި ތަކުން ހުށަހަޅާ ފައިސާގައި ހިފައި، އެބައި މީހުންގެ މަޞްލަޙަތަށް މަސައްކަތް ނުކުރާނެއެވެ. މާތް ﷲ ވަޙީ ކުރައްވާފައި ވެއެވެ. (إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ) މާނައީ:"ހަމަކަށަވަރުން، عدل ވެރިވުމަށާއި، إحسان ތެރިވުމަށާއި، ގާތްތިމާގެ މީހުންނަށް ހެޔޮފޯރުވުމަށް اللَّه އަމުރުކުރައްވަތެވެ. އަދި ހުތުރުކަން ބޮޑުވެގެންވާ ފާފަތަކާއި، منكرات ތަކާއި، އަނިޔާވެރިވެ އުޅުން، އެކަލާނގެ ނަހީކުރައްވަތެވެ. އެކަލާނގެ، ތިޔަބައިމީހުންނަށް، وعظ އިއްވަވަނީ، ތިޔަބައިމީހުން ހަނދުމަކުރުމަށްޓަކައެވެ." (އައްނަޙްލު: 90)